নতুন শিক্ষানীতিৰ নিষ্ঠুৰতা\nএই শাসন ব্যৱস্থাৰ বৈশিষ্ট্য হৈছে ইয়াৰ নায়ক সকলে মনোমোহা শব্দৰ আৱৰণ (Packaging) দি জনগণৰ বাবে অতি ক্ষতিকৰ কেতবোৰ নীতি প্ৰবৰ্তন কৰাৰ পদ্ধতি। বিমুদ্ৰাকৰণ, জিএছটি আদি মনোৰম মন্ত্ৰ:পুত ব্যৱস্থাৰ মাধমাৰত এতিয়া এমুঠি ধনকুবেৰৰ বাহিৰে আটায়ে লেবেজান। “নতুন শিক্ষা নীতি” এনে এক মনোমোহা আৱৰণ যাৰ দ্বাৰা প্ৰবৰ্তন কৰিব বিচৰা হৈছে আন এক জনবিৰোধী মাৰাত্মক নীতি তথা কাৰ্যসূচী। কিন্তু ইয়াৰ ভিতৰত কি আছে গমি নাচাই “সকলোৰে বাবে শিক্ষা”, “বিশ্বমানলৈ ভাৰতীয় শিক্ষা ব্যৱস্থা উন্নীত কৰা”, “কৰ্ম সংস্থাপনৰ উপযোগী ব্যাপক দক্ষতা প্ৰদান”, “অভ্যস্ত মানত আৱদ্ধ নাথাকি শিক্ষাৰ্থীক মৌলিক সৃষ্টি ক্ষমতাৰে সঞ্জীৱিত হোৱাৰ শিক্ষা”— আদি ৰংচঙীয়া নীতিবাক্যই ঢাকি ৰাখিছে কিছুমান ভয়ংকৰ অভিপ্ৰায়।\nশিক্ষানীতি নতুনকৈ প্ৰস্তুত কৰিব খোজা বুলি প্ৰস্তুতি কমিটি (আয়োগ?) বিজ্ঞাপন দিয়াত শিক্ষাবিদ, অধ্যাপক, ছাত্ৰ সংগঠন আদিৰ পৰা বিচৰা মতে লাখ-লাখ উৎসাহী পৰামৰ্শ আহিছিল। কাৰণ পুৰণা শিক্ষানীতিৰ যান্ত্ৰিকতা, ক্ৰমবৰ্ধমান নিষ্ফলতা, বিশৃংখলাত আটাইৰে বিৰক্তি হৈছিল। কিন্তু সেইবোৰ পৰামৰ্শ সম্পূৰ্ণ অগ্ৰাহ্য কৰা হ’ল। কাৰণ বৃহৎ পুঁজিৰ স্বাৰ্থত নতুনকৈ প্ৰণয়ন কৰা শিক্ষানীতিৰ উদ্দেশ্য হ’ল বৃহৎ পুঁজিৰ উদগতি আৰু মুনাফা বৃদ্ধিৰ বাট মুকলি কৰি দিয়া, জনতাৰ উন্নতি আৰু কল্যাণ নহয়। পৰামৰ্শ আহ্বানো আছিল এক ছলনাহে।\nএইবোৰ বাগাড়ম্বৰে ভৰা কথাই “উচ্চ মান”ৰ দোহাই দি চৰকাৰী স্কুলৰ উন্নতি সাধনৰ চেষ্টা নকৰে, বৰং সেইবোৰৰ বিলুপ্তি ঘটাব। সকলো শিক্ষাই ব্যৱসায়ভিত্তিত হৈ পৰিব, গতিকে মাছুলো বজাৰৰ মূল্যবৃদ্ধিৰ লগত তাল ৰাখি অতিপাত বৃদ্ধি পাব। ফলত মাজতে পঢ়া এৰি দিয়া ছাত্ৰ- ছাত্ৰীকো একোখন চাৰ্টিফিকেট দিয়া হ’ব সান্ত্বনা দি। কোৱা হৈছে যে সেইখন চাৰ্টিফিকেটৰ দ্বাৰাও ছাত্ৰজনে চাকৰি লাভ কৰিব পাৰিব।\nকিন্তু কেনে চাকৰি? খুব বেছি হ’লে ছয়/সাত হেজাৰ টকাৰ মাহটো অকলে চলিব নোৱাৰা চাকৰি। তাকো হাড়ভঙা পৰিশ্ৰম কৰিব লগা হোৱা ব্যৱসায় প্ৰতিষ্ঠানত। তলৰ বিদ্যালয়বোৰত অৰ্হতা সম্পন্ন শিক্ষক নিযুক্তি দিলে চৰকাৰৰ ধন খৰচ হ’ব। সেয়ে তাৰ ঠাইত ‘শিক্ষামিত্ৰ’ নাম দি এদল অৰ্হতাহীন লোকক নামমাত্ৰ পাৰিশ্ৰমিক দি শিক্ষাৰ নামত ভেকোঁভাওনা চলোৱা হ’ব। তেওঁলোকে কি শিক্ষা দিব দেখ্ দেখ্ কথা!\nবিদ্যালয় আদি শিক্ষানুষ্ঠানৰ মান নিৰ্ণয় কৰিব একোখন আয়োগে, য’ত শিক্ষাবিদৰ লগত থাকিব উদ্যোগ-ব্যৱসায়ৰ প্ৰতিনিধি। সেই মহীয়ান সকলৰ মন:পূত নহ’লে বিদ্যালয়ৰ অস্তিত্ব বিলোপ কৰি দিব পাৰিব। তদুপৰি চৰকাৰৰ ভাৰ কমাবলৈ বহুকেইখন মহাবিদ্যালয় একত্ৰিত কৰি “কমপ্লেক্স” সৃষ্টি কৰা হ’ব “যাতে সকলো অনুষ্ঠানে সমানে সুবিধা পায়”- এইবোৰ ছলনাৰে আচলতে চৰকাৰৰ অৰ্থ ব্যয়ৰ প্ৰয়োজন হ্ৰাস কৰিব পাৰে।ধৰা হওক, এখন কলেজৰ নিজা যত্নত এটা ভাল লেবৰেটৰী বা লাইব্ৰেৰী গঢ়ি তুলিছিল। এতিয়া আন দুই-তিনিখন নামমাত্ৰ সুবিধা থকা কলেজৰ ছাত্ৰ-ছাত্ৰীয়ে তেনে লাইব্ৰেৰী বা লেবৰেটৰীৰ সুবিধা পাব। ফলত সেইবোৰ ব্যৱস্থাৰ সুফল কমি যাব, কাৰণ সমল বৃদ্ধি নহয়।\nকৰ্মৰত কৰ্মচাৰীৰো পৰিশ্ৰম অতিপাত বৃদ্ধি হ’ব। এতিয়াই একোখন কলেজৰ অধ্যাপকে সপ্তাহত বাৰটাৰ পৰা ষোল্লটা ক্লাছ ল’বলগা হয়। যদি আন কলেজতো পঢ়াব লাগে, পৰিশ্ৰমত তেওঁৰ আয়ুসেই টুটি আহিব। ৰাজহুৱা শিক্ষা ধ্বংসৰ মুখত পৰিব। এনেবোৰ কথা নাভাবি-নুগুণি আমাৰ কলেজ-বিশ্ববিদ্যালয়ৰ এচাম শিক্ষকে উৰ্দ্ধবাহু হৈ “নতুন শিক্ষানীতিক” স্বাগতম জনাইছে। চাতুকাৰী মানসিকতাৰ আৰু কি প্ৰমাণ লাগে? ছাত্ৰ-ছাত্ৰীকো ভুৰুকিওৱা হ’ল।\nতেওঁলোকে ভাবি লৈছে যে এইদৰে ৰজাঘৰৰ গুণ-গান কৰি, যি কৰিবলৈ কয় তাকেই কৰি তেওঁলোকে দৰমহা খোৱা চাকৰিটো ৰাখি থব। কিন্তু তেওঁলোকে ভাবি চাওক ৰাষ্ট্ৰীয় খণ্ডৰ কিমান প্ৰতিষ্ঠান বেচৰকাৰী হোৱাৰ ফলত তাৰ কিমান চাকৰিয়াল অথাই সাগৰত পৰিল। তাৰো এটা ‘যুক্তি’ চৰকাৰৰ হাতত আছে।\n“নতুন শিক্ষানীতি”ৰ অন্যতম মূল বক্তব্য এয়ে যে আগন্তুক দিনৰ তথ্য-প্ৰযুক্তিৰ চমকপ্ৰদ অগ্ৰগতি, কৃত্ৰিম (যান্ত্ৰিক) বুদ্ধিমত্তাৰ (artificial intelligence) চূড়ান্ত বিকাশৰ সকলো মিলি কলেজ-বিশ্ববিদ্যালয়ৰ শিক্ষাক একেবাৰে অকামিলা কৰি পেলাব। সেই ধৰণৰ শিক্ষাৰে শিক্ষিত অধ্যাপক সকলেও তাৰ উৱাদিহ নাপাব। সেয়ে বোলে আগৰ দৰে এম এ,এম এছ চি, পি এইছ ডি ডিগ্ৰীধাৰী শিক্ষিত চামৰ মানুহে নতুন যুগৰ নতুন অৰ্থনীতিৰ উপযোগী শিক্ষা দিবলৈ সমৰ্থ নহ’ব। এই নতুন যুগৰ উপযোগী শিক্ষাৰ বাবে গতানুগতিক শিক্ষাৰে উচ্চশিক্ষিত যুৱকতকৈ “Lateral Entry”, অথবা অন্যান্য উন্নত বৃত্তি, ব্যৱসায়ত নতুন অৰ্থনীতিৰ জ্ঞানেৰে পুষ্ট, দক্ষ লোকৰ নিযুক্তি দি নতুন শিক্ষা ব্যৱস্থাত উচ্চ শিক্ষাৰ যোগান ধৰা হ’ব। তেওঁলোকৰ স্নাতকোত্তৰ ডিগ্ৰী বা পি এইচ ডিৰ প্ৰয়োজন নাথাকিব।\nএইবোৰ কথা কৈছে Rohan D’Souza নামৰ বিস্তৃত অধ্যয়ন থকা এগৰাকী বিজ্ঞ ব্যক্তিয়ে। তেওঁ নতুন শিক্ষানীতি বিতংকৈ অধ্যয়ন আৰু বিশ্লেষণ কৰিছে। তেওঁৰ মতে নতুন শিক্ষানীতিত কলেজ-বিশ্ববিদ্যালয়ৰ বহু যুগৰ সাধনা— জ্ঞানাৰ্জনৰ অহৰহ প্ৰচেষ্টা এতিয়া অকামিলা হৈ পৰিব। এতিয়া অভিনৱ অৰ্থনীতি চলাবলৈ প্ৰয়োজন হ’ব বোলে দক্ষতা আৰু ব্যৱস্থাপনাৰ (Management) জ্ঞান তথা অভিজ্ঞতা। বেছি দূৰলৈ চিন্তা কৰাৰ অভ্যাস নথকা, তৎকালিক চিন্তাৰে (বৃহৎ ব্যৱসায়ৰ স্বাৰ্থত) অৰ্থনীতি সূচল, উৎপাদনশীল কৰি ৰখাকে সাৰোগত কৰা সাম্প্ৰতিক ভাৰতৰ প্ৰভাৱশালী নেতাবিলাকে সেয়ে পৰম্পৰাগত জ্ঞানেৰে পুষ্ট গৱেষক-অধ্যাপকতকৈ ব্যৱসায়িক অগ্ৰগতিত কৃতিত্ব দেখুওৱা বিশেষজ্ঞ বিলাককহে শিক্ষা ব্যৱস্থাৰ অগ্ৰনায়ক পাতিবলৈ বিচাৰে।\nতাৰ সন্ধানো ব্যৱসায়িক কৌশলেৰে ঠিকা দিয়া হ’ব পাৰে পাটনাৰ IAS, IPS ৰ বাবে ক’চিং কৰাত সফল হোৱা প্ৰশিক্ষণ কেন্দ্ৰ এটা !! উদাহৰণ স্বৰূপে ইয়াক সম্ভৱপৰ ‘Influencer’ (প্ৰভাৱ বিস্তাৰক) হিচাপে দাঙি ধৰা হৈছে। চৰকাৰে এইদৰে তাৎক্ষণিক কাৰ্যকাৰীতাকে শিক্ষাৰ মূল উদ্দেশ্য বুলি ভাবি থাকি হাতৰ কুঠাৰ নিজৰ নহ’লেও দেশৰ জনগণৰ ভৰিত মাৰিছে। কাৰণ আগন্তুক দিনৰ অৰ্থনীতি প্ৰথমে ৰমৰমাকৈ চলি ব্যৱসায়িক মুনাফা হ্ৰাসৰ ফলত হঠাতে বিকল হৈ যাব পাৰে। তেতিয়া হুলস্থুল লাগিব। সংকটৰ পৰা পৰিত্ৰাণৰ দৰকাৰ। তাৰ উপায় কাৰো জনা নাথাকিব।\nসেয়ে পুঁজিবাদী অৰ্থনীতি আৰু আজিৰ তথাকথিত ‘Knowledge economy’ (জ্ঞানভিত্তিক অৰ্থনীতি)ৰ ধ্বজাধাৰী আমেৰিকা আদি দেশতো পৰম্পৰাগত কলেজ-বিশ্ববিদ্যালয়ত আগৰ ধৰণৰ জ্ঞান সাধনা অব্যাহতভাৱে চলি আছে। তাত ব্যৱসায়ৰ লগত ঘনিষ্ঠতা স্বত্তেও ব্যৱসায়ত দক্ষ লোকক শিক্ষাদানত লগোৱা হোৱা নাই। বৰং পৰম্পৰাগত ধৰণে অধ্যয়ন, গৱেষণা পুৰাদমে চলি আছে। পৰস্পৰে প্ৰতিযোগিতা কৰিছে কেনেকৈ অধিক উন্নতমানৰ শিক্ষা দিব পাৰে। ব্যৱসায়ী, চৰকাৰ আদিয়েও তাত প্ৰচুৰ ধন যোগান ধৰে। গুণগত মান (Standard) নিৰূপণৰ বাবেও একেই কঠোৰ নিৰপেক্ষ সংস্থা আছে। বহু বিদ্বান ভাৰতীয়, উদ্ভাৱনশীল ভাৰতীয় বিজ্ঞানী তাত কৰ্মৰত। চুবুৰীয়া, প্ৰতিদ্বন্দ্বী চীনতো একে ব্যৱস্থা। কেৱল তাত কমিউনিষ্ট পাৰ্টিৰ কঢ়া নজৰ। আৰু তাৰ বিপৰীতে আমি কি কৰিছো?


এসাঁজ৷৷ বি জে ৰঞ্জন৷৷ - বৌদ্ধিক বিচাৰ\nচ’ৰাঘৰ / কথাশিল্প / এসাঁজ৷৷ বি জে ৰঞ্জন৷৷\nঅক্টোবৰ 13, 2018\tকথাশিল্প, গল্প মন্তব্য কৰক 129 দৰ্শন\n— “কি চাইছা? বৰ দুষ্ট হৈছা অ’ তুমি। চাওঁ ইপিনে আহানা। সৌ বাহিৰৰ পৰা দেখা পাই যে গম পাইছা? চুলিত ৰং লগাইছিলো, চোৱাচোন ভালকৈ লাগিছেনে।”\nপ্লাৱন যেন সপোন ৰাজ্যলৈ উৰি গ’ল। নিশা বাইদেউ। তাৰ অতি মৰমৰ বাইদেউ। স্নান কৰি ওলাই অহা নিশাৰ মুখখন তেজাল হৈ পৰিছে। চুলিৰ ৰং চাবলৈ ওচৰ চাপি যাওঁতে বাইদেৱে ঘুৰি দিলে। নিৰাভৰণ ধকধকীয়া বগা নিমজ পিঠিত দুই এডাল চুলি অবাধ্য হৈ যেনি-তেনি লাগি ধৰিছে। অজান সুগন্ধি এটাই প্লাৱনৰ মনত বৰদৈচিলাৰ সৃষ্টি কৰিলে।\nঅফিচ দূৰ হ’লেও দুমহলীয়া ঘৰটোৰ ওপৰৰ পাৰ্ট এটা ভাড়াত পাই প্লাৱনৰ চিন্তা এটা দূৰ হৈছিল। কম দিগদাৰী নে গুৱাহাটীত ভাড়াঘৰ এটা বিচৰি পোৱাটো? ধুনীয়া ঘৰটো পাই সি ফূৰ্তিতে ক’ব নোৱাৰা হ’ল। কাষৰ পাৰ্টটোত আন ভাড়া কৰি থকা মানুহ থাকে। মাজতে এটা কমন কৰিডৰ। কৰিডৰেৰে ওলাই আহিলে কমন বেলকনি আৰু দুয়োফালে দুটা টয়লেট। সন্মুখতো কমন বাৰাণ্ডা।\nবেলকনিত থিয় হৈ সি চিন্তা কৰিছিল, লাগি থকা পাৰ্টটোত বা কোন থাকে? দুদিন পাছত সি ধুনীয়া মানুহ এগৰাকীক ঘৰটোৰ পৰা ওলাই যোৱা দেখিছিল। বয়সত তাতকৈ ডাঙৰ হ’ব। আক-তাক সুধি গম পালে মানুহগৰাকী অকলে থাকে, ডাইভোৰ্চ হৈছে বোলে। এদিন আগফালৰ বাৰাণ্ডাত লগ পাই চিনাকি হওঁতে জোৰকৈ তাক চাহ খুৱাবলৈ মাতি লৈ গ’ল। তেওঁৰ নাম নিশা। পাছলৈ তাৰ নিশা বাইদেউ।\nমোমায়েক এজনৰ বাহিৰে প্লাৱনৰ কোনো নাই। ইঞ্জিনিয়াৰিং পাছ কৰি সি কোম্পানী এটাত সোমাইছে। মাহেকত এবাৰমান মোমায়েকৰ ঘৰলৈ যায়। বাইদেউৰো কোনো নাই। এটা সময়ত আছিল। এতিয়া নাই। বেংকত চাকৰি কৰে নিশাই।\nদুটা ভিন্ন প্ৰাণী। দুয়ো অকলশৰীয়া। দুয়োৰে নিৰ্জঞ্জাল অকলশৰীয়া দিনবোৰ টুক-টুক কৈ পাৰ হৈ গৈ থাকে। অফিচৰ পৰা আহি সি বাইদেউক লগ পায় আগফালৰ বাৰাণ্ডাত, অকলে। লাইট বন্ধ কৰি এন্ধাৰত বাইদেৱে দূৰৰ ক’ৰবালৈ চাই থাকে। হয়তো পাহাৰখনলৈ। হয়তো আকাশলৈ। ক’লৈ চাই গম নাপায়। বাইদেউৰ চকুহাল ধুনীয়া, কিন্তু অতিপাত কৰুণ। ৰাতিৰ গোটা গোটা এন্ধাৰবোৰ থূপ খাই কাজল হৈ যেন লাগি ধৰেহি বাইদেউৰ দুচকুত। নিশাৰ ক’লা দুচকুৰ গভীৰতাই প্লাৱনৰ মন উচুপাই তোলে। সি কাষ চাপি যায়। বাইদেৱে তাৰ হাত এখনত ধৰে। কৰুণ হাঁহিৰে তালৈ চায়। চকুৰে সুধে— আহিলা প্পাবন।\nতাৰ সুধিবৰ মন যায়— আপুনি বিয়া নকৰায় কিয় বাইদেউ? সুধিব নোৱাৰে সি। বাইদেৱকৰ বিয়াৰ কথা ভাবিলে মনটো তাৰ হাঁহাঁকাৰ লাগি যায়।\nৰাতি চিগাৰেট টানি প্লাৱনে বহু পৰ অকলে আগফালৰ বাৰাণ্ডাত ৰৈ থাকে। ক’লা এন্ধাৰ। বাইদেউৰ চুলিবোৰো ঘন ক’লা। এনেবোৰ নিৰিবিলি সময়তে বাইদেউৰ লগত কথা পাতিবৰ মন যায় তাৰ। নিশাৰ ধুনীয়া চুলিকোচা লাহে লাহে কৈ মেলি চুলিবোৰৰ মাজত বুৰ যাবলৈ মন যায় তাৰ।\nকিছুদিনৰ পৰা পাৰ চৰাই এজনী আহি প্লাৱনহঁতৰ আগফালৰ বাৰাণ্ডাত আশ্ৰয় লৈ আছে। চৰাইজনী অকলশৰীয়া। পাৰজনী ভয় খাই উৰি যায় বুলি সি সাৱধান হয়। বেচেৰী। তাইৰ সংগ নাই। পৃথিৱীত কিমান অকলশৰীয়া প্ৰাণী থাকে। বাইদেৱো অকলশৰীয়া। সিও৷ পাৰচৰাইৰ শুধ-বগা পাখিৰ কোমলতা এটা সি বুকুত অনুভৱ কৰে। তাৰ ভাৱ হয়, পাৰচৰাইৰ বুকু চুলে যে ধক-ধক এটা শব্দ কৰে বাইদেউৰ বুকুখনিতো তেনে শব্দ হয় কিজানি! শব্দটো সি অনুভৱ কৰিব বিচাৰে তাৰ বুকুৰে। অবাধ্য আবেগেৰে পাৰচৰাইৰ কোমল পাখিৰ উত্তাপেৰে সি নিশাক সাৱটি ধৰিব বিচাৰে। এদিন? দুদিন? নহয়-নহয়, তাৰ গোটেই জীৱন।\nপুৱা চৰাইজনী উৰি যায়। চকী এখনত উঠি তাই আশ্ৰয় লোৱা কণমানী চাজাখনত সি চাউল বা দালিকেইটামান থৈ অফিচলৈ ওলাই যায়। আগদিনা দিয়া চাউলবোৰ দেখা সি নাপায়। চৰাইজনীয়ে খালে কিজানি। মনটো ভাল লাগে তাৰ।\n— “অ’ ৰ’বাচোন, অকণমান সানি দিয়াচোন পিঠিখনত।”\nনিশাই প্লাৱনৰ হাতত মইচাৰাইজাৰ এটা তুলি দিয়ে। মইচাৰাইজাৰ লগাই থাকোতে নিশাৰ কোমল আৰ্দ্ৰ পিঠিখনত প্লাৱনৰ আঙুলিকেইটা সোমাই যাব খোজে। বাইদেৱে চুলি মচি মচি সোধে—“আজি কি কৰিবা? ক’লৈ যাবা? আচ্ছা, আজি আমি এটা প্নেন বনাম হা।”\nএকেবাৰে ওচৰলৈ আহি নিশাই তাৰ কান্ধত তেওঁৰ হাত দুখন তুলি কয়—“আজি দুয়ো একেলগে ডিনাৰ কৰিম। তাৰ পিছত বহুত কথা পাতিম ৰাতিলৈ। মই ৰান্ধিম, তুমি সহায় কৰি দিবা। হ’ব? হ’ব নে?”\nবাইদেউৰ গান-গান যেন লগা শব্দকেইটা তেওঁৰ গভীৰ নিশাহেৰে লেতু-সেতু হৈ লাগি ধৰি প্লাবনৰ সকলো ইন্দ্ৰিয় স্পৰ্শ কৰি যায়। অদ্ভুত মিঠা সুগন্ধি এক অনুভৱে তাক জোকাৰি যায়।\nদিনটো প্লাবনৰ মন চঞ্চল হৈ থাকে। ইয়াৰ পিছত কি? ইয়াৰ পিছত কি? মধুৰ অনুভূতি এটাই তাক আচ্ছন্ন কৰি থয়।\nএন্ধাৰৰ লগত জেদ লগাইহে যেন আজি প্লাবন ঘৰলৈ উভতিছে। নিশাই তাক ডিনাৰ খুৱাব। কথা পাতিব। তাৰো ক’বলৈ বহুবোৰ কথা জমা হৈ আছে। আজিয়ে কৈ পেলাব সি।\nবাইদেউৰ দৰ্জাত নক কৰিলে সি। নিশা ওলাই আহিল। আহ্ ইমান সৌন্দৰ্য সম্ভৱনে মানুহৰ! পাতল হালধীয়া ৰঙৰ শাৰীখনেৰে বাইদেউক আজি দেৱী যেন লাগিছে। এক পৱিত্ৰ অনুভৱে তাক আছন্ন কৰি পেলালে।\nতাৰ বাহুত ধৰি একাষে টানি লৈ নিশাই ক’লে—“প্লাবন, মই দুপদমান বস্তু সাউতকৈ দোকানৰ পৰা লৈ আনোগৈ দেই। তুমি ফ্ৰেচ হৈ লোৱা। পাৰ মাংসৰে এসাঁজ দুয়োজনে ভালকৈ খাম হা।”\nপ্লাবনে লৰালৰিকৈ ক’লে—“ঠিক আছে তেন্তে, ময়ে বজাৰৰ পৰা আহোঁগৈ। বজাৰতে পাৰ বাচি-কাটি লৈ আনিম।”\nবাইদেউৱে ফুচফুচাই তাৰ কাণৰ কাষত ক’লে—“নাঃ, বজাৰৰ বেপাৰীৰ কেটেঙা পাৰ খাই একো লাভ নাই। মঙহহাল ঘৰুৱা পাৰৰ মাংসহে ভাল লাগে। অকৰ, একো নাজানে এইটোৱে। শুনা, আমাৰ আগফালৰ বাৰাণ্ডাত সদায় পাৰ চৰাই এজনী আহি আহি বাহ লৈছে দেখিছা? এটা কাম কৰিম হাঁ, গ্ৰীলখনত কাপোৰ এখন মেলি থ’ম, এপিনৰ পৰা মই খেদিম আৰু আন পিনৰ পৰা তুমি ধৰিবা। হ’ব? বাচিব-কাটিব মই জানোৱেই।”\nলাহেকৈ তাৰ গাল এখনত টিপি ধৰি হাঁহি মাৰি নিশাই ক’লে—“তাৰ পাছত হৈ যাব আমাৰ স্পেচিয়েল ডিনাৰ। ভাত আৰু পাৰৰ মাংসৰ জোল-গৰম মচলা দিয়া।”\nনিশা বজাৰলৈ ওলাই গ’ল। বাৰাণ্ডাত প্লাৱন অকলে। এন্ধাৰ ডাঠ হৈছে। পাৰজনী আহিছে কিজানি। মূৰৰ ওপৰৰ শ্লেবখনলৈ চাবলে’ তাৰ ভয় লাগিল। মাংস বাচি থাকোতে পাৰ চৰাইজনীৰ তেজ লাগি ৰঙা হোৱা নিশাৰ আঙুলিকেইটাৰ ছবিখন তাৰ মনলৈ ভাহি আহিল।\nসি আৰু ৰ’ব নোৱাৰিলে। মনত জুকিয়াই গ’ল সি—“বাইদেউ, আপুনি যোৱাৰ পিছতে মনাৰ ফোন আহিল। অ’ মনা মানে আপোনাক কোৱা হোৱাই নাই, অলপতে মোৰ বিয়া প্ৰায় ঠিকেই হৈ গ’ল তেওঁৰ লগত। মনাহঁত আমাৰ মামাহঁতৰ লগত ৰেষ্টুৰেন্ট এখনত খাবলৈ আহিছে হঠাত। মানে আজি বোলে মনাৰ জন্মদিন। লগতে বিয়াৰ আলোচনাও চলিব হেনো। এনেকৈ যোৱা বাবে বেয়া নাপাব বাইদেউ। মই ৰেষ্টুৰেন্টতে খাই-বৈ আহিম। বেছি দেৰী হ’লে ৰাতি নাহিবও পাৰো।”\nটাইপ কৰি কথাখিনি এতিয়াই ৱাটচ-এপেৰে পঠিয়াই দিব সি।\nটেগগল্প পাৰ চৰাই\nপূৰ্বৱৰ্তী লেখা গুৱাহাটী : অতীত আৰু বৰ্তমান৷৷ টুনুজ্যোতি গগৈ৷৷\nপৰৱৰ্তী লেখা বৈধব্য৷৷ দীপামণি হাজৰিকা বৰুৱা৷৷


নৱকান্ত বৰুৱা (ইংৰাজী: Nabakanta Barua) অসমীয়া সাহিত্য জগতৰ এটি প্ৰসিদ্ধ নাম। তেওঁ একেধাৰে এগৰাকী কবি, শিশু সাহিত্যিক আৰু ঔপন্যাসিক। ‘এখুদ ককাইদেউ’ বৰুৱাৰ জনপ্ৰিয় ছদ্মনাম। তেওঁ সীমা দত্ত ছদ্মনামেৰেও তিনিটা কবিতা ৰচনা কৰিছিল। জীৱনৰ প্ৰথমটো কবিতা চিলেথতে লিখা বাবে নন্দ তালুকদাৰে তেওঁক চিলেঠীয়া কবি বুলিছিল।‘মোৰ আৰু পৃথিৱীৰ’ কাব্য গ্ৰন্থৰ বাবে তেওঁ অসম প্ৰকাশন পৰিষদ বঁটা (১৯৭৪) লাভ কৰিছিল। ১৯৭৫ চনত ‘ককাদেউতাৰ হাঁড়’ উপন্যাসৰ বাবে তেওঁ ভাৰতৰ ৰাষ্ট্ৰীয় সাহিত্যিক অনুষ্ঠান সাহিত্য অকাডেমিয়ে প্ৰদান কৰা সাহিত্য অকাডেমি বঁটা আৰু ১৯৭৬ চনত ভাৰত চৰকাৰে প্ৰদান কৰা পদ্মভূষণ বঁটা লাভ কৰিছিল। ইয়াৰ উপৰি তেওঁ ১৯৯৩ চনত অসম উপত্যকা সাহিত্য বঁটা আৰু ১৯৯৮ চনত কমল কুমাৰী ফাউণ্ডেচনে প্ৰদান কৰা ‘কমল কুমাৰী ৰাষ্ট্ৰীয় বঁটা’ লাভ কৰিছিল। ১৯৯০ চনত নৱকান্ত বৰুৱাই অসম সাহিত্য সভাৰ সভাপতিৰ পদ অলংকৃত কৰে।\nতেওঁ কটন কলেজৰ ইংৰাজী বিষয়ৰ অধ্যাপক আছিল। সুদীৰ্ঘ দিন অধ্যাপনা আৰু বিদ্যায়তনিক কৰ্মৰ লগত জড়িত থকাৰ উপৰিও নৱকান্ত বৰুৱা সাহিত্য অকাডেমি, ভাৰতীয় প্ৰগতিশীল লেখক মহাসংঘ, অসম প্ৰগতিশীল শিল্পী-সাহিত্যিক সংঘ, অসম সাহিত্য সভা, আনন্দৰাম বৰুৱা ভাষা-কলা-সংস্কৃতি সংস্থা আদি অনুষ্ঠানৰ সৈতে সক্ৰিয়তাৰে জড়িত আছিল।  নৱকান্ত বৰুৱা কবি, ৰাজনীতিবিদ দেৱকান্ত বৰুৱাৰ ভাতৃ।\nনৱকান্তৰ কবিতাবোৰে আধুনিক অসমীয়া কবিতাক এক অনন্য মাত্ৰা প্ৰদান কৰি থৈ গৈছে। নৱকান্ত বৰুৱাৰ প্ৰতিখন কবিতা-পুথি কায়িক জীৱনৰ সৌন্দৰ্য, প্ৰেমৰ মাধুৰী, মৃত্যু, ৰহস্য আদি বিবিধ বিষয়বস্তুৰে সমৃদ্ধ। তেওঁৰ কবিতাবোৰত ৰবীন্দ্ৰনাথ ঠাকুৰ, এলিয়ট, হুইটমেন তথা খলিল জিব্ৰানৰ কবিতাৰ কিছু কিছু প্ৰভাৱ দেখা পোৱা যায় যদিও এক নিজস্ব স্বকীয়তা তেওঁৰ সমূহ কাব্যসম্ভাৰত বিদ্যমান।[উদ্ধৃতিৰ প্ৰয়োজন] তেখেতৰ বহু সমাদৃত কবিতাসমূহৰ ভিতৰত অন্যতম হল 'মনত পৰেনে অৰুন্ধতী', 'ইয়াত নদী আছিল', 'পলস', 'ৰাৱন', 'মহাকাব্যৰ পাণ্ডুলিপি', 'ক্ৰমশঃ' আদি। তেওঁৰ কবিতা প্ৰসঙ্গত মহেন্দ্ৰ বৰাই উল্লেখ কৰিছে, "এহাতে ৰবীন্দ্ৰনাথ, আনহাতে ইলিয়ট। এয়ে বোধকৰোঁ নৱকান্ত বৰুৱাৰ কাব্য-পৰিক্ৰমাৰ কুমেৰু-সুমেৰু। মাজত আৰু বহুতো বিখ্যাত, অখ্যাত আৰু কুখ্যাত কবিৰ হেঁচা-ঠেলা।" (অৱতৰণিকা, "নতুন কবিতা") (প্ৰকাশ, আগষ্ট, ২০১৯, পৃষ্ঠা-৪)\n1 জন্ম, বংশ পৰিচয় আৰু ল’ৰালি\n3.1 বিদেশ ভ্ৰমণ\n4.4 গীতৰ সংকলন\n4.5 ভ্ৰমণ কাহিনী\n4.7 শিশু ৰচনা\nজন্ম, বংশ পৰিচয় আৰু ল’ৰালিসম্পাদনা কৰক\nআহোমৰ দিনত নগাঁৱৰ কলিয়াবৰ আৰু দৰঙৰ চতিয়া অঞ্চলকে খৰঙি বোলা হৈছিল। এই অংশত বসবাস কৰা বৰুৱা সকল আছিল খৰঙি বৰুৱা । ইংৰাজৰ শাসন কালত খৰঙি বৰুৱাৰ পৰিয়ালটো নগাঁৱৰ পুৰণিগুদাম অঞ্চললৈ উঠি আহে। এই খৰঙি বৰুৱা পৰিয়ালেই নৱকান্ত বৰুৱাৰ পূৰ্বপুৰুষ। বৰুৱাৰ ককাদেউতাৰ হাড় কিতাপখন খৰঙি বৰুৱা পৰিয়ালৰ ইতিহাস। এই উপন্যাসখনত নৱকান্ত বৰুৱাই তেওঁৰ ককাক সম্ভু বৰুৱাৰ জীৱনৰ আধাৰত খৰঙি বৰুৱাৰ ঘৰৰ নিৰাময় মৌজাদাৰ চৰিত্ৰটি অংকন কৰিছে।\nনৱকান্ত বৰুৱাৰ জন্ম হৈছিল গুৱাহাটীত, ১৯২৬ চনৰ ২৯ ডিচেম্বৰত। তেওঁৰ পিতৃ নীলকান্ত বৰুৱাই শিক্ষা বিভাগৰ সহ পৰিদৰ্শক ৰূপে বৰপেটা আৰু গুৱাহাটীত চাকৰি কৰিছিল। ঘোঁৰাত উঠি চাকৰি কৰিবলৈ অসুবিধা পাই তেওঁ নগাঁৱৰ চৰকাৰী হাইস্কুলত শিক্ষক ৰূপে যোগদান কৰে। ১৯৩৯ চনত তেওঁ চাকৰিৰ পৰা অৱসৰ গ্ৰহণ কৰে আৰু ১৯৪৪ চনত তেওঁৰ মৃত্যু হয়। নৱকান্ত বৰুৱাৰ মাতৃৰ নাম স্বৰ্ণলতা বৰুৱাণী। নৱকান্ত বৰুৱাৰ ভাতৃ তিনিগৰাকী : দেৱকান্ত, জীৱকান্ত আৰু শিৱকান্ত। তেওঁৰ ভাতৃ প্ৰয়াত দেৱকান্ত বৰুৱাও অসমৰ অন্যতম শ্ৰেষ্ঠ কবিসকলৰ ভিতৰত এজন।\nগুৱাহাটীত জন্ম গ্ৰহণ কৰিলেও নৱকান্তৰ শৈশৱ-কৈশোৰ আৰু যৌৱন পাৰ হৈছিল নগাঁৱতে। জন্ম সূত্ৰে তেওঁ ঘৰৰ পৰাই এটি সাংস্কৃতিক পৰিৱেশ পাইছিল। ৰবীন্দ্ৰনাথ, নজৰুল, শৰৎ চন্দ্ৰ কৈশোৰতে পঢ়ি শেষ কৰিছিল আৰু নৱম শ্ৰেণীত পঢ়ি থাকোঁতে প্ৰথমখন কবিতা পুথি ‘মুক্তি’ লিখি উলিয়াইছিল।\nনৱকান্ত বৰুৱাৰ শিক্ষা জীৱনৰ আৰম্ভণি ঘটিছিল এখন বালিকা স্কুলত। পিছত তেওঁ চৰকাৰী মজলীয়া স্কুললৈ আহে। ইংৰাজৰ শাসনকালত ইয়াক বঙলা স্কুল বোলা হৈছিল। হেডমাষ্টৰ আছিল উপাৰ্জন শইকীয়া। এই বঙলা স্কুলতে ক, খ আৰু প্ৰথম শ্ৰেণী পঢ়ি নৱকান্ত বৰুৱাই ১৯৩৩ চনত নগাওঁ চৰকাৰী বালক উচ্চতৰ মাধ্যমিক বিদ্যালয়ত ক্লাচ থ্ৰিত নাম ভৰ্তি কৰে আৰু তাৰেপৰাই তেওঁ ১৯৪১ চনত সুখ্যাতিৰে মেট্ৰিকুলেশ্যন পৰীক্ষাত উত্তীৰ্ণ হৈ কটন কলেজত ভৰ্তি হয়। কিন্তু সন্নিপাত জ্বৰত ভুগি বহুত দিনলৈ বিচনা ল'ব লগা হোৱাত তেওঁৰ পঢ়া-শুনাত ব্যাঘাত জন্মে আৰু কটনৰ ছাত্ৰ-জীৱনৰ সিমানতে অন্ত পৰে।\nইতিমধ্যে নৱকান্তৰ দেউতাক নীলকান্ত বৰুৱাই চাকৰিৰ পৰা অৱসৰ লোৱা বাবে ই পৰিয়ালটোৰ আৰ্থিক অৱস্থাত প্ৰভাৱ পেলাইছিল। শান্তিনিকেতন পঢ়াটো আছিল গুৱাহাটীত পঢ়াতকৈ কম খৰছী। সেয়ে বৰুৱাই ১৯৪৩ চনত উচ্চ শিক্ষাৰ বাবে কলকতাৰ শান্তিনিকেতনলৈ যায়। শান্তিনিকেতনত পঢ়ি থাকোঁতেই দেউতাকৰ মৃত্যু হোৱাত অধ্যক্ষ অনিল চন্দ্ৰই বৰুৱাৰ বি এ পৰীক্ষাৰ ফিজৰ দায়িত্ব লয়। এই প্ৰসংগত নৱকান্তই ডন কুইকচ’ট’ শীৰ্ষক আত্মজীৱনী মূলক কবিতাটিত লিখিছিল−\n“পৰিচয় মোৰ কলেজৰ ছাত্ৰ\nবহুত দিনৰ ফীজ যদিও বাকী\nকিন্তু মই যে প্ৰেমিক, ইন্টেলেকচুৱেল কবি।\nএবাৰ বাহিৰলৈ চাওঁ\nবিধৱাৰ দৰে বগা ডাৱৰৰ কাপোৰ পিন্ধা\nবিধৱা আইলৈ মনত পৰি হঠাতে মনত পৰে\nকাইলৈ ফীজ নিদিলে নহ’ব পৰীক্ষা দিয়া।”\n১৯৪৭ চনত তেওঁ কলিকতা বিশ্ববিদ্যালয়ৰ পৰা বুৰঞ্জী, বঙলা ভাষা(দ্বিতীয় ভাষা), অসমীয়া(ভাৰ্ণেকুলাৰ) আৰু ইংৰাজী বিষয়ত অনাৰ্ছ সহ স্নাতক পৰীক্ষাত উত্তীৰ্ণ হয়। নৱকান্ত বৰুৱাই ১৯৫৩ চনত উত্তৰ প্ৰদেশৰ আলীগড় মুছলিম বিশ্ববিদ্যালয় পৰা স্নাতকোত্তৰ ডিগ্ৰী লাভ কৰে।\nশান্তিনিকেতনত পঢ়ি থাকোঁতেই নৱকান্তই কিছুদিন কলা ভৱনত চিত্ৰকলাৰ শিক্ষাও গ্ৰহণ কৰিছিল আৰু দুই-চাৰিখন ছবিন আঁকিছিল। তেওঁ নিজৰ কাব্য গ্ৰন্থ হে ‘অৰণ্য, হে মহানগৰ’ আৰু উপন্যাস কপিলীপৰীয়া সাধু(প্ৰথম সংস্কৰণ)ৰ বেটুপাত নিজে অংকন কৰিছিল। তাৰোপৰি, ড° বীৰন্দ্ৰ কুমাৰ ভট্টাচাৰ্যৰ গ্ৰন্থ ‘ৰাজপথে ৰিঙিয়ায়’, প্ৰফুল্ল দত্ত গোস্বামীৰ ‘শেষ ক’ত’, পৰাগ চলিহাৰ ‘চাৰি হাজাৰ বছৰৰ অসম’ আৰু কটন কলেজত অধ্যাপনা কৰা সময়ছোৱাত ‘কটনিয়ান’ৰ কেইবাটাও সংখ্যাৰ বেটুপাত নৱকান্ত বৰুৱাই অংকন কৰিছিল।\nউত্তৰ প্ৰদেশৰ শিকোহাবাদত অৱস্থিত এ. কে. মহাবিদ্যালয়ত শিক্ষকতা বৃত্তিৰে নৱকান্ত বৰুৱাই নিজৰ বৰ্ণময় কৰ্মজীৱন আৰম্ভ কৰিছিল। কিছুদিন তাত শিক্ষকতা কৰাৰ পাছত তেওঁ যোৰহাটৰ জগন্নাথ বৰুৱা মহাবিদ্যালয়ত অধ্যাপক হিচাপে যোগদান কৰে। ১৯৫৪ চনত তেওঁ গুৱাহাটীৰ কটন মহাবিদ্যালয়লৈ বদলি হৈ আহে আৰু তাৰেপৰাই তেওঁ ১৯৮৪ চনত উপাধ্যক্ষ ৰূপে অৱসৰ গ্ৰহণ কৰে। নৱকান্ত বৰুৱাই মাজতে ১৯৬৪ চনৰপৰা ১৯৬৭ চনলৈ তিনিবছৰ কাল অসম চৰকাৰৰ মাধ্যমিক শিক্ষা পৰিষদত ইংৰাজী শিক্ষাৰ বিষয়া ৰূপেও কাৰ্যনিৰ্বাহ কৰিছিল। ২০০২ চনৰ ১৪ জুলাই তাৰিখে শ্বাস-প্ৰশ্বাসজনিত ৰোগত ভুগি বৰুৱাৰ মৃত্যু হয়।\nবিদেশ ভ্ৰমণসম্পাদনা কৰক\nবৰুৱাক অসমীয়া আধুনিক কবিতাৰ নৱজাগৰণ বুলি গণ্য কৰা হৈছিল। বৰুৱাৰ লেখাবোৰ আছিল সেই সময়ৰ পৰিপ্ৰেক্ষিতত অতি সমসাময়িক। তেওঁ দ্বিতীয় বিশ্বযুদ্ধৰ সময়ত কবিতাৰেই নিজৰ কেৰিয়াৰ আৰম্ভ কৰিছিল আৰু স্বাধীনতাৰ পিছৰ পৰ্যায়ৰ আশে-পাশে তেওঁৰ সাহিত্য ৰচনাৰ উত্থান ঘটিছিল। সাহিত্য অকাডেমী বঁটা বিজয়ী “ককাদেউতাৰ হাড়” উপনাসখনক সৰ্বকালৰ ধ্ৰুপদী বুলি উল্লেখ কৰা হৈছে। তেওঁ সৰ্বমুঠ ৫ খন উপন্যাস লিখিছিল। ইয়াৰ লগতে বৰুৱাই শিশুৰ বাবেও সাহিত্য ৰচনা কৰিছিল। তেওঁৰ ৰচনাসমূহো বিভিন্ন ভাষালৈ অনুবাদ কৰা হৈছে। ১৯৮৪ চনত তেওঁ “সীৰলু” নামৰ এক অসমীয়া আলোচনী প্ৰকাশ কৰে যিখন পৰৱৰ্তী সময়ত “নতুন সীৰলু” হিচাপে প্ৰকাশ পায়।\nগৰমা কুৱঁৰী (১৯৮০)\nঅহিংসাৰ জুই (অসমাপ্ত, ‘সীৰলু’ত প্ৰকাশিত)\nগীতৰ সংকলনসম্পাদনা কৰক\nমনৰ খবৰ (১৯৬৩)\nদেশে দেশে মোৰ দেশ (১৯৮৯)\nএটি গীতৰ জন্ম হ’ল\nশিশু ৰচনাসম্পাদনা কৰক\nআখৰৰ জখলা (১৯৫৮)\nশিয়ালী পালেগৈ ৰতনপুৰ (১৯৫৫)\nভ উকাৰে ভু (১৯৬০)\nমাখনৰ কুকুৰা পোৱালি (১৯৬২)\nমই টুনীয়ে টুন টুনালোঁ (১৯৮১)\nগোলাপ আৰু বেলিফুল (১৯৮১)\nমনত পৰা শব্দ (১৯৮৩)\nকিশোৰ ৰামায়ণ (১৯৮৭)\nমৰুৱা ফুল (সংকলন-সম্পাদন-১৯৮৪)\nমোৰে ভাৰতৰে (১৯৬২)\nঅসমীয়া ছন্দ শিল্পৰ ভূমিকা (১৯৫৮)\nকবিতাৰ দেহ বিচাৰ (১৯৮৭)\nবিশ্বমানৱৰ অভিমুখে (মূল: ৰবীন্দ্ৰনাথ ঠাকুৰ)\nৱাল্ট হুইট্মেনৰ এশ কবিতা (সাহিত্য অকাডেমিৰ দ্বাৰা প্ৰকাশিত)\nনজৰুল ইচলামৰ কবিতা (সাহিত্য অকাডেমিৰ দ্বাৰা প্ৰকাশিত)\nসুমিত্ৰানন্দন পন্তৰ কবিতা (অসম ৰাষ্ট্ৰভাষা প্ৰচাৰ সমিতিৰ দ্বাৰা প্ৰকাশিত)\nমুক্তধাৰা (মূল: ৰবীন্দ্ৰনাথ ঠাকুৰ)\nহিন্দু-মুছলমানৰ যুক্ত সাধনা (মূল:ক্ষিতিমোহন সেন)\nআহত মৰাল (মূল: আলেকজেণ্ডাৰ পুস্কিনৰ- ‘The wounded Swan’\nভাৰতীয় চাৰুকলাৰ ভূমিকা\nআধুনিক অসমীয়া অভিধান\nৰবীন্দ্ৰ-চয়নিকা (ৰত্নকান্ত বৰকাকতিৰ সহযোগত)\nসীৰলু, নতুন সীৰলু, জোনবাই, পোহৰ\nসম্বলপুৰ বিশ্ববিদ্যালয়ৰ গংগাধৰ বঁটা,\nঅসম প্ৰকাশন পৰিষদ বঁটা (১৯৭৪) মোৰ আৰু পৃথিৱীৰ কবিতা সংকলনৰ বাবে।\nছোভিয়েট দেশ নেহৰু বঁটা\n↑ 1.0 1.1 অসম ইয়েৰ বুক, ২০২১. প্ৰকাশক গুৱাহাটী: জ্যোতি প্ৰকাশন. ডিচেম্বৰ, ২০২০. পৃষ্ঠা. ৮৮৫-৮৮৬. ISBN 978-93-81485-82-8.\n↑ 2.00 2.01 2.02 2.03 2.04 2.05 2.06 2.07 2.08 2.09 2.10 2.11 প্ৰফুল্ল চন্দ্ৰ বৰা (১৯৯০). জীৱন কবিতা আৰু নৱকান্ত. প্ৰকাশক গুৱাহাটী: ষ্টুডেণ্টচ্ ষ্ট’ৰচ্. পৃষ্ঠা. ১-১৫২.\n↑ প্ৰফুল্ল চন্দ্ৰ বৰা (২০০৬). কথা বৰণ্য ১০০ (সম্পাদক: শোণিত বিজয় দাস, মুনীন বায়ন). প্ৰকাশক গুৱাহাটী: কথা. পৃষ্ঠা. ৮৮-৮৯. ISBN 81-89148-14-1.\n↑ 7.0 7.1 7.2 "Nabakanta Barua". indiaonline.in. https://www.indiaonline.in/about/personalities/writersandpoets/nabakanta-barua। আহৰণ কৰা হৈছে: 22 June 2022.\n"https://as.wikipedia.org/w/index.php?title=নৱকান্ত_বৰুৱা&oldid=325254"ৰ পৰা অনা হৈছে\nশেষ সম্পাদনা কৰা হৈছে 24 June 2022 তাৰিখে 19:45 বজাত\nএই পৃষ্ঠাখন ২৪ জুন, ২০২২ তাৰিখে ০১:১৫ বজাত অন্তিম সংশোধন কৰা হৈছিল।


পৃষ্ঠা:শান্তি-কৱচ.pdf/৫২ - ৱিকিউৎস\nভাৰতীয় জাতীয় জীৱন আৰু বৰ্তমান ৰাষ্ট্ৰক খুলি খুলি নোখোৱাকৈ ৰৈ থকা নাই যে ই সুনিশ্চিত।\nপৰাধীন শিক্ষাৰ পাপৰ শিৰোমণি হ’ল দেশ মাতৃ তথা ভাৰতীয় আদৰ্শৰ প্ৰতি অৱজ্ঞা; আৰু এই পাপ সৰ্বসাধাৰণতকৈ তথাকথিত উচ্চ শিক্ষিতৰ অন্তৰত দকৈ শিপাল।\nযশ-মান-ধনৰ বাবে শাসনৰ বাঘজৰী হাতত লোৱাও এক, আৰু দেশৰ মাতৃ-ভক্ত সন্তান হোৱাও এক; শাসনৰ বাঘজৰী ধৰিবৰ যোগ্য লোক আমাক নলগা নহয়, কিন্তু তাৰ আগতে তেওঁলোকে মাতৃ-মন্ত্ৰত শৰণ লৈছে নে নাই সিও লেখৰ কথাই। এই মাতৃ-মন্ত্ৰ কি? তাৰ বীজ বেদ উপনিষদ, ৰামায়ণ, মহাভাৰত আৰু গীতা-পুৰাণ আদিত নিহিত আছে; তাক বিচাৰি উলিয়াই শিৰত ল’ব নোৱাৰিলে দেশৰ কালিকা বা ভাৰত মাতৃৰ মহিমা বুজিব নোৱাৰি, আৰু ইয়াক নুবুজাকৈ ভাৰতৰ শাসনৰ বাঘজৰী ধৰাও অন্যায়।\nবিদেশীয়ে ভাৰত শাসন কৰি অকল ইয়াৰ ধন-সোণকে লুটি নিয়া নাই, পৰাধীনতাৰ শিক্ষা দি ইয়াৰ শাহও কাঢ়ি নি খোলাটো এৰি গৈছে। আজি ভাৰতখন পৰি আছে, তাৰ প্ৰাণ-বস্তু নাই; গীতা-উপনিষদ পৰি আছে, ইংৰাজে এৰি যোৱাৰ পাছত আমি নিজ হাতে সংস্কৃত চৰ্চা অকল নিৰুৎসাহ কৰাই নহয় প্ৰায় নিষেধ কৰি, স্কুল-কলেজৰ পৰাও নিৰ্মূল কৰিবৰ দিহা কৰিছোঁহঁত!! কিয়? কাৰণ ই ভাৰতৰ দেৱ-ভাষা হলেও যু’ৰপ-আমেৰিকাৰ বজাৰ-দৰত সংস্কৃত সাহিত্য কু-সংস্কাৰৰ ভঁৰাল বুলি আমাৰ মূৰ-নোহোৱা ‘মুৰব্বী’বিলাকৰ ধাৰণা।\nকিন্তু সেই যু’ৰপৰে অমৰ মনীষী মেক্সমূলাৰে কি কৈ গল?⸺ ‘মানুহ মনৰ শ্ৰেষ্ঠতম বিকাশ কোন আকাশৰ তলত হৈছিল? প্লেটোৰ আৰু কান্ত চৰ্চাকাৰীসকলৰ মনোযোগ আকৰ্ষণ কৰিবৰ সম্পূৰ্ণ উপযোগীকৈ বেলিৰ তলত কোন দেশৰ মানসে জীৱনৰ পৰম সমস্যাবোৰৰ চিন্তা কৰি চৰম সমাধান বিচাৰি পাইছিল?⸺মোক সুধিলে মই আঙুলিয়াম ভাৰতবৰ্ষলৈ।\n“আকৌ, কেৱল গ্ৰীছীয় আৰু ৰোমীয়সকলৰ আৰু ছেমিটিক জাতিৰ ইহুদীবিলাকৰ চিন্তাৰ কোলাত লালিত-পালিত আমি য়ু’ৰপীয়বোৰে আমাৰ অকল এই জীৱনেই নহয় আমাৰ জন্মান্তৰ আৰু অনন্ত জীৱন অধিক পৰিপূৰ্ণ, অধিক ব্যাপক, অধিক বিশ্বজনীন, আৰু বাস্তৱতে অধিক মানৱী কৰিবলৈ বিচাৰিলে আমি কাৰ পৰা তাৰ সংশোধন পাব পাৰিম? মই নিজকে সোধোঁ, আৰু ভাবোঁ ভাৰতবৰ্ষৰ কথা।’\n"https://as.wikisource.org/w/index.php?title=পৃষ্ঠা:শান্তি-কৱচ.pdf/৫২&oldid=117735"ৰ পৰা অনা হৈছে\nএই পৃষ্ঠাটো শেষবাৰৰ কাৰণে ১৪ মে' ২০২১ তাৰিখে ১৪:৪৭ বজাত সলনি কৰা হৈছিল।


চৰ-চাপৰি, জাতীয়তাবাদ আৰু উত্তৰ-ঔপনিবেশিক ৰাষ্ট্ৰ (প্ৰফুল্ল নাথ) - মুক্ত চিন্তা\nচৰ-চাপৰি, জাতীয়তাবাদ আৰু উত্তৰ-ঔপনিবেশিক ৰাষ্ট্ৰ (প্ৰফুল্ল নাথ)\nঅসমৰ, বিশেষকৈ নামনি অসমৰ ব্ৰক্ষ্মপুত্ৰৰ চৰ-চাপৰিত থকা পূৰ্ববংগীয় মূলৰ মুছলমান মানুহখিনিক লৈ তথাকথিত মূলসুঁতিৰ অসমীয়া সমাজ তথা প্ৰভাৱশালী মিডিয়াৰ নেৰেটিভবোৰ ভয়ানকভাৱে অনৈতিহাসিক (ahistorical), বৰ্ণবাদী (racist) আৰু সাম্প্ৰদায়িক (communal)৷ সময়ে সময়ে নতুন নতুন নেৰেটিভ চৰ-চাপৰিৰ লোকৰ সৈতে সাঙুৰি থকা হয়৷ এই বিভিন্ন নেৰেটিভবোৰৰ ভিতৰত চৰ-চাপৰিৰ লোকসকলক বাংলাদেশী বোলাটো হৈছে আটাইতকৈ প্ৰভাৱশালী৷ চছিয়েল মিডিয়াৰ ব্যাপক প্ৰচাৰৰ সময়ত নতুন নতুন বৰ্ণবাদী মন্তব্য যেনে বাংলাদেশীৰ লগতে মিঞা, গেদা, গেদী ইত্যাদিবোৰ শব্দ উগ্ৰজাতীয়তাবাদী বা হিন্দুত্ববাদী সোঁপন্থী কিছু লোকে ব্যাপকভাৱে ব্যৱহাৰ কৰা দেখা গৈছে৷ আজিৰ পৰা ১০-১৫ বছৰ আগেয়ে চৰ-চাপৰিত থকা বহু মুছলমানলোকক ক্ৰিমিনেলাইজ কৰিবলৈ পাকিস্তানী গুপ্তচৰ সংস্থা আই. এছ. আইৰ লগত সংযুক্ত কৰি আই. এছ .আই বা সেই সংস্থাৰ এজেন্ট বোলা হৈছিল৷ সম্প্ৰতি আই. এছ. আই. ৰ দিন উকলি গৈছে আৰু নতুনকৈ যোগ হৈছে আইচিছৰ নাম৷ চৰ-চাপৰিৰ মুছলমানক জেহাদী বুলি আৰু চৰ-চাপৰিত ব্যাপকভাৱে জেহাদী কাৰ্য-কলাপ চলে বুলি বহুল প্ৰচাৰো চলে৷ এনেধৰণৰ বাংলাদেশী বা আই. এছ. আই বা জেহাদীৰ মিথ নিমাৰ্ণত উৎসাহেৰে সহায়-সহযোগ কৰে ছপা আৰু বৈদ্যুতিন মাধ্যমৰ একাংশ সংবাদ গোষ্ঠীয়েও৷ একধৰণৰ ধুঁৱলি-কুঁৱলী পৰিৱেশ তথা অভিযোগৰে সিদ্ধান্ত নিৰ্মাণে মূলসুঁতিৰ সমাজত চৰ-চাপৰিৰ লোকৰ অংশগ্ৰহণত বাধাৰ সৃষ্টি কৰাৰ লগতে পল লেনৰে ১৯৭৪ চনত জনপ্ৰিয় কৰা ধাৰণা সামাজিকভাৱে বহিৰ্ভুক্তকৰণ (social exclusion) ৰ পথ প্ৰশস্ত কৰি আহিছে আৰু বহিৰ্ভুক্তকৰণ কৰিও আহিছে৷ উগ্ৰ জাতীয়তাবাদী, সোঁপন্থী তথা সংবাদ মাধ্যমৰ এনে ভূমিকাই দুটা গোষ্ঠী বা জনসমষ্টিৰ স্বাভাৱিক সাংস্কৃতিক আদান-প্ৰদানত বাধা দিছে৷ কিন্তু, একে সময়তে ভিন্ন অৰ্থনৈতিক প্ৰয়োজনত চৰ-চাপৰিৰ লোকসকল অন্য লোকসকলৰ সংস্পৰ্শলৈ আহিছে যদিও মানসিকভাৱে সহজাত আদান-প্ৰদানত অসুবিধাৰ সৃষ্টি কৰে৷\nঊনবিংশ শতিকাৰ শেষৰ ফালৰ পৰা পৰা ঔপনিৱেশিক উৎসাহ আৰু কৃষিভূমিৰ সন্ধানত অসমলৈ আগমন হোৱা পূৰ্ববংগীয় মূলৰ মুছলমান লোকসকলৰ গৰিষ্ঠসংখ্যক লোকেই ব্ৰক্ষ্মপুত্ৰৰ চৰ-চাপৰিত থিতাপি লয়৷ কষ্টসহিষ্ণু তথা কৃষি কৰ্মত আপেক্ষিকভাৱে অসমৰ থলুৱা লোকসকলতকৈ পাকৈত এইসকল লোকে বান, খহনীয়া ইত্যাদি প্ৰাকৃতিক দুৰ্যোগৰ লগত প্ৰতিবছৰে হোৱা সংঘাতৰ সৈতে সহৱস্থান কৰি আহিছে৷ ঔপনিৱেশিক সময়ৰ পৰাই প্ৰবহমান বিভিন্ন সাহিত্যত উল্লিখিত বৰ্ণবাদী কথাবোৰক আমি আজিৰ তাৰিখলৈ চলাই থাকিব পৰাটো এক জাতীয় লজ্জা যদিও অসমীয়া জাতীয়তাবাদ নিৰ্মাণত বহু সময়ত প্ৰয়োজনীয় এনে ধ্যান ধাৰণবোৰ বেছ গৌৰৱৰেই উদযাপন কৰা হয়৷ নৃগোষ্ঠীয়তা, খিলঞ্জীয়া ইত্যাদিবোৰৰ লগত জড়িত বিভিন্ন একাডেমিক বিৰ্তক বা বাকধাৰাবোৰলৈ নগৈ - আধুনিক ৰাষ্ট্ৰ, সংবিধান, নাগৰিক বা নাগৰিকত্ব ইত্যাদিৰ মৌলিক কথাবোৰকে আমি বহু সময়ত ভেঙুচালি কৰি আছো৷ সন্দেহ নাই, নৃগোষ্ঠীয়তা, খিলঞ্জীয়া ইত্যাদিবোৰ উপনিৱেশিক কেটেগৰী৷ উপনিৱেশবাদে সৃষ্টি কৰা সেই বিভিন্ন ধাৰণাসমূহৰ পৰা অহা বৰ্তমানৰ এই বাকধাৰাবোৰক আমি সমালোচনাত্মকভাৱে নলৈ গোটে গোটে হজম কৰিলে সি আধুনিক ৰাষ্ট্ৰ ব্যৱস্থাত আমাৰ সমস্যাৰ সমাধানৰ বাট দিয়াৰ বিপৰীতে পাকঘূৰণি খাই থকাৰ সম্ভাৱনাই প্ৰৱল৷ একে সময়তে আধুনিক ৰাষ্ট্ৰ, সংবিধান, নাগৰিক বা নাগৰিকত্ব ইত্যাদিও পশ্চিমীয়া ধাৰণা যিবোৰ আমি উপনিৱেশবাদৰ পিছৰ পৰ্যায়ত লাভ কৰিলো৷ কিন্তু জাতি নিৰ্মাণ বা নৃগোষ্ঠীয়তা, খিলঞ্জীয়া, নাগৰিকত্বৰ সংজ্ঞাকৰণত আমি চিলেকটিভ হৈ পৰো- এফালে নিজৰ সুবিধা অনুযায়ী ঔপনিৱেশিক কথা-বতৰাবোৰক কিছু গ্ৰহণ কৰোঁ আৰু একেসময়তে আধুনিক ৰাষ্ট্ৰৰ অন্য কিছু সুবিধা ল’বলৈ ঔপনিৱেশিক কথা-বতৰাবোৰকে উপনিৱেশিকবাদৰ আগৰ ধাৰণা বুলি প্ৰচাৰৰে জাতি নিৰ্মাণ, খিলঞ্জীয়া আদি ধাৰণাৰে এচামক বহিৰ্ভুক্তকৰণৰ প্ৰক্ৰিয়াত অংশ লওঁ৷\nঅসমৰ চৰ-চাপৰি সম্পৰ্কে অসমত জনপ্ৰিয় অথবা একাডেমিক ধৰণৰ লেখা মেলা যথেষ্ট কম৷ ইযাৰ হয়তো ভিন্ন কাৰণ থাকিব পাৰে৷ অসমীয়া সমাজ জীৱনত বিংশ শতিকাৰ প্ৰাৰম্ভিক দশকৰ পৰাই চলি থকা ‘সৰ্বত্ৰে বাংলাদেশী’ ধাৰণাটো আৰু তাৰ লগত থকা জাতীয়াতাবাদী ভয় বহু সময়ত গজগজীয়া হৈছে অথবা কেতিয়াবা সি পাতল হৈছে৷ ব্ৰিটিছ অফিচাৰৰ আশংকাৰ পৰা আৰম্ভ হোৱা এই ধৰণৰ শংকা উত্তৰ ঔপনিৱেশিক সময়ত অসম আন্দোলনে তাক ভালকৈ কেপিটেলাইজড কৰিলে৷ প্ৰব্ৰজন মানৱ সভ্যতাৰ ইতিহাসৰ এক স্বাভাৱিক পৰিঘটনা যদিও আধুনিক ৰাষ্ট্ৰ ব্যৱস্থাৰ সময়ত নিৰ্দিষ্ট নিয়ম বা আইনৰ মাজেৰে নোহোৱা আন্তঃদেশীয় প্ৰব্ৰজন এক গুৰুতৰ অপৰাধ বুলি গণ্য কৰা হয়৷ পূৰ্ববংগ বা বাংলাদেশৰ পৰা অসমলৈ হোৱা প্ৰব্ৰজন বিশেষকৈ উত্তৰ ঔপনিৱেশিক সময়ত কিমান হৈছে তাৰ কোনো নিৰ্দিষ্ট তথ্য পাতি আজিলৈ মুকলি হোৱা নাই৷ একধৰণৰ সংশয়, আশংকা আৰু অনুমানৰ ভিত্তিতহে ভিন্ন সংখ্যাসমূহ বিভিন্ন সংগঠনে দিয়ে যদিও তাক সিদ্ধ কৰিবলৈ প্ৰমাণৰ অভাৱ৷ সেয়ে সি সদায় ৰেট'ৰিক ধৰণেই থাকি যায়৷ কিন্তু প্ৰমাণৰ অভাৱে প্ৰব্ৰজন হোৱা নাই বুলিও প্ৰতিপন্ন নকৰে৷ অসমত বাংলাদেশী ধাৰণাটো সেয়ে হৈ পৰিছে একধৰণৰ ৰেট'ৰিক, যি ৰেট'ৰিকেৰে জাতীয়তাবাদ চলাই যোৱা হয়, নিৰ্বাচন খেলা হয়৷ সেই প্ৰক্ৰিয়াৰ আটাইতকৈ দুৰ্ভাগ্যজনক দিশটো হ'ল বৃহৎ সংখ্যক জনসমষ্টিক সন্দেহৰ দৃষ্টিৰে চোৱা আৰু সেই নেৰেটিভ সমাজৰ প্ৰতি অংশলৈ বিয়পি পৰা৷ এইধৰণৰ পপুলাৰ নেৰেটিভ অথবা থলুৱা-বহিৰাগত বায়'নেৰীয়ে স্বতঃস্ফুৰ্ত সাংস্কৃতিক আদান-প্ৰদানৰ বিপৰীতে সংঘাতৰ বাতাবৰণ সৃষ্টি কৰে৷ সুখৰ কথা যে এই পপুলাৰ নেৰেটিভবোৰৰ বাহিৰত ভিন্ন সময়ত চৰ-চাপৰি বা পূৰ্ববংগীয় মুলৰ মুছলমান লোকসকলক জনাৰ ভিন্ন প্ৰচেষ্টা বা তেওঁলোকৰ কাহিনীসমূহ মূলসুঁতিলৈ আনিবলৈ পৰাগ কুমাৰ দাসকে আদি কৰি ভিন্নজনে চেষ্টা কৰিছিল৷ অসমৰ অৰ্থনীতি, সমাজ ব্যৱস্থাত তেওঁলোকৰ অৱদান সম্পৰ্কেও এপাচি শাকত এটা জালুক হলেও কিছু লেখা-মেলা নোহোৱা নহয়৷ কিন্তু এই প্ৰক্ৰিয়াটো একধৰণৰ mass participation পৰ্যায়লৈ সম্ভৱ হৈ উঠা নাই৷\nচৰ-চাপৰি বিষয়ত তথাকথিত মূলসুঁতিৰ অসমীয়া লোকৰ ধাৰণা কি, তাৰ ভিন্ন ব্যক্তিগত অভিজ্ঞতাই কয়– কিদৰে তেওঁলোকক criminalized কৰা হয়৷ পৰিবহন, স্বাস্থ্য, শিক্ষা ইত্যাদিৰ অসুবিধাৰে ভাৰাক্ৰান্ত লোকসকলক উন্নয়নৰ ন-ন বাটেৰে আগুৱাই লৈ অনাৰ পৰিৱৰ্তে আমি একধৰণৰ মিথ বা নেৰেটিভ নিৰ্মাণতে ব্যস্ত থাকোঁ৷ আধুনিক শিক্ষা ব্যৱস্থা, চিকিৎসা বা অনান্য সা-সুবিধাবোৰ চৰ-চাপৰিসমূহলৈ গৈ নোপোৱাত বহু সময়ত পৰম্পৰা, অন্ধবিশ্বাস, অবৈজ্ঞানিক ধাৰণাসমূহে তাত শিপাবলৈ অধিক সুবিধা পায়৷ তাৰ আটাইতকৈ ভয়ানক ফলটোৱেই হল ৰেডিকেল ইছলাম, মছজিদ ইত্যাদিৰ প্ৰভাৱ চৰ-চাপৰিসমূহ বৃদ্ধি হোৱাটো৷ এই প্ৰক্ৰিয়াৰ ভিন্ন আনুষাংগিক দিশ থাকে যেনে cultural lag অপৰাধ প্ৰৱণতা ইত্যাদি৷ কিয়নো পুঁজিবাদৰ সুফল-কুফল আৰু ন-ন বৈজ্ঞানিক উপকৰণসমূহ দৈনিক সকলোৱে লাভ কৰিব ধৰিছে৷ সেয়ে হয়তো বহু সময়ত অন্য এক বৰ্ণবাদী মন্তব্য মূলসুঁতিৰ বহু লোকৰ মাজত শুনা যায় –‘মুছলমান লোকসকল অপৰাধী, বা বিভিন্ন অপৰাধমুলক কাম-কাজত জড়িত’৷ এনে এক অভিজ্ঞতা লাভ কৰিছিলোঁ ছিপাঝাৰৰ কাষৰ কেইটামান চৰত এক বিশেষ অধ্যয়নৰ বাবে যাওঁতে৷ মূলসুঁতিৰ বহু অসমীয়া লোকে আমাক যিমান পাৰি সোনকালে বিশেষকৈ বেলি ডুবাৰ আগেয়ে চৰৰ পৰা ওলাই আহিৱলৈ পৰামৰ্শ দিছিল৷ তেওঁলোকে বিশ্বাস কৰিছিল যে সেই চৰসমূহ অপৰাধীৰ বাহ৷ আমি তাৰ পৰা কোনো একো ক্ষতি নোহোৱাকৈ ৰাতিহে ঘূৰি আহিছিলোঁ আৰু চৰৰ দুজনমান ডেকাই আমাক একেবাৰে ৰাষ্ট্ৰীয় ঘাইপথৰ কাষত থৈ গৈছিলহি ৷ (ছিপাঝাৰৰ চৰ সম্পৰ্কে আমাৰ এক যুটীয়া প্ৰতিবেদন পিছত আমাৰ অসম কাকতত বিস্তৃতভাৱে প্ৰকাশ পাইছিল৷)\nঅসামাজিক কাৰ্যকলাপ ইত্যাদি এক জন্মসুত্ৰে পোৱা বস্তু নহয়, বৰং তাৰ নিৰ্দিষ্ট সামাজিক, অৰ্থনৈতিক বা ৰাজনৈতিক প্ৰেক্ষাপট থাকে৷ চৰৰ লোকৰ মাজত অপৰাধপ্ৰৱণতা বেছি, এই ধাৰণাটো মিছা নহ'বও পাৰে৷ যদি সি সচাঁ, তাক একধৰণৰ সামাজিক সমস্যাৰূপে গ্ৰহণ কৰিব নোৱাৰাটো বা সমাধানৰ বাবে কোনো উপায় বা উদ্যোগ গ্ৰহণ কৰিব নোৱাৰাটো আমাৰেই ব্যৰ্থতা৷ উপযুক্ত শিক্ষাৰ অভাৱ বা স্বাস্থ্য, শিক্ষাৰ উন্নয়নত বৈপ্লৱিক পৰিৱৰ্তন আনিব নোৱাৰা পৰ্যন্ত চৰ-চাপৰিসমূহত এইধৰণৰ কিছু অপৰাধী ব্যক্তি ওলায়েই থাকিব৷ একেসময়তে ধাৰ্মিক প্ৰভাৱ থকা পৰ্যন্ত কোনো সমাজেই আগুৱাই যাৱ নোৱাৰে আৰু একে সময়তে লিংগ উদাসীনও [gender neutral] হৈ উঠিব নোৱাৰে সেয়া কেৱল মুছলমান সমাজেই নহয়; হিন্দু, খ্ৰীষ্টান বা অন্য ধৰ্মৰ ক্ষেত্ৰতো প্ৰযোজ্য৷\nআমি শেহতীয়াকৈ লক্ষ্য কৰিছোঁ, চৰ-চাপৰিত ডাঙৰ-দীঘল হোৱা তথা নকৈ শিক্ষিত হোৱা এচাম প্ৰগতিশীল যুৱক-যুৱতীয়ে তেওঁলোকৰ সমাজৰ মাজত থকা অন্ধবিশ্বাস তথা অনান্য বিষয়বোৰক মূলসুঁতি আৰু নিজা সমাজত সাহসেৰে উত্থাপন কৰা আৰম্ভ কৰিছে৷ অপ্ৰিয় হলেও সত্য চৰ-চাপৰিৰ লোকসকলক স্বাধীনতাৰ ৭০ বছৰে তেনেদৰেই ৰাখি কেতিয়াবা নাগৰিকত্ব কৰ্তনৰ ভয়, বাংলাদেশী, সুৰক্ষা ইত্যাদি কথাৰে শোষণৰ লগতে বিভিন্ন ৰাজনৈতিক দলে ভোটবেংক হিচাপে ব্যৱহাৰ কৰি আহিছে৷ যাৰ বিৰূপ ফল হ’ল তেওঁলোকক মূলসুঁতিলৈ আনিব পৰা হোৱা নাই৷ আমি আশা কৰিম, নকৈ ওলাই অহা চৰ-চাপৰিৰ এইচাম যুৱক-যুৱতী যাতে সম্প্ৰদায়টোৰ ন-এলিট নহৈ (সাধাৰণতে কোনো এক সম্প্ৰদায়ৰ এলিটসকলে যিটো কৰে, নিজৰ স্বাৰ্থত সম্প্ৰদায়ৰ আৱেগক ব্যৱহাৰ) সচাঁ অৰ্থত সম্প্ৰদায়টোৰ উন্নয়নত মনোনিৱেশ কৰে৷\nজাতি আৰু জাতীয়তাবাদ নামৰ উনবিংশ শতিকাৰ প্ৰপঞ্চটোৱে অসমীয়া সমাজ জীৱন বহু সময়ত আন্দোলিত কৰি ৰাখিছে৷ কেৱল অসমতে নহয় জাতি আৰু জাতীয়তাবাদে সকলো ঠাইতে মূলত একেধৰণৰ কামেই কৰে৷ সেয়া বৃহত্তৰ চিভিক জাতীয়াতাবাদেই হওক বা নৃগোষ্ঠীয় জাতীয়তাবাদেই হওক৷ মাৰ্ক্সে হয়তো ১৮৪২ চনতে জাতি সম্পৰ্কে কোৱা কথাটো আজিও প্ৰযোজ্য৷ তেওঁ কৈছিল ““I assure you that if one can feel no national pride one does feel national shame. ” জাতি বা জাতীয়তাবাদৰ আদৰ্শত বিশ্বাস নকৰিলেও প্ৰতিজন ব্যক্তিয়ে জাতীয় লজ্জাক মূৰ পাতি লবই লাগিব৷ অসমীয়া জাতীয়তাবাদেও চৰ-চাপৰিৰ মুছলমানৰ প্ৰতি কৰা অন্যায়ৰ যি লজ্জা, সেয়া আজি নহয় কাইলৈ মূৰ পাতি ল’বই লাগিব৷ সাম্প্ৰতিক সময়ত যিদৰে ৰেডিকেল সোঁ-পন্থী শক্তি শক্তিশালী হৈ উঠিছে আৰু তাৰ ব্যাপক প্ৰভাৱ দৈনিক জনজীৱনত বৃদ্ধি হৈছে, তাৰ বায়নেৰী হিচাপে প্ৰগতিশীল শক্তিও সমানেই মুৰ দাঙি উঠিছে৷ অসমৰ প্ৰেক্ষাপটত সোঁ-পন্থী হিন্দু জাতীয়তাবাদৰ এক ক্ষীণ সুঁতি অসমীয়া জাতীয়তাবাদত উপলব্ধ হৈ আছিল, যাৰ মূল কাম মুছলমান বিৰোধিতা আৰু তাক শক্তিশালী কৰিবলৈ আজি যৎপৰোনাস্তি চেষ্টা কৰিছে, সিয়ে একে সময়তে মুলছিল সোঁ-পন্থাকো শক্তিশালী কৰিব৷ সেয়ে প্ৰগতিশীল শক্তিসমূহে অসমীযা জাতি আৰু জাতীয়তাবাদ ধাৰণাক ঐতিহাসিকৰণ কৰি তাৰ বিভিন্ন temporalities বোৰৰ লগতে উপনিৱেশিক ধাৰণা, নাগৰিক, নাগৰিকত্ব বা আধুনিক ৰাষ্ট্ৰ ইত্যাদিবোৰ জনপ্ৰিয় মাধ্যমত ব্যাপক আলোচনাৰে ইয়াৰ চেকুলাৰ চৰিত্ৰ জনসাধাৰণৰ মাজলৈ লৈ যোৱাটো জৰুৰী হৈ পৰিছে৷\n2 Comments : "চৰ-চাপৰি, জাতীয়তাবাদ আৰু উত্তৰ-ঔপনিবেশিক ৰাষ্ট্ৰ (প্ৰফুল্ল নাথ)"\nExtremely nice, its all politics particularly right wing trying to divide nation on religious line... Keep writing alldbest\nভাল পালোঁ সুলিখিত লিখনিটো।


মণিপুৰী সংকীৰ্তন - অসমীয়া ৱিকিপিডিয়া\nমণিপুৰী সংকীৰ্তন (ইংৰাজী: Manipuri Sankirtana) হৈছে ভাৰতৰ মণিপুৰ ৰাজ্যৰ ৰাজহুৱা মন্দিৰসমূহত আৰু ব্যক্তিগত স্থানত কৰা একপ্ৰকাৰৰ পাৰম্পৰিক নাট্য। ইয়াত ধৰ্মীয় ৰীতি-নীতি, গীত, বাদ্য আৰু নৃত্যৰ সমলয়ত প্ৰদৰ্শন কৰা হয়। সংকীৰ্তনৰ জৰিয়তে অতুলনীয় ধৰ্মীয় ভক্তি আৰু শক্তি প্ৰদৰ্শন কৰা হয়। সংকীৰ্তনত প্ৰদৰ্শকসকলে ভগৱান কৃষ্ণৰ বহুতো কাহিনী বৰ্ণনা কৰে। এই সংকীৰ্তনত কৰুণ ৰসৰ প্ৰয়োগে প্ৰায়ে দৰ্শকসকলক চকুপানী বোৱাই আনিব পাৰে। ইয়াক মুখ্যতঃ মণিপুৰৰ বৈষ্ণৱ সম্প্ৰদায়ৰ দ্বাৰা আৰু চুবুৰীয়া ৰাজ্য ত্ৰিপুৰা আৰু অসমত বসতি স্থাপন কৰা বৈষ্ণৱ মণিপুৰীসকলৰ দ্বাৰা অনুশীলন কৰা হয়। ২০১৩ চনৰ ডিচেম্বৰত অনুষ্ঠিত আজাৰবাইজানৰ ৰাজধানী বাকুত অনুষ্ঠিত ইউনেস্কোৰ আন্তঃৰাষ্ট্ৰীয় সমিতিৰ বৈঠকৰ অষ্টম অধিৱেশনত মানৱতাৰ ইউনেস্কো বিমূৰ্ত সাংস্কৃতিক ঐতিহ্যৰ প্ৰতিনিধি তালিকাত "সংকীৰ্তন: মণিপুৰৰ ৰীতি-নীতি গীত, বাদ্য আৰু নৃত্য" লিপিবদ্ধ কৰা হৈছিল।\nমণিপুৰী সংকীৰ্তনৰ পুং চলম নৃত্য\nসংগীত নাটক একাডেমীয়ে প্ৰস্তুত কৰা মানৱতাৰ বিমূৰ্ত সাংস্কৃতিক ঐতিহ্যৰ প্ৰতিনিধি তালিকাত অন্তৰ্ভুক্তিকৰণৰ বাবে মনোনয়ন দস্তৱেজত এই পৰিৱেশ্য কলাৰ বিষয়ে বৰ্ণনা কৰা হৈছে: "মণিপুৰৰ মন্দিৰসমূহত সংগীত আৰু নৃত্য অন্তৰ্ভুক্ত থকা ৰীতি পালনৰ পৰা আৰম্ভ কৰি সংকীৰ্তনে মণিপুৰৰ সমভূমিত বাস কৰা বৈষ্ণৱ লোকসকলৰ জীৱনত ধৰ্মীয় আমদানি আৰু পৰ্যায়ৰ অনুষ্ঠান উপলক্ষে ঘৰ আৰু ৰাস্তাত প্ৰদৰ্শিত কলাৰ এক প্ৰদৰ্শন অন্তৰ্ভুক্ত কৰে। কৃষ্ণৰ তত্ত্ব আৰু শিক্ষা এই প্ৰদৰ্শনৰ কেন্দ্ৰীয় বিষয়বস্তু। কিন্তু তেওঁলোকে মণিপুৰৰ পূৰ্ব-বৈষ্ণৱী অতীতৰ সংগীত আৰু নৃত্যৰ পৰা বহন কৰা আনুষ্ঠানিক বৈশিষ্ট্যবোৰ ইয়াত অন্তৰ্ভুক্ত কৰে। সংকীৰ্তন অনুশীলনৰ মূল মন্দিৰসমূহত পোৱা যায় য'ত ই গীতৰ জৰিয়তে ভগৱানৰ লীলা বৰ্ণনা কৰে আৰু প্ৰভুৰ জীৱন আৰু কাৰ্যক দৰ্শোৱা নৃত্য প্ৰদৰ্শন কৰে। এইবোৰ সাধাৰণতে ঘূৰণীয়াকৈ ভক্তসকলৰ আগত মন্দিৰৰ সৈতে সংলগ্ন এটা মণ্ডপত উপস্থাপন কৰা হয়। মুখ্য প্ৰদৰ্শনীবোৰত নাটা পালা থাকে। এয়া গোটেই মণিপুৰ উপত্যকাত পৰিৱেশন কৰা হয়। বৰ্তমান সময়ত অতি কমকৈ দেখা পোৱা অৰিবা পালা আৰু মনোহৰ ছই পালা দুয়ো মন্দিৰ কেন্দ্ৰিক। মন্দিৰৰ বাহিৰত সংকীৰ্তনে হোলী পালাৰ বসন্তকালত ৰঙৰ উৎসৱ উদযাপন কৰা সময়ত বা শীতৰ মাহত কৰা শয়ন হিচাপে পৰিবেশন কৰা হয়। বাৰিষা কালত মন্দিৰৰ ভিতৰত খুবাক এচেই উদযাপন কৰা হয়। ইয়াক প্ৰভুৰ ৰথ উৎসৱ চিহ্নিত কৰা হয়। নতুন ঘৰ সোমোৱা আৰু জীৱন-চক্ৰ অনুষ্ঠানত প্ৰাৰ্থনা হিচাপে সংকীৰ্তনক আগবঢ়োৱা হয়। কাণ বিন্ধা ৰীতি (শৈশৱত পুৰুষ আৰু মহিলা দুয়োজনৰ বাবে), উপনয়ন (কিশোৰ পুৰুষৰ বাবে), বিবাহ, আৰু মৃত্যুৰ পথত আদিতো সংকীৰ্তনৰ প্ৰচলন আছে। এনেদৰে মণিপুৰী বৈষ্ণৱৰ জীৱনত সংকীৰ্তনক ঈশ্বৰৰ দৃশ্যমান প্ৰকাশ বুলি গণ্য কৰা হয়।"\n↑ Staff Reporter (8 December 2013). "Manipuri Sankirtana inscribed on UNESCO’s ‘intangible heritage’ list". The Hindu. http://www.thehindu.com/todays-paper/tp-national/tp-newdelhi/manipuri-sankirtana-inscribed-on-unescos-intangible-heritage-list/article5435312.ece। আহৰণ কৰা হৈছে:2December 2016.\n↑ "Sankirtana, ritual singing, drumming and dancing of Manipur". UNESCOwww.unesco.org. http://www.unesco.org/culture/ich/en/RL/sankirtana-ritual-singing-drumming-and-dancing-of-manipur-00843। আহৰণ কৰা হৈছে:2December 2016.\n↑ Sangeet Nataka Akademi. "Nomination File No. 00843". UNESCO. http://www.unesco.org/culture/ich/doc/download.php?versionID=20734। আহৰণ কৰা হৈছে:2December 2016.\nসংকীৰ্তন: মণিপুৰৰ ৰীতি-নীতি গীত, বাদ্য আৰু নৃত্য ইউটিউবত\n"https://as.wikipedia.org/w/index.php?title=মণিপুৰী_সংকীৰ্তন&oldid=262900"ৰ পৰা অনা হৈছে\nশেষ সম্পাদনা কৰা হৈছে 13 February 2021 তাৰিখে 11:43 বজাত\nএই পৃষ্ঠাখন ১৩ ফেব্ৰুৱাৰী, ২০২১ তাৰিখে ১৭:১৩ বজাত অন্তিম সংশোধন কৰা হৈছিল।\nআন একো উল্লেখ নাথাকিলে এই বিষয়বস্তু CC BY-SA 3.0 ৰ আওতাত উপলব্ধ। এই পৃষ্ঠাটোৰ সংক্ষিপ্ত ইউ.আৰ.এল. : https://as.wikipedia.org/?curid=67003।


পঁচাৰ গুণ্ডাৰাজ! কি কি গোচৰ ৰুজু হৈ আছে অভিযুক্তৰ বিৰুদ্ধে? -\nHomeআঞ্চলিকপঁচাৰ গুণ্ডাৰাজ! কি কি গোচৰ ৰুজু হৈ আছে অভিযুক্তৰ বিৰুদ্ধে?\nপঁচাৰ গুণ্ডাৰাজ! কি কি গোচৰ ৰুজু হৈ আছে অভিযুক্তৰ বিৰুদ্ধে?\nযোৰহাটঃ ৰাজ্যজুৰি অপৰাধজনিত ঘটনাৰ বিৰুদ্ধে আৰক্ষী-প্ৰশাসন সষ্টম হৈ থকাৰ সময়তে যোৰহাটৰ হৰিজন ক’লনীত সংঘটিত হৈছে প্ৰচণ্ড মাৰপিটৰ ঘটনা। পঁচা নামৰ এজন ব্যক্তিৰ নেতৃত্বত এটা গুণ্ডা বাহিনীৰ আক্ৰমণত আহত হৈছে ১০ জনতকৈয়ো অধিক লোক। উক্ত ঘটনাক লৈ পৰিস্থিতি উত্তপ্ত হৈ পৰে। আমাৰ সাংবাদিকে জনোৱা অনুসৰি, গণেশ পূজাৰ প্ৰতিমা বিসৰ্জনক কেন্দ্ৰ কৰি সূত্ৰপাত হৈছিল কাজিয়াৰ। আৰু এই কাজিয়াই পাছত ৰূপ লয় প্ৰচণ্ড মাৰপিটৰ।\nপাছত ঘটনাস্থলীত আৰক্ষীৰ এটা বৃহৎ দল উপস্থিত হৈ নিয়ন্ত্রণ কৰে পৰিৱেশ। এসময়ত পঁচা নামৰ ব্যক্তিজন আছিল যোৰহাট আৰক্ষীৰ ম’ষ্ট ওৱাণ্টড লিষ্টৰ অপৰাধী। পঁচাৰ বিৰুদ্ধে আছে বহুকেইটা গোচৰ। জুৱাৰ আড্ডা, ড্ৰাগছ আদিৰ সৈতে পঁচা জড়িত হৈ থকাৰ অভিযোগ বহুদিনৰে পৰা উত্থাপন হৈ আহিছিল। বিগত কেইবছৰ মানৰ আগতে যোৰহাট আৰক্ষীয়ে গ্ৰেপ্তাৰো কৰিছিল পঁচাক।\nতাৰ পাছতো কিন্তু পঁচাই জুৱাৰ আড্ডা, ড্ৰাগছৰ ব্যৱসায় চলায় অহাৰ অভিযোগ উত্থাপন হৈ আহিছে। ইতিমধ্যে অঞ্চলবাসীয়ে যোৰহাট আৰক্ষী থানাত দাখিল কৰিছে এজাহাৰ। পৰিস্থিতিৰ যাতে অধিক অৱনতি নহয়, তাৰ বাবে অৰ্ধ-সামৰিক বাহিনী নিয়োগ কৰা হৈছে অঞ্চলটোত। ইতিমধ্যে যোৰহাট আৰক্ষীয়ে আটক কৰিছে পঁচা নামৰ দুৰ্ধৰ্ষ অপৰাধীজনক।\nPrevious articleচৰকাৰৰ বিৰুদ্ধে হুংকাৰ টাই-আহোম যুৱ পৰিষদৰ, টিংখাঙত নতুন সমিতি গঠন\nNext articleনগাঁৱৰ ৰে’লৱে ষ্টেচনত শোকাৱহ দুৰ্ঘটনা! কাৰ এই মৃতদেহ?


দ্বাদশ শ্ৰেণী - সাহিত্য সৌৰভ | Questions and Answers | দিগদিগন্ত\nশিক্ষা এতিয়া আৰু সহজ\nদশম শ্ৰেণী – অসমীয়া\nদশম শ্ৰেণী – বি‍জ্ঞান\nএকাদশ শ্ৰেণী – সাহিত্য সৌৰভ\nদ্বাদশ শ্ৰেণী – সাহিত্য সৌৰভ\nনতুন পাঠ/পাঠ্যক্ৰমৰ বাবে অনুৰোধ\nHome Course /\nHome / Courses / দ্বাদশ শ্ৰেণী / অসমীয়া / দ্বাদশ শ্ৰেণী – সাহিত্য সৌৰভ\nমোৰ মাতৃমুখ দর্শন\nভাৰতীয় আদর্শত বৈৰাগ্য\nঅসমীয়া চলচ্চিত্ৰৰ গতিধাৰা\nছ’চিয়েল মেডিয়া আৰু ছাত্ৰ-সমাজ\nবি‍জ্ঞান আৰু মানৱ সমাজ\nঅসমৰ প্ৰাকৃতিক সম্পদ\nঅসমৰ কুটীৰ শিল্প\nমোৰ প্ৰিয় গ্ৰন্থ ১\nমোৰ প্ৰিয় গ্ৰন্থ ২\nবিভিন্ন প্রাকৃতিক দুর্যোগসমূহৰ ভিতৰত বানপানী অন্যতম। নদীপ্ৰধান ৰাজ্য হিচাপে অসমত প্ৰতিবছৰেই বানপানীৰ সৃষ্টি হয়৷ অসমৰ বিভিন্ন এলেকাৰ আর্থসামাজিক উন্নয়ণ বানপানীয়ে উন্নতিৰ প্রধান অন্তৰায় ৰূপে পৰিগণিত হৈ আহিছে।\nবাৰিষা কালত হোৱা সঘন বৃষ্টিপাতৰ ফলত অসমৰ নদ-নদীসমূহ পানীৰে উপচি পৰে৷ নদীসমূহৰ যিমান পৰিমানৰ পানী বহন কৰাৰ ক্ষমতা আছে তাতকৈ পানী অধিক হ’লে ইয়াৰ দাঁতিকাষৰীয়া এলেকাবোৰতো উপচি পৰে৷ তাকেই সাধাৰণতে বানপানী বুলি কোৱা হয়৷\nআগতেই উল্লেখ কৰা হৈছে যে, অসম এখন নদীপ্রধান দেশ। অসমৰ মাজেৰে বৈ যোৱা প্রধান নদী ব্ৰহ্মপুত্ৰক ৰাজ্যখনৰ জীৱনৰেখা বুলি কোৱা হয়। ব্ৰহ্মপুত্ৰক পানীৰ যোগান ধৰি আহিছে ইয়াৰ উত্তৰবাহিনী আৰু দক্ষিণবাহিনী নৈসমূহে। বাৰিষাকালত মৌচুমী বতাহৰ প্ৰভাৱত অসমত যি ব্যাপক বৃষ্টিপাত হয় তাৰ ফলত এই নদীসমূহ ভৰি পৰে আৰু উপনৈসমূহেৰে ব্ৰহ্মপুত্ৰলৈ বৈ যায়। ব্ৰহ্মপুত্ৰৰে এই বিশাল পৰিমাণৰ পানী বৈ গৈ বংগোপসাগৰত পৰেগৈ। কিন্তু পানীৰ পৰিমাণ অধিক হৈ পৰাৰ লগতে আন কেতবোৰ কাৰণত কেতিয়াবা ব্ৰহ্মপুত্ৰই এই পানীসমূহ বহন কৰিব নোৱাৰা হয়। বিশেষজ্ঞসকলে কোৱা অনুসৰি ভূমিকম্পৰ ফলত ব্ৰহ্মপুত্ৰৰ তলিভাগ ওখ হৈ যোৱাত নদীখনৰ গভীৰতা কমি যায়। যাৰ ফলতে বাৰিষা ইয়াৰ পানী পাৰ বাগৰি দাঁতিকাষৰীয়া অঞ্চলবোৰ প্লাবিত কৰে। সৰু-সুৰা নদীবোৰে সৃষ্টি কৰা বানে অঞ্চলবিশেষে ক্ষতি কৰে যদিও ব্ৰহ্মপুত্ৰৰ বানে বিশাল অঞ্চলত বিভিষিকাৰ সৃষ্টি কৰে৷\nবানপানীৰ পৰা হোৱা ক্ষয়–ক্ষতিঃ\nঅসমৰ প্রধানতঃ লক্ষীমপুৰ, ধেমাজিকে ধৰি ব্ৰহ্মপুত্ৰৰ উত্তৰ পাৰৰ কেইখনমান জিলা প্রতিবছৰেই বেয়াকৈ ক্ষতিগ্রস্থ হয়।ঘৰ-দুৱাৰ, পোহনীয়া জীৱ-জন্তু, খেতি-বাতি প্রবল বানত উটি যায়। আনকি ভঁৰালৰ সাঁচতীয়া খাদ্যশস্যও বানত নষ্ট হৈ যায়। ৰাইজে ঘৰ-দুৱাৰ এৰি বান সাহায্য শিবিৰত আশ্রয় গ্রহণ কৰিবলগা হয়। ইফালে, বানপানী ওলাই যোৱাৰ পিছতো বিভিন্ন সমস্যা আৰম্ভ হয়। পানী দুষিত হৈ পৰাৰ ফলত খোৱাপানীৰ সমস্যাৰ সৃষ্টি হয়। ৰোগৰ বীজাণুৱে মানুহৰ লগতে জীয়াই থকা পোহনীয়া জীৱ-জন্তুবোৰৰ শৰীৰত বিভিন্ন ৰোগৰ সৃষ্টি কৰে। পশুখাদ্যৰ সংকট আৰম্ভ হয়। এনেদৰে বানপানীয়ে ৰাইজৰ মাজত হাহাকাৰৰ সৃষ্টি কৰে।\nবানপানীৰ পৰা হোৱা লাভঃ\nযদিও বানপানীৰ ফলত হোৱা ক্ষতিৰ পৰিমাণেই অধিক৷ তথাপিও ইয়াৰ পৰা কেতবোৰ লাভো নোহোৱা নহয়। বানপানীয়ে কঢ়িয়াই অনা পলস ইয়াৰ উপত্যকা অঞ্চলত জমা হয়। ফলত মাটিবোৰ প্ৰচুৰ সাৰুৱা হৈ পৰে। সেয়ে ব্রহ্মপূত্ৰৰ উপত্যকা অঞ্চলত খেতি-বাতি অতি ভাল হয়। তদুপৰি, মাছ-পুঠিও উভৈনদী হয়। অসমক বিশ্বদৰবাৰত প্রতিষ্ঠা কৰোৱা কাজিৰঙা ৰাষ্ট্ৰীয় উদ্যানখন বৰ্তি থকাৰ মূলতে বানপানী বুলিও কোৱা হয়। কিয়নো বানপানীৰ ফলত পৰা পলসে ইয়াত ঘাঁহ-বন গজাত সহায় কৰে। যাৰ ফলত তৃণভোজী প্রাণীবোৰৰ লগতে সমগ্ৰ খাদ্য-শৃংখলটো ৰক্ষা পৰিছে৷\nবানপানীয়ে মানৱ সমাজলৈ দুর্যোগ কঢ়িয়াই অনাৰ বাবে ইয়াৰ প্ৰতিকাৰৰ কথা চিন্তা কৰিব লগা হয়। চৰকাৰে বিভিন্ন স্থানত মথাউৰি নির্মাণ কৰি বানপানী ৰোধ কৰিবলৈ চেষ্টা কৰিছে। কিন্তু ইয়াৰ ফলত আন কেতবোৰ সমস্যাৰো উদ্ভৱ হৈছে। অপৰিকল্পিত মথাউৰি নিৰ্মাণৰ ফলত মথাউৰিৰ ভিতৰত আবদ্ধ হৈ পৰা পানীভাগ ওলাই যাব নোৱাৰা হয়। ফলত শস্যৰ অনিষ্ট হয়। গতিকে ইয়াৰ এটা সঠিক উপায় উলিওৱাৰ দৰকাৰ।\nবানপানী এক প্রাকৃতিক পৰিঘটনা।ইয়াক নোহোৱা কৰিব পৰা নাযায়। কেবল মাত্র ইয়াৰ পৰা হোৱা ক্ষয়ক্ষতি হ্রাস কৰিবলৈ পৰিকল্পিতভাৱে আগবঢ়া ভাল। চৰকাৰে এইক্ষেত্ৰত উচিত পদক্ষেপ গ্রহণ কৰিব লাগিব।\nPrev ছাত্ৰৰ কর্তব্য\nNext বি‍জ্ঞান আৰু মানৱ সমাজ\nমন্তব্য প্ৰকাশ কৰিবলৈ লগ ইন কৰাটো বাঞ্চনীয় ।\nOne thought on “দ্বাদশ শ্ৰেণী – সাহিত্য সৌৰভ”\nSubrot Saikia কৈছেঃ\nআগষ্ট 7, 2019ৰ 11:30 পূর্বাহ্ণত\nPoem3ta he jjjj\nImdadul Hoque কৈছেঃ\nআগষ্ট 8, 2019ৰ 7:59 অপৰাহ্নত\nAll questions and answers give me sir\nPranjal Hazarika কৈছেঃ\nআগষ্ট 10, 2019ৰ 1:36 অপৰাহ্নত\nঅতি সোনকালেই উপলব্ধ হ’ব৷ নিয়মীয়াকৈ পেজটো ভিজিট কৰি থাকিব৷\nআগষ্ট 10, 2019ৰ 1:35 অপৰাহ্নত\nবাকী প্ৰশ্নোত্তৰসমূহ পর্যায়ক্ৰমে আপল’ড কৰি থকা হৈছে৷\nপাৰ্থ প্ৰতীম খনিকৰ কৈছেঃ\nআগষ্ট 8, 2019ৰ 9:32 অপৰাহ্নত\nসকলো পাঠৰে প্ৰশ্নৰ উত্তৰ সমূহ প্ৰেৰণ কৰি দিব মহোদয়\nআগষ্ট 8, 2019ৰ 10:24 অপৰাহ্নত\nপার্থ প্ৰতীম খনিকৰ,\nআপোনাৰ মন্তব্যৰ বাবে ধন্যবাদ৷\nপ্ৰশ্নোত্তৰসমূহ পর্যায়ক্ৰমে আপল’ড কৰি থকা হৈছে৷\nঅতি সোনকালেই বাকীসমূহ পাঠৰ প্ৰশ্নোত্তৰো পাব৷\nMrinmoy kumar কৈছেঃ\nচেপ্তেম্বৰ 22, 2019ৰ 10:35 পূর্বাহ্ণত\nLesson kaita kio lock hoi ase\nচেপ্তেম্বৰ 23, 2019ৰ 8:52 অপৰাহ্নত\nতুমি প্ৰথমে ৰেজিষ্টাৰ কৰা৷ তাৰ পিছত যিটো পাঠ লাগে তাত সোমাবলৈ Enrol বুলি অপচন এটা আহিব৷ তাত ক্লিক কৰি সোমাই গ’লেই হ’ল৷ সকলো প্ৰশ্নৰ উত্তৰ দিয়া আছে৷\nচেপ্তেম্বৰ 16, 2019ৰ 6:31 পূর্বাহ্ণত\nSokolubur lessons available korok\nচেপ্তেম্বৰ 21, 2019ৰ 6:04 পূর্বাহ্ণত\nনিশ্চয়৷ আমি চেষ্টা কৰি আছো৷ অচিৰেই উপলব্ধ হ’ব৷\nKuljeet Das কৈছেঃ\nচেপ্তেম্বৰ 24, 2019ৰ 9:52 পূর্বাহ্ণত\nAzizul Mullah কৈছেঃ\nচেপ্তেম্বৰ 27, 2019ৰ 12:39 পূর্বাহ্ণত\nSir please beleg subject [English,Education,Political science] r qustion answer bor diok.\nPlease please please Sir.🙏🙏🙏\nচেপ্তেম্বৰ 27, 2019ৰ 12:52 অপৰাহ্নত\nআপোনাৰ অনুৰোধ বিবেচনাৰ বাবে আমাৰ গোটলৈ প্ৰেৰণ কৰা হৈছে৷ অনুৰোধৰ বাবে ধন্যবাদ৷\nKalpajyoti saikia কৈছেঃ\nডিচেম্বৰ 2, 2019ৰ 6:50 অপৰাহ্নত\nসকলো পাঠৰেই প্ৰশ্নৰ উত্তৰসমূহ দিব\nDeepjyoti kalita কৈছেঃ\nডিচেম্বৰ 4, 2019ৰ 7:03 অপৰাহ্নত\nExamt nissito vabey ahibo lga kisumn prsno uutar dibosun sr\nডিচেম্বৰ 12, 2019ৰ 8:53 পূর্বাহ্ণত\nডিচেম্বৰ 22, 2019ৰ 7:45 অপৰাহ্নত\nsir amr essay ki ki ahibo pare nu ane kobo sn\nGanesh ngatey কৈছেঃ\nডিচেম্বৰ 28, 2019ৰ 10:33 পূর্বাহ্ণত\nডিচেম্বৰ 28, 2019ৰ 10:35 পূর্বাহ্ণত\nDistrict lakhimpur assam\nP:o kali goan\nডিচেম্বৰ 31, 2019ৰ 2:01 পূর্বাহ্ণত\nসকলো পাঠ্যক্ৰমৰ প্ৰশ্ন উওৰ বিলাক প্রেৰণ কৰি দিয়ক অধিক লাভবান হব পাৰিম\nবিপুল গগৈ কৈছেঃ\nফেব্ৰুৱাৰী 20, 2020ৰ 11:40 অপৰাহ্নত\nধন্যবাদ আপুনি বহুত ভাল কাম এটা কৰিছে। অসমীয়া ভাষাৰ বাবে প্ৰতিষ্ঠিত ৱেবছাইট নায়েই।\nযদি পাৰে দশম আৰু দ্বাদশ শ্ৰেণীৰ চুড়ান্ত পৰীক্ষাৰ বাবে প্ৰয়োজনীয় প্ৰশ্ন কাকত ৫ খন আপলোড কৰি দিব। সকলোৰে বাবে ভাল হব। আৰু এপ্লিকেচন এটা প্ৰস্তুত কৰিব বৰঙণি আমিও দিম\nদশম শ্ৰেণী – অসমীয়া সাহিত্য চয়নিকা\n© All Rights Reserved. www.diggdiganta.com


ৰাষ্ট্ৰসংঘৰ খিলঞ্জীয়াৰ অধিকাৰ সম্পৰ্কীয় ঘোষণা, 'আখৰ' ই-আলোচনী\nৰাষ্ট্ৰসংঘৰ খিলঞ্জীয়াৰ অধিকাৰ সম্পৰ্কীয় ঘোষণা | প্ৰসঙ্গ : অসমৰ প্ৰেক্ষাপট\nৰাষ্ট্ৰসংঘই ‘খিলঞ্জীয়াৰ’ কোনো এটা নিৰ্দিষ্ট সূত্ৰ বান্ধি দিয়া নাই। অৱশ্যে, ‘Sub commission on Prevention of Discrimination and Protection of Minorities’ ৰ স্পেচিয়েল ৰেপোৰ্টিয়ৰ (Special Rapporteur) যোছে আৰ. মাৰ্টিনেজ কোবেয়ে তেওঁৰ ‘Study on the problem of Discrimination Against Indigenous’ শীৰ্ষক গৱেষণাত খিলঞ্জীয়া সৰ্ম্পকে এক সংজ্ঞা দাঙি ধৰিছে - ‘‘খিলঞ্জীয়া সম্প্ৰদায়, জনগন বা জাতিবোৰ হৈছে সেইসকল লোক, যিসকলে বহিৰাক্রমণৰ আগৰ (Pre-invasion)অথবা পূৰ্ব-ঔপনিৱেশিকতা (pre-colony) ৰ সময়ছোৱাত তেওঁলোকৰ এলেকাবোৰত বিকশিত হোৱা সমাজবোৰৰ সৈতে এক ঐতিহাসিক ধাৰাবাহিকতা (Historical Continuity) ৰ সম্পৰ্ক ৰক্ষা কৰি আহিছে। এই লোকসকলে তেওঁলোকৰ ক্ষেত্ৰবোৰত বা তাৰ অংশ বিশেষত সপ্ৰতি বসবাস কৰি থকা আন সমাজবোৰতকৈ নিজকে পৃথক বুলি ভাবে। বৰ্তমান খিলঞ্জীয়াসকল হৈছে সমাজৰ এক আধিপত্যহীন শ্ৰেণী আৰু তেওঁলোকে ধাৰাবাহিক অস্তিত্বৰ এক আধাৰ হিচাপে তেওঁলোকৰ পূৰ্বপুৰুষৰ ভূমি আৰু নৃগোষ্ঠীয় সত্তাৰ সংৰক্ষণ তথা বিকাশ ভৱিষ্যত প্ৰজন্মলৈ হস্তান্তৰ কৰিব বিচাৰে। তেওঁলোকে এই কাম নিজস্ব সাংতিক আৰ্হি, সামাজিক সংগঠন আৰু বিধিগত প্ৰণালী অনুসৰি কৰিব।’’ (খিলঞ্জীয়াৰ অস্তিত্ব ভূমি আৰু অনুপ্ৰৱেশ, লেখক-কিশোৰ কুমাৰ কলিতা)\nৰাষ্ট্ৰসংঘই এই খিলঞ্জীয়ালোকসকলৰ ন্যায্যপ্ৰাপ্য সাংবিধানিক সুৰক্ষাৰ ব্যৱস্থাৰ্থে ২০০৭ চনতে কিছুমান অধিকাৰ ঘোষণা কৰিছিল। যিহেতু পৃথিৱীৰ প্ৰত্যেকখন দেশৰে খিলঞ্জীয়াসকল গভীৰ অস্তিত্বৰ সংকটত ভূগি আছে। সম্প্ৰতি উত্তৰ-পূব ভাৰতৰ জনগোষ্ঠীসমূহো প্ৰব্ৰজিত লোকৰ আগ্ৰাসনৰ কবলত পৰি অস্তিত্বৰ আশংকাত ভূগিব লাগিছে। বাদ পৰি যোৱা নাই অসমৰ প্ৰেক্ষাপটো। অসমৰ সমস্যা আৰু অধিক জটিলহে।\nনিশ্চিতভাৱে ৰাষ্ট্ৰসংঘৰ এনে পদক্ষেপে খিলঞ্জীয়াৰ জীৱনলৈ আশাৰ বতৰা আনিছিল। যিহেতু ৰাষ্ট্ৰসংঘৰ প্ৰসংগত খিলঞ্জীয়াৰ ৰাজনৈতিক, অৰ্থনৈতিক, সামাজিক অধিকাৰে স্থান লাভ কৰিছিল। কিন্তু অতি সম্প্ৰতি প্ৰসংগ হৈছে - ৰাষ্ট্ৰসংঘৰ এনে পদক্ষেপে অসমৰ খিলঞ্জীয়াসকলৰ কিবা উপকাৰ সাধিলেনে? পৃথিৱীৰ প্ৰত্যেকখন দেশৰ খিলঞ্জীয়াসকলে ভোগ কৰি থকা সমস্যাসমূহ পৃথক পৃথক। অসমৰ সমস্যাসমূহো আন আন দেশৰ সৈতে নিমিলে। গতিকে ৰাষ্ট্ৰসংঘই পৃথিৱীৰ প্ৰত্যেকখন দেশৰ খিলঞ্জীয়াসকলৰ নিজা নিজা সমস্যাসমূহ অধ্যয়ন নকৰাকৈ সাৰ্বজনীনভাৱে কিছুমান একক অধিকাৰ ঘোষণা কৰিলে তাৰ কিবা সুফল পোৱা যাবনে? উদাহৰণস্বৰূপে - আমেৰিকাৰ মাষ্টাৰ দৰ্জী এজনে যদি পৃথিৱীৰ প্ৰত্যেকখন দেশৰ পুৰুষসকলৰ বাবে একে জোখত এটা পেন্ট চিলাই পঠিয়াই দিয়ে, তেনেহলে বাৰু অসুবিধাটো কি হ’ব? নিশ্চয় কাৰোবাৰ কঁকালত টান আৰু কাৰোবাৰ কঁকালত ঢিলা হ’ব। একেদৰে আগতেই উল্লেখ কৰি অহাৰ দৰে ৰাষ্ট্ৰসংঘই সকলো দেশৰ খিলঞ্জীয়াৰ বাবে কিছুমান একক অধিকাৰ ঘোষণা কৰিলে আৰু ভাৰত বা অসম চৰকাৰে যদি গঠনমূলকভাৱে পৰ্যালোচনা নকৰি তাকে কাৰ্যকৰীকৰণৰ পোষকতা কৰে, তেতিয়া ভাৰতবৰ্ষ বা অসমৰ অৱস্থা সেই পেন্টটোৰ দৰে নহ’বনে? (কাৰোবাৰ কঁকালত টান আৰু কাৰোবাৰ কঁকালত ঢিলা) ৰাষ্ট্ৰসংঘৰ ঘোষণাই আজি ৯ টা বছৰে অসমৰ দৰে ৰাজ্যৰ খিলঞ্জীয়াসকলৰ অধিকাৰ সু-নিশ্চিত কৰিব পৰা নাই। এতিয়া এই দিশবোৰ নতুনকৈ চালি-জাৰি চোৱাৰ প্ৰয়োজন আহি পৰিছে।\nএতিয়া আহিছোঁ ৰাষ্ট্ৰসংঘৰ ঘোষণাৰ প্ৰসংগটোলৈ -\n১) ৰাষ্ট্ৰসংঘৰ ঘোষণাত খিলঞ্জীয়াসকলে ভূমিৰ অধিকাৰ লাভ কৰাৰ প্ৰসংগ আছে। কিন্তু অসমৰ ছবিখন ওলোটা। ইয়াত চৰকাৰী পৃষ্ঠপোষকতাতে অবৈধ অনুপ্ৰৱেশকাৰীয়ে ভূমি লাভ কৰে। আকৌ অসমৰ খিলঞ্জীয়াই উচ্চ হাৰত নিজৰ মাটি বিদেশীক বিক্রী কৰিছে। আনহাতে মণিপুৰ, মিজোৰাম আদি ৰাজ্যত ভূমিৰ অধিকাৰ যাকে-তাকে দিয়া নহয়। কেৱল খিলঞ্জীয়াসকলেহে এই অধিকাৰ লাভ কৰে। কোনো বহিৰাগতক এনে সূবিধা দিয়া নহয়। কিন্তু অসমত এনে কোনো পলিচি নাই। মণিপুৰৰ ‘দ্য মণিপুৰ লেণ্ড ৰেভিনিউ এণ্ড লেণ্ড ৰিফৰ্মছ বিল, ২০১৫ ৰ দৰে অসমতো এনেধৰণৰ এখন বিলৰ প্ৰয়োজন। যাৰ দ্বাৰা বিদেশীয়ে অসমৰ খিলঞ্জীয়াৰ মাটি ক্রয় কৰিব নোৱাৰিব। গতিকে, দেখা গৈছে ভাৰতবৰ্ষৰে ৰাজ্যসমূহৰ সমস্যাসমূহ একে নহয়। বিশ্বৰ পেক্ষাপটত একা?\n২ ‘Article 4’ ত দিয়া আছে - খিলঞ্জীয়াসকলে নিজা স্বায়ত্ত শাসন গঠন কৰিব পাৰিব। কিন্তু, অসমৰ প্ৰেক্ষাপটতো সুকীয়া। ইয়াৰ খিলঞ্জীয়াসকলে কেৱল স্বায়ত্ত শাসন লাভ কৰিলেই ন’হব। মুখ্য শাসন পাব লাগিব। যিহেতু অসমলৈ চুবুৰীয়া বাংলাদেশৰ পৰা অবৈধভাৱে অহা লোকসকলেও ভোট দান সাব্যস্ত কৰিব পাৰে। কাইলৈ যদি অবৈধ বাংলাদেশী এজন মুখ্যমন্ত্ৰী হয় - তেতিয়া কেৱল স্বায়ত্ত শাসনে অসমৰ খিলঞ্জীয়াৰ অস্তিত্ব সুৰক্ষিত কৰি ৰাখিব পাৰিবনে?\n৩ ‘Article 5’ ত খিলঞ্জীয়াৰ অৰ্থনৈতিক অধিকাৰৰ কথা কোৱা হৈছে। কিন্তু তাত কোনোধৰণৰ ‘Economic Policy’ ৰ কথা কোৱা হোৱা নাই। অসমৰ ক্ষুদ্ৰ উদ্যোগসমূহ আজি মৃত্যুৰ পৰাহত। কুটিৰ শিপ্ল, মৃৎ শিপ্ল আদিক পুনৰ উজ্জীৱিতকৰণৰ দ্বাৰা অসমৰ খিলঞ্জীয়াসকলক স্বাৱলম্বী কৰিব পৰা যায়। কিন্তু এনে পদক্ষেপ লোৱা হোৱা নাই।\n৪ FDI (Foreign Direct Investment) ৰ যোগেদি ভাৰতবৰ্ষলৈ বৃহৎ পুঁজিবাদৰ আগ্ৰাসন ঘটিছে। ৰাষ্ট্ৰসংঘই পুঁজিবাদৰ এই আগ্ৰাসন নিয়ন্ত্ৰণ কৰিবনে? পুঁজিবাদেই অসমৰ খিলঞ্জীয়াৰ বস্ত্ৰ উদ্যোগ, কাঁহ-পিটলৰ উদ্যোগ ভাঙি নিলে। তাৰ ঠাইত সহজলভ্য কমদামী সামগ্ৰী দিলে। ফলত খিলঞ্জীয়াৰ অৰ্থনৈতিক পৰিকাঠামোটোৱে ভাঙি থাকিল। এয়া আচলতে এক চলনা। ৰাষ্ট্ৰসংঘৰ অধিকাৰ ঘোষণাও এক বৃহৎ পুঁজিবাদি মানসিকতাৰে প্ৰতিফলন বুলি ভাবিবলৈও থল আছে।\nএয়া কেৱল কেইটামান নমুনাহে। গভীৰভাৱে অধ্যয়ন কৰিলে আৰু বহুতো দিশ পোহৰলৈ আহিব।\nআগতেই উল্লেখ কৰি অহাৰ দৰে অসমৰ খিলঞ্জীয়াৰ সমস্যাসমূহ আন দেশতকৈ পৃথক।\nইয়াত এনে কিছুমান সমস্যা আছে যিবোৰৰ উল্লেখ ৰাষ্ট্ৰসংঘৰ ঘোষণাত নাই। অথচ এই সমস্যাসমূহৰ বাবেই অসমৰ খিলঞ্জীয়াসকল গভীৰ অস্তিত্ব সংকটত ভূগিছে। গতিকে অসম বা ভাৰত চৰকাৰে এই সমস্যাসমূহ চিনাক্তকৰণ কৰি সমাধানৰ বাবে যাৱতীয় কাৰ্যসূচী গ্ৰহণ কৰিলেহে আশাব্যঞ্জক কাম কৰা হ’ব। এতিয়া আহিছোঁ অসমৰ প্ৰধান সমস্যাসমূহৰ প্ৰসংগলৈ -\n১ আন্তঃপ্ৰব্ৰজন : বাংলাদেশৰ পৰা অসমলৈ দ্ৰুত হাৰত হোৱা অবৈধ প্ৰব্ৰজনে অসমৰ খিলঞ্জীয়াসকলক গভীৰ সংকটত পেলাইছে। খিলঞ্জীয়া মুছলমানসকলক বাদ দি এই অবৈধ ন-মুছলমানসকলৰ জন্ম হাৰো অধিক। এনেদৰে এই অবৈধ লোকসকলৰ সংখ্যা বাঢ়ি গৈ থাকিলে ড০ ভূপেন কুমাৰ নাথ আৰু দিলীপ নাথে কৰা অধ্যয়নত প্ৰকাশ পোৱা অনুসৰি ২০৪০ চনত অসমত খিলঞ্জীয়াসকল সংখ্যালঘুত পৰিণত হ’বগৈ। এনেবোৰ দিশতহে ভাৰত চৰকাৰে অধিক গুৰুত্ব দিয়া উচিত। অসম চুক্তি স্বাক্ষৰিত হোৱা একত্ৰিশ বছৰ হ’ল। কিন্তু আজিলৈকে সীমা সমস্যা, অবৈধ প্ৰব্ৰজনৰ সমস্যা সমাধান নহ’ল। বৰঞ্চ এতিয়া আকৌ হিন্দু বাংলাদেশীৰ প্ৰসংগটোৱে অসমক জোকাৰি আছে। এইবোৰ দিশেহে খিলঞ্জীয়াৰ ভৱিষ্যত অন্ধকাৰ কৰি তুলিছে।\n২ অসমৰ খিলঞ্জীয়া যুৱকসকলৰ দ্ৰুত হাৰত বহিঃৰাজ্যলৈ প্ৰব্ৰজন ঘটিছে। ঘৰত বহুতৰে খেতি মাটি চন পৰি থাকে যদিও খেতি নকৰি তেওঁলোকে কেৰেলা বা বাংগালোৰত গৈ চিকিউৰিটি গাৰ্ডৰ কাম কৰেগৈ। এই যুৱকসকলক অসমতে যোগ্যতা অনুসৰি সংস্থাপনৰ ব্যৱস্থা কৰি দিব নোৱাৰিনে? নহ’লে এওঁলোকৰ খালি ঠাইসমূহ অবৈধ বাংলাদেশীয়ে আহি পূৰ কৰিছেহি।\n৩ বৰ্তমান ভাৰত-বাংলা সীমান্তৰ ৪০০০ কিলোমিটাৰ পথেই মুক্ত অৱস্থাত আছে (বিশেষকৈ নদীয় অঞ্চলসমূহ)। এয়া অবৈধ অনুপ্ৰৱেশকাৰীক সূবিধা কৰি দিয়াহে হৈছে।\n৪ বহু অবৈধ বাংলাদেশীয়ে অসমৰ চৰকাৰী ভূমি অকতৃত্বশীলভাৱে দখল কৰি আছে। কিন্তু অসমৰ খিলঞ্জীয়াৰ স্বাৰ্থত এওঁলোকক তৎকালীনভাৱে আইনৰ সহায়ত উচ্ছেদ কৰাৰ প্ৰয়োজন আহি পৰিছে।\nএনেধৰণৰ সমস্যাইহে অসমৰ খিলঞ্জীয়াৰ অস্তিত্বলৈ ভাবুকি কঢ়িয়াই আনিছে। কিন্তু ৰাষ্ট্ৰসংঘৰ ঘোষণাত এনেধৰণৰ সমস্যাৰ কথা উল্লেখ নাই। যিহেতু সেই ঘোষণাসমূহ সকলো দেশৰ বাবে এককভাৱে প্ৰস্তুত কৰা। গতিকে অসম বা ভাৰতৰ সমস্যাৰ গভীৰতালৈ গৈ এই ঘোষণা কৰা হোৱা নাই। এতিয়া অসমৰ প্ৰধান সমস্যাসমূহলৈ আওকাণ কৰি ৰাষ্ট্ৰসংঘৰ ঘোষণাকে সৰ্বোচ্চ বুলি ভাবি থাকিলে আমাৰ ভৱিষ্যত প্ৰজন্মলৈ গভীৰ সংকট নামি আহিব। সেয়ে ৰাষ্ট্ৰসংঘৰ ঘোষণাক অসম চৰকাৰে সন্মান জনাওঁক , লগতে নিজা সমস্যাসমূহৰ সমাধানৰ বাবেও আগ্ৰহী হওঁক। নহ’লে কথাটো এনেধৰণৰ হ’ব - আজিৰ তাৰিখত অসমৰ বেমাৰ হৈছে কেঞ্চাৰ, কিন্তু ৰাষ্ট্ৰসংঘই ঔষধ দিছে গেষ্ট্ৰিকৰ।-


স্বামী-স্ত্ৰীৰ ব্যতিক্ৰমী পদক্ষেপ-ভাৰতবৰ্ষৰ প্ৰথম আৰু একমাত্ৰ হ'ম ডিজাইন প্লেটফৰ্ম ৰিনোমেনিয়া\nপ্ৰযুক্তিবিদ্যাৰ দ্ৰুত উন্নয়নৰ লগে লগে মানুহৰ জীৱন প্ৰণালী সহজ হৈ আহিছে।বিলাসী জীৱন যাপনৰ প্ৰতি মানুহ আগ্ৰহী হৈ উঠিছে।খাদ্য,বস্ত্ৰ আৰু বাসস্থান এতিয়া মানুহৰ বাবে কেৱল প্ৰাথমিক প্ৰয়োজনেই নহয়, ইয়াৰ লগত বিলাসিতাৰ দিশটো জড়িত হৈ পৰিছে।ঘৰ এটা বনোৱাৰ আগতে সকলো ধৰণৰ সুবিধা আৰু সৌন্দৰ্যবৰ্দ্ধক হবলৈ মানুহে এই ক্ষেত্ৰত দক্ষ লোকৰ পৰামৰ্শ লয়।এই প্ৰয়োজনক ভিত্তি কৰি ইন্টেৰিয়ৰ ডিজাইনিঙ,আৰ্কিটেকচাৰ আদি বিভিন্ন অধ্যয়নৰ বিষয় বা অধ্যয়ন ক্ষেত্ৰ আৰম্ভ হৈছে।এই বিষয় সমূহক কেৰিয়াৰ হিচাপে লৈ বহু লোক স্বাৱলম্বী হৈছে।\nদিল্লীৰ নৱনীত মালহোত্ৰা আৰু ৰিতু মালহোত্ৰা স্বামী-স্ত্ৰী যুটিয়ে বহু বছৰ ধৰি হ'ম ডেকৰেশ্যেনৰ ক্ষেত্ৰখনত কাম কৰি আহিছে।ছাব্বিশ বছৰ ধৰি এই ক্ষেত্ৰখনত জড়িত হৈ থাকি তেওঁলোকে বহু ক্লায়েন্টৰ মুখা মুখি হৈছিল যিসকলে তেওঁলোকৰ ঘৰৰ ইন্টেৰিঅ'ৰ ডেকৰেশ্যনৰ বিষয়ে সঠিক ধাৰণা বিচাৰি বিভিন্ন আলোচনী আৰু বেৱছাইটৰ পৰা ফটো লৈ আহে। স্বামী-স্ত্ৰীয়ে বুজি পাইছিল যে উৎকৃষ্ট ইন্টেৰিঅ'ৰ ডিজাইনৰ ক্ষেত্ৰত ভাৰতত মানুহে সমস্যাৰ সন্মুখীন হৈ আহিছে।এই সমস্যাৰ সমাধান হিচাপে ২০১৫ চনৰ ছেপ্তেম্বৰ মাহত জন্ম লাভ কৰিলে হ'ম ডেকৰৰ এক অনলাইন প্লেটফৰ্ম Renomania।\nবিভিন্ন ডিজাইনৰ ঘৰৰ ছবি, প্ৰবন্ধ, শেহতীয়া ডিজাইন ট্ৰেণ্ড, বিভিন্ন বিষয়ত সাধাৰণ উপদেশৰে সমৃদ্ধ ৱেবছাইটটো চাৰিটা ভাগত বিভক্ত-ফটো, স্ক্ৰেপ বুক, প্ৰ' ফাইণ্ডাৰ আৰু ব্লগ।\nইয়াৰে প্ৰ' ফাইণ্ডাৰ বিভাগটো আৰ্কিটেক্ট, ইন্টেৰিঅৰ ডিজাইনাৰ, লেন্ডস্কেপ ডিজাইনাৰ, কন্ট্ৰেক্টৰ, ডেভেলপাৰ, হ'ম প্ৰডাক্ট ব্ৰেণ্ড, বিল্ডাৰ আদি সংযোজিত হৈছে।ইয়াৰোপৰি ৰিনোমানিয়াৰ ফটো বিভাগটো ভাৰতবৰ্ষৰ বিভিন্ন প্ৰান্তৰ ফটোগ্ৰাফাৰে দেশৰ বিভিন্ন প্ৰান্তৰ নিত্য নতুন আৰ্হিৰে সজোৱা ঘৰসমূহৰ ফটো সংগ্ৰহ কৰে।আঠ জন ইন-হাউছ ফটোগ্ৰাফাৰ আৰু ৬০০ ইন্টেৰিঅ'ৰ ডিজাইনাৰৰ সৈতে ষ্টাৰ্ট আপটো সম্প্ৰতি ৭০ হাজাৰ HD ফটোগ্ৰাফৰ কেটেলগৰে সমৃদ্ধ।\nনৱনীতে মন্তব্য কৰে-'প্ৰফেছনেল সকলে প্ৰফাইলৰ জৰিয়তে তেওঁলোকৰ সৃষ্টিশীল কৰ্ম সৰহ সংখ্যক দৰ্শকৰ ওচৰলৈ লৈ যাবলৈ ৰিনোমেনিয়া এখন সুন্দৰ প্লেটফৰ্ম।তেওঁলোকে স্বাধীন ভাৱে অনলাইনৰ জৰিয়তে এক শ্ৰেণীৰ দৰ্শকক আকৰ্ষিত কৰিব পাৰে।আমি এনে এক বৃহৎ গোট গঠন কৰিছো য'ত ঘৰৰ মালিক সকলে তেওঁলোকৰ কিচেনৰ বাবে উৎকৃষ্ট গ্ৰেণাইট, বেডৰুমৰ বাবে পেইন্ট আৰু বাথৰুমৰ বাবে উপযোগী টাইলচ আদি ব্যৱহাৰৰ পৰামৰ্শ লব পাৰে।'\nইয়াৰোপৰি প্ৰফেচনেল সকলে তেওঁলোকৰ প্ৰজেক্ট নিয়মীয়াকৈ আপলড কৰাৰ লগতে প্ৰজেক্টৰ ফলৱাৰ, ৰিভিউ,কমেন্ট ৰেটিঙ আদি চাব পাৰে।আৰু তেওঁলোকৰ প্ৰজেক্ট সমূহ ছছিয়েল নেটৱৰ্কিঙ ছাইট যেনে-টুইটাৰ,ফেচবুক, ইন্সটাগ্ৰাম আদিত শ্বেয়াৰ কৰিব পাৰে।\nৰিনোমানিয়া আৰম্ভ কৰাৰ পূৰ্বে ৰিতু আৰু নৱনীতে ১৯৮৯ চনত AA Design Consultants Pvt. Ltd নামৰ দিল্লীস্থিত আৰ্কিটেকচাৰ আৰু ডিজাইন ফাৰ্ম প্ৰতিষ্ঠা কৰিছিল।ৰিতুৱে স্কুল অৱ প্লেনিঙ এণ্ড আৰ্কিটেকচাৰৰ পৰা স্নাতক ডিগ্ৰী লোৱাৰ লগতে নৱনীতেও একে প্ৰতিষ্ঠানৰ পৰা স্নাতক ডিগ্ৰী লৈ আই.আই.টি.দিল্লীৰ পৰা কনস্ট্ৰাকশ্যন ইঞ্জিনিয়াৰিঙ এণ্ড মেনেজমেন্ট বিষয়ত এম.টেক ডিগ্ৰী লাভ কৰিছিল।\nAA Design Consultants ৰ আন এজন প্ৰতিষ্ঠাতা ৰাহুল লধাই ৰিনোমেনিয়াত সহ-প্ৰতিষ্ঠাপক আৰু মুখ্য কাৰিকৰী বিষয়া হিচাপে যোগদান কৰিছে।আই.আই.টি. খড়গপুৰৰ পৰা বি.টেক ডিগ্ৰী লোৱা ৰাহুল এই ক্ষেত্ৰখনত এঘাৰ বছৰ ধৰি জড়িত আছে।পূৰ্বতে ছেমছাঙ আৰু য়াহুৰ লগত তেওঁ জড়িত আছিল।\nৰিনোমেনিয়া আৰম্ভ কৰাৰ পূৰ্বে এই ধাৰণাটোৰ বিষয়ে ৰিতু আৰু নৱনীতে Homeshop18 ৰ প্ৰক্তন কাৰ্যবাহী সঞ্চালক সন্দীপ মালহোত্ৰাৰ সৈতে আলোচনা কৰোঁতে তেওঁৰ পৰা যথেষ্ট সহাঁৰি লাভ কৰিছিল।এই ক্ষেত্ৰত ৰিতুৱে মন্তব্য কৰে -'Homeshop18 আৰম্ভণী আৰু পৰিচালনাৰ অভিজ্ঞতাৰে তেওঁ আমাক গুৰুত্বপূৰ্ণ পৰামৰ্শ আগবঢ়ায়।'\nপাঁচ মাহ নহৌতেই ৰিনোমেনিয়াই তিনি লাখ বিভিন্ন ভিজিটৰ লাভ কৰিবলৈ সক্ষম হোৱাৰ লগতে প্ৰতি মাহে এই সংখ্যা পঁঞ্চাশ শতাংশকৈ বাঢ়ি আছে।২০১৬ ৰ এপ্ৰিল মাহলৈ কম্পেনিয়ে আধা মিলিয়ন ভিজিটৰৰ লক্ষ্য ৰাখিছে।ইয়াৰে ৩৫ শতাংশ পুনৰাবৃত্তি ভিজিটৰ বুলি নৱনীতে মন্তব্য কৰে।\nবৰ্তমানলৈ ৰিনোমেনিয়াই তেওঁলোকৰ সেৱাৰ বিনিময়ত মূল্য নিৰ্দ্ধাৰণ কৰা নাই যদিও ২০১৬ ৰ এপ্ৰিল মাহৰ পৰা বিজ্ঞাপন,কম্পেনি প্ৰডাক্ট,থাৰ্ড পাৰ্টি ৱেবছাইটৰ লগত হোৱা যিকোনো লেন-দেনৰ বাবে নূন্যতম মূল্য নিৰ্দ্ধাৰণ কৰাৰ কথা চিন্তা কৰিছে।\nসম্প্ৰতি ফটোগ্ৰাফাৰ সকলকে ধৰি ৰিনোমেনিয়াৰ ৩৬ জন কৰ্মচাৰী আছে।২০১৬ ৰ এপ্ৰিল মাহৰ পৰা এই ষ্টাৰ্ট আপে এক লাখতকৈ অধিক ফটোৰে কেটেলগ প্ৰসাৰ কৰাৰ কথা ভাবিছে।ইয়াৰোপৰি প্ৰফেচনেলৰ সংখ্যা এহেজাৰলৈ বৃদ্ধি কৰি ব্যৱহাৰকাৰী সকলে তেওঁলোকৰ হ'ম ডিজাইন আইডিয়া ইজনে সিজনৰ লগত বিনিময় কৰিব পৰাকৈ এটা এপ খোলাৰ পৰিকল্পনা কৰা হৈছে।\nয়'ৰ ষ্ট'ৰীয়ে কি কয়\nভাৰতবৰ্ষত অনলাইন হ'ম ডেকৰ যোৱা কেইবছৰ মানৰ পৰা জনপ্ৰিয় হৈছে। Technavio ৰ সমীক্ষা অনুসৰি ২০১৯ চনলৈ ভাৰতবৰ্ষত অনলাইন হ'ম ডেকৰ ব্যৱসায় ৫০.৪২ শতাংশ CAGR বৃদ্ধিৰ সম্ভাৱনা আছে।এই ক্ষেত্ৰখনৰ আন কেইটামান প্ৰতিযোগী হ'ল-Livespace,Homelane,Urbanladder,Fabfurnish,Pepperfry, Furlenco আৰু Nestopia।\nযদিও ৰিনোমানিয়াই ভাৰতবৰ্ষৰ হ'ম ডিজাইন ক্ষেত্ৰৰ প্ৰথম আৰু একমাত্ৰ প্লেটফৰ্ম বুলি দাবী কৰে, কিন্তু ইয়াৰ সফলতাৰ সন্দৰ্ভত মন্তব্য কৰাতো বেছি আগতীয়া হব কিয়নো অনলাইন হ'ম স্পেছ ক্ষেত্ৰত ইতিমধ্যে বহু কম্পেনি প্ৰতিযোগিতাত নামিছে।সকলোৰে পৰা পৃথকভাৱে আগবাঢ়ি যাবলৈ ষ্টাৰ্ট আপটোৱে গ্ৰাহকৰ প্ৰয়োজনীয়তাৰ প্ৰতি অধিক গুৰুত্ব প্ৰদান কৰিব লাগিব।\nআনবোৰ হম ডেকৰ কম্পেনিতকৈ পৃথকভাৱে ৰিনোমেনিয়াই বিভিন্ন ঘৰৰ আৰ্হিৰ ফটোগ্ৰাফেৰে গ্ৰাহকক ডিজাইন আইডিয়া প্ৰদান কৰে।এই সন্দৰ্ভত ৰাহুল লধাই মন্তব্য কৰে 'আমি লেন-দেনক প্ৰাধান্য দিয়া প্লেটফৰ্ম নহয়।আমাৰ ব্যৱসায় আৰ্হি আনতকৈ সম্পূৰ্ণ পৃথক।যিসময়ত আনবোৰ কম্পেনিয়ে তেওঁলোকৰ ফাৰ্নিচাৰ ছেল কৰাৰ লক্ষ্যৰে কনটেন্ট ব্যৱহাৰ কৰে, সেইসময়ত কিন্তু আমাৰ লক্ষ্য হল প্ৰথম গ্ৰাহকক ডিজাইনৰ আৰ্হিৰে সন্তুষ্ট কৰা।সেয়ে আমি ব্যতিক্ৰমী সেৱা আগবঢ়োৱা বুলি নিজেই ক'ব পাৰোঁ।'


মহানগৰীত সুৰক্ষিত নহয় যুৱতী! দিনদুপৰতে যৌন নিৰ্যাতনৰ অপচেষ্টা -\nHomeআঞ্চলিকমহানগৰীত সুৰক্ষিত নহয় যুৱতী! দিনদুপৰতে যৌন নিৰ্যাতনৰ অপচেষ্টা\nPrevious articleফাইনেলত কমলপ্ৰীত কৌৰ, যোগ্যতা অৰ্জনত ব্যৰ্থ সীমা পুনিয়া\nNext articleকোনে মাৰিব শেষ হাঁহি? স্বপ্নপূৰণৰ দিশে সিন্ধু


তিৱা সকল Class 10 (প্ৰশ্নৰ উত্তৰ) দশম শ্ৰেণী বৈচিত্রময় অসম - Sebahslc.In\nFebruary 13, 2022 by sebahslc.in\nতিৱা সকল class 10\n১। ভাষিক দিশৰ পৰা তিৱাসকল কোনটো থালৰ লােক?\nউঃ ভাষিক দিশৰ পৰা তিৱাসকল ইণ্ডো-চীন ভাষাগােষ্ঠীৰ অন্তৰ্গত তিব্বত-বর্মীয় ভাষা পৰিয়ালৰ “বড়াে” থালৰ লােক।\n২। তিৱাসকলে তেওঁলােকৰ উৎসৱ-পাৰণত ব্যৱহাৰ কৰা বিভিন্ন বাদ্যযন্ত্ৰবোেৰ কি কি?\nউঃ তিৱাসকলে তেওঁলােকৰ উৎসৱ-পাৰ্বর্ণত ব্যৱহাৰ কৰা বিভিন্ন বাদ্যযন্ত্রসমূহ হৈছে—খ্ৰাম্ (ঢােল) বাৰ, খ্ৰাম্ খুজুৰা, খ্ৰাম পান্থাই, দুদিং, দগ, পাতিটোল আদি চামৰাৰে তৈয়াৰী বাদ্য;ৱাফাং খ্রাম, থকথৰৰক আদি বাঁহেৰে তৈয়াৰী বাদ্যৰ লগতে পাংশী (বাহী), থােৰাং, মহৰ শিঙৰ পেপা, মুহুৰি, খায়াং (তাল) আদি অন্যান্য বাদ্যসমূহ।\n৩। তিৱা সমাজত কাক “জেলা” বুলি কোৱা হয় ?\nউঃ তিৱা সমাজত তেওঁলােকৰ সামাজিক গােট “খেল”ৰ প্রশাসনিক তথা সামাজিক মুৰব্বীজনক “জেলা”বুলি কোৱা হয়।\n৪। তিৱা লােকসকলৰ কেইটামান উৎসৱৰ নাম লিখা।\nউঃ অঞ্চলভেদে তিৱাসকলে বেলেগ বেলেগ উৎসৱ পার্বণ পালন কৰা দেখা যায়। পাহাৰ অঞ্চলত বসবাস কৰা তিৱাসকলে ৱানচুৱা, ছগ্রা, য়াংলী, মুইনাৰী কাণ্ঠি লাংখং, মাই পথালা, মাই ৰাৱা, খাপলাং ৰাৱানে ফুজা, পান্থাইচ্যৱা আদি উৎসৱ- পার্বণ অনুষ্ঠিত কৰাৰ পৰিৱর্তে ভৈয়াম অঞ্চলৰ তিৱাসকলে পালন কৰা উৎসৱ- পার্বণসমূহ হৈছে জোনবিল মেলা, বৰ, গােসাই উলিওৱা মেলা, বহাগ বিহু, মাঘ বিহু আৰু কাতি বিহু আদি।\n৫। ফুলগুৰিৰ ধেৱা কি?\nউঃ ফুলগুৰি ধেৱা হ’ল ভাৰতৰ স্বাধীনতা আন্দোলনৰ আৰম্ভণিতে অসমত ব্ৰিটিছ প্রশাসনৰ বিৰুদ্ধে সংঘটিত হােৱা প্ৰথমটো কৃষক বিদ্রোহ। য’ত কেইবাজনাে কৃষকৰ মৃত্যু হােৱাৰ লগতে আন বহু লােকক যাবজ্জীৱন কাৰাদণ্ড দি দ্বীপলৈ নির্বাসন দিয়া হৈছিল। এই বিদ্ৰোহৰ গুৰি ধৰিছিল তিৱাসকলে।\nবৈচিত্র্যময় অসম দশম শ্ৰেণী তিৱা সকল\nচমূটোকা লিখা :\n(ক) ইন্দ্ৰসিং দেউৰী : সকলাে সমাজতে জাতীয় চেতনা জাগ্রত কৰিবলৈ, সমাজক আগবঢ়াই নিবলৈ ভিন ভিন সময়ত কিছুমান ব্যক্তিৰ জন্ম হয়। তিৱা সমাজক জাতীয় চেতনাৰে উদ্বুদ্ধ কৰিবলৈ যেন জন্ম হৈছিল এনে এজন ব্যক্তিৰ, নাম যাৰ ইন্দ্রসিং দেউৰী। ১৯৩২ চনত পশ্চিম কাৰ্বি আংলং জিলাৰ ৰংখৈপাৰ গাঁৱত জন্মা দেউৰীয়ে অষ্টম শ্রেণীলৈকে পঢ়িয়েই শিক্ষাজীৱন সামৰিছিল। পাছলৈ বিপ্লৱী কমিউনিষ্ট পার্টীৰ সংস্পৰ্শলৈ আহি দেউৰীয়ে উপলব্ধি কৰিছিল তিৱাসকলৰ ৰাজনৈতিক, সামাজিক, অর্থনৈতিক আৰু শৈক্ষিক অনগ্ৰসৰতাৰ কথা। তিৱা জাতিক আগুৱাই নিবলৈ কাম কৰাৰ দূৰন্ত ইচ্ছাকো নেওচি তেওঁ ঘৰুৱা অনাটনৰ বাবেই ১৯৫১ চনত পশুপালন বিভাগৰ চাকৰিত যােগ দিয়ে। কিন্তু দুবছৰ কাম কৰিয়েই তেওঁ মনৰ ইচ্ছাক বাস্তৱত ৰূপ দিবলৈ চাকৰি ইস্তফা দিয়ে। তিৱা সমাজত প্ৰচলিত অন্ধবিশ্বাস, কুসংস্কাৰ আঁতৰাই শৈক্ষিক দিশৰ বিকাশ সাধনৰ বাবে ১৯৬০ চনত তেওঁ প্রতিষ্ঠা কৰে ‘তিৱাচা মিচন’। এই অনুষ্ঠানৰ জৰিয়তে তেওঁ গাঁৱৰ কুটীৰ শিল্পৰ প্ৰসাৰৰ জৰিয়তে অর্থনৈতিক স্বাৱলম্বিতাৰ বাটো মুকলি কৰিছিল। ১৯৬৭ চনত ব্রিা জাতিৰ উন্নয়নৰ হকে কাম কৰা ‘লালুং দৰবাৰ নামৰ সংগঠনটোও জন্ম হৈছিল দেউৰীৰ নেতৃত্বতেই। ১৯৭৬ চনত কাৰ্বি আংলং স্বায়ত্ত শাসিত পৰিষদৰ সাধাৰণ সদস্য হিচাপে মনােনীত হয় দেউৰী, পাছলৈ তেওঁ সেই পৰিষদৰ উপাধ্যক্ষ আৰু অধ্যক্ষ হয়। ১৯৮১ চনৰ সাধাৰণ নিৰ্বাচনত তেওঁ আমৰি সমষ্টিৰ পৰা নির্দলীয় প্রার্থীৰূপে মনােনীত হয়। তিৱা সাহিত্য-সংস্কৃতিলৈও দেউৰীৰ অৱদান আছে। তেওঁৰ দ্বাৰা ৰচিত কবিতা, গীত আদি ভিন ভিন আলােচনীত প্ৰকাশ হৈছে। তিৱাসকলৰ জাতীয় সংগীত তিৱা তচিমাৰ তেৱেঁই ৰচক আৰু সুৰকাৰ। তিৱা জাতীয় জীৱনৰ কাণ্ডাৰীৰূপে বিবেচিত দেউৰী একাধাৰে এগৰাকী সমাজ সচেতক, সমাজ সংস্কাৰক, লেখক, গীতিকাৰ, সুৰকাৰ আৰু বিচক্ষণ ৰাজনীতিক। সেয়ে তেওঁক পাহাৰৰ তিৱাসকলে ফাপৰৈ’(জাতিৰ পিতা) বুলি সম্বােধন কৰিছিল। ১৯৯৪ চনৰ ২০ আগষ্টত ইন্দ্ৰসিং দেউৰীৰ দেহাৱসান ঘটে।\n(খ) বলাইৰাম সেনাপতি : অসমীয়া সাহিত্য-সংস্কৃতিৰ সুপ্রসিদ্ধ ব্যক্তি বলাইৰাম সেনাপতিয়ে ১৯৩১ চনত বুৰঞ্জীপ্ৰসিদ্ধ ঠাই নগাঁৱৰ বাৰম্পূজীয়াত জন্ম গ্রহণ কৰে । হাইস্কুলীয়া শিক্ষা সমাপ্ত নকৰা সেনাপতিয়ে ১৯৫৩ চনৰ পৰা দহ বছৰ কাল মাধ্যমিক স্কুল শিক্ষকতা কৰিছিল। বলাইৰাম সেনাপতি অসমীয়া সাহিত্য-সংস্কৃতিৰ এগৰাকী সুপ্রতিষ্ঠিত লেখক। ছাত্ৰাৱস্থাৰে পৰাই তেওঁ সাহিত্য আৰু সংস্কৃতিৰ চৰ্চাত জড়িত আছিল। ৰামধেনু আলােচনীত লিখি তেওঁ সমাজত পৰিচিত হৈ পৰিছিল। আনকি ৰামধেনুত ‘মিকিৰ পাহাৰত কি ঘটিছে’ শীর্ষক প্রবন্ধ এটা লিখি তেওঁ স্কুলৰ প্রধান শিক্ষকৰ চাকৰি পর্যন্ত এৰিবলগীয়া হৈছিল। তিৱা ভাষা প্রতিষ্ঠাৰ বাবেও তেওঁ আপ্রাণ চেষ্টা কৰাৰ লগতে অসমীয়া ভাষাতে সাহিত্য চর্চা কৰি অসমীয়া সাহিত্যৰ ভঁৰালাে সমৃদ্ধ কৰিছে। ১৯৫৪ চনত তেওঁ ‘মুকুল’ নামৰ এখন গীতৰ সংকলন প্রকাশ কৰে। অসম সাহিত্য সভাৰ কার্যনির্বাহক সদস্য পদত থকা সেনাপতি বাৰপূজীয়াত অনুষ্ঠিত নগাঁও জিলা সাহিত্য সভাৰ সভাপতি পদতো অধিষ্ঠিত হৈছিল। ২০০০ চনত তেওঁ তিৱা সাহিত্য সভাৰ সভাপতি পদো অলংকৃত কৰিছিল।\nতেওঁৰ সাহিত্যকর্মৰ ভিতৰত উল্লেখনীয় হ’ল – অতীতৰ সন্ধানত’, ‘পাচোৰজীয়া অঞ্চলৰ লালুঙৰ লােকগীতৰ ওপৰত সামান্য আলােকপাত আৰু তিৱা জনগােষ্ঠীয় সংস্কৃতিত আলােকপাত, তিৱা সমাজ আৰু সংস্কৃতি’ইত্যাদি গ্রন্থ। তিৱা জনজাতি আৰু বৈষ্ণৱ সমাজ’ শীর্ষক তেওঁ প্ৰদান কৰা বক্তৃতাৰ পুস্তিকাখনৰ জৰিয়তে সেনাপতিৰ চিন্তাৰ গভীৰতা আৰু সমাজ বিশ্লেষণৰ বিচক্ষণতা স্পষ্টৰূপে পাইছে। ২০১৭ চনত মৰণােত্তৰভাৱে প্রকাশ পায় বলাইৰাম সেনাপতিৰ ৰচনা সমগ্র। ‘ৰামধেনু’ত লিখিবলৈ লােৱা সেনাপতিয়ে একবিংশ শতিকাৰ সাহিত্য আলােচনী ৰামধেনু’ত লিখিবলৈ লােৱা সেনাপতিয়ে একবিংশ শতিকাৰ সাহিত্য আলােচনী ‘গৰীয়সী’ লৈকে লিখাৰ চৰ্চা কৰি আছিল। তেওঁ তিৱা লােকগীতৰ স্বৰলিপিও কৰি থৈ গৈছে। নগাৰ নৰােত্তম গােসাই শ্ৰীৰাম’, ‘ফুলগুৰিৰ ধেৱা’, ‘তিৱা সমাজ-সংস্কৃতি,“হেৰুৱা দিনৰ সুৰ’, ‘স্বাধীনতা সংগ্রামৰ বিপ্লৱী গীত’আদি হৈছে বলাইৰাম সেনাপতিৰ দ্বাৰা ৰচিত গীত-আলেখ্য। এইবােৰ নগাঁও আৰু গুৱাহাটী অনাতাঁৰ কেন্দ্ৰৰ দ্বাৰা প্ৰচাৰ আজীৱন সাহিত্যলৈ আগবঢ়োৱা বৰঙণিক স্বীকৃতি দি অসম চৰকাৰে ১৯৯১ চনত তেওঁলৈ আগবঢ়ায় সাহিত্যিক পেঞ্চন। তিৱা সমাজ-সংস্কৃতিৰ অন্যতম সাধক, গৱেষক হিচাপে ২০১১ চনত তেওঁক নগাঁও জিলা সাহিত্য সভাই ‘ড° সূর্যকুমাৰ ভূঞাবঁটা’ৰে সন্মানিত কৰে। একেটা বৰ্ষতে বকুল বন ন্যাস, অসমে প্রদান কৰে ‘বকুল বন বঁটা’। অনাড়ম্বৰ জীৱন কটোৱা বিশাল ব্যক্তিত্বৰ গৰাকী বলাইৰাম সেনাপতিয়ে ২০১৪ চনৰ ১১ মে’ত মৃত্যুবৰণ কৰে।\nAlso Read: দেউৰীসকল Class 10\nতিৱা সকল Class 10 অতিৰিক্ত প্রশ্নোত্তৰ\n(ক) তিৱাসকলে নেতৃত্ব দিয়া অসমৰ প্ৰথমটো কৃষক বিদ্ৰোহৰ নাম কি আছিল?\nউঃ তিৱাসকলে নেতৃত্ব দিয়া অসমৰ প্ৰথমটো কৃষক বিদ্ৰোহৰ নাম আছিল ফুলগুৰি ধেৱা ।\n(খ) হেমৰাম পাটৰ কোন আছিল?\nউঃ বিয়াল্লিছৰ গণ আন্দোলনত শ্বহীদ হােৱা এজন তিৱা বীৰ আছিল হেমৰাম পাটৰ।\n(গ) প্রাগ-ঐতিহাসিক যুগৰ তিৱাসকলৰ মহান ৰজাজনৰ নাম কি আছিল?\nউঃ প্রাগ-ঐতিহাসিক যুগৰ তিৱাসকলৰ মহান ৰজাজনৰ নাম আছিল জোঙাল বলহু ।\n(ঘ) পাহাৰী তিৱাসকলৰ সাংস্কৃতিক প্রাণকেন্দ্ৰক কি বুলি কোৱা হয়?\nউঃ পাহাৰী তিৱাসকলৰ সাংস্কৃতিক প্রাণকেন্দ্ৰক ডেকাচাং বা চামাদি বুলি কোৱা হয়।\n(ঙ) প্রাচীন অর্থব্যৱস্থাৰ জীৱন্ত উদাহৰণ প্রতিফলিত কৰা তিৱাসকলৰ উৎসৱটোৰ নাম কি?\nউঃ প্রাচীন অর্থব্যৱস্থাৰ জীৱন্ত উদাহৰণ প্রতিফলিত কৰা তিৱাসকলৰ উৎসৱটোৰ নাম জোনবিল মেলা।\n(চ) তিৱাসকলে পাৰম্পৰিক পদ্ধতিৰে বিশেষভাৱে প্ৰস্তুত কৰা মদিৰা বিধক কি নামেৰে জনা যায়?\nউঃ তিৱাসকলে পাৰম্পৰিক পদ্ধতিৰে বিশেষভাৱে প্ৰস্তুত কৰা মদিৰা বিধক জ্যু নামেৰে জনা যায়।\n(ছ) “তিৱাচা মিছন” নামৰ সামাজিক সংগঠনটোৰ মুখ্য প্রতিষ্ঠাপক কোন আছিল?\nউঃ “তিৱাচা মিছন” নামৰ সামাজিক সংগঠনটোৰ মুখ্য প্রতিষ্ঠাপক ইন্দ্রসিং দেউৰী।\n(জ) পাহাৰৰ তিৱাসকলে ইন্দ্রসিং দেউৰীক কি বুলি সম্বােধন কৰে?\nউঃ পাহাৰৰ তিৱাসকলে ইন্দ্ৰসিং দেউৰীক “ফা পৰৈ”অর্থাৎ জাতিৰ পিতা বুলি সম্বােধন কৰে।(\nঝ) তিৱাসকলৰ জাতীয় সংগীত “তিৱা তচিমা” গীতটোৰ ৰচক কোন?\nউঃ তিৱাসকলৰ জাতীয় সংগীত“তিৱা তচিমা” গীতটোৰ ৰচুক ইন্দ্ৰসিং দেউৰী।\n(ঞ) বলাইম সেনাপতি কোন আছিল ?\nউঃ বলাইৰাম সেনাপতি এজন প্রসিদ্ধ লেখক তথা সাংস্কৃতিক সাধক আছিল।\n(ক) বর্তমান সময়ত তিৱাসকলক দুটা কি কি শ্ৰেণীত বিভক্ত কৰা হৈছে?\nউঃ বর্তমান সময়ত তিৱাসকলক পাহাৰীয়া আৰু ভৈয়ামীয়া হিচাপে দুটা শ্ৰেণীত বিভক্ত কৰা হয়।\n(খ) বর্তমান কোন কোন অঞ্চলত তিৱা জনগােষ্ঠীৰ লােকে বাস কৰা দেখা যায় ?\nউঃ বর্তমান অসমৰ নগাঁও, মৰিগাঁও, কামৰূপ, কাৰ্বি আংলং, যােৰহাট, ধেমাজি, লক্ষীমপুৰ, শদিয়া আদিৰ লগতে মেঘালয়ৰাে কিছু কিছু ঠাইত তিৱা জনগােষ্ঠীৰন লােকে বাস কৰা দেখা যায়।\n(গ) চোৱাবৰ লালুং কোন আছিল আৰু তেওঁক কি শাস্তি প্রদান কৰা হৈছিল ?\nউঃ চোৱাবৰ লালুং আছিল অসমৰ প্ৰথমটো কৃষক বিদ্রোহ ফুলগুৰি ধেৱা’ৰ নেতা। তেওঁক এই বিদ্রোহৰ অন্য বিদ্রোহীসকলৰ সৈতে যাৱজ্জীৱন কাৰাদণ্ডৰে দণ্ডিত কৰি দ্বীপলৈ নির্বাসন দিয়া হৈছিল।\n(ঘ) তিৱা সমাজ ব্যৱস্থাৰ বিষয়ে চমুকৈ লিখা।\nউঃ তিৱাসমাজ মূলতঃ মাতৃপ্রধান। সমাজৰ মূল গাঁথনিৰ আৰম্ভণি হয় পৰিয়ালৰ পৰা। দুই বা তাতকৈ বেছি পৰিয়াল লগলাগি গঠন হয় এটা মাহাৰী, কেইবাটাও মাহাৰী লগ হলে তাক কোৱা হয় এটা কুল বা খুটা। আকৌ একাধিক কুলৰ সংমিশ্ৰণত গঢ়ি উঠে এখন খেল। এই খেল কেইবাখনে মিলি সৃষ্টি কৰে এখন গাওঁ৷ একোখন খেলৰ প্রশাসনিক আৰু সামাজিক মুৰব্বী থাকে পাহাৰ, ভৈয়াম উভয়তে। ভৈয়ামত তেওঁক ‘জেলা বুলি জনা যায় আৰু পাহাৰত ‘লৰ বুলি কোৱা হয়। লৰ থকা পাহাৰৰ খেলবােৰক পিনুঙ নামেৰে জনা যায়। পাহাৰ-ভৈয়াম উভয় অঞ্চলতে বাসগৃহবােৰক নবাৰ বুলি কোৱা হয়। এই নবাৰক প্ৰতি পৰিয়ালে উপাসনাগৃহ হিচাপেও মানি আহিছে। তিৱা সমাজৰ এক সন্মানীয় আৰু মর্যাদাপূর্ণ পদবী হৈছে হাৰী কুঁৱৰী।তিৱা ডেকাৰ বাবে নির্মিত ডেকাচাঙক চামাদি’বুলি কোৱা হয়। চামাদিত ডেকাসকলে সাংস্কৃতিক কাম কাজৰাে চর্চা কৰে। তিৱা সমাজত মূলতঃ প্রকৃতিৰ বিভিন্ন উপাদানৰ পূজা কৰা হয় যদিও পূর্বপুৰুষৰো তেওঁলােক উপাসক। পাছলৈ শাক্ত, বৈষ্ণৱ, শৈৱ,নৱবৈষ্ণৱ আদি হিন্দু ধৰ্মৰ কেতবােৰ পন্থাও তেওঁলােকে বিশ্বাস কৰিবলৈ লয়।কুৰি শতিকাৰ আৰম্ভণিতে তিৱাসমাজত খ্রীষ্টধর্ময়াে গা কৰি উঠে।\n(ঙ) তিৱাসকলে পৰিধান কৰা সাজ-পােছাকৰ বিষয়ে চমুকৈ লিখা।\nউঃ তিৱাসকলৰ সাজ-পােছাক চালে চকুৰােৱা।ৰং-বিৰঙী ফুল-চানেকিযুক্ত বস্ত্র সম্ভাৰত সহজে স্বকীয় বৈশিষ্ট্য দেখিবলৈ পােৱা যায়। পুৰুষ-মহিলাৰ কাপােৰৰ পার্থক্য আছে আৰু সেইবােৰক ভিন ভিন নামেৰে জনা যায়। পুৰুষে পৰিধান কৰা বস্ত্ৰকেইপদমান হল- থানা, তাগলা, থেনাচ, ফালি, ফাগা ইত্যাদি। একেদৰে মহিলাই পৰিধান কৰে কাছ্যং, ফাছকাই, নাৰা ইত্যাদি। এইবােৰৰ উপৰি চাপল, চিংলি ল, কল্ পান্থা আদি হৈছে তিৰােতাসকলে পিন্ধা কেইবিধমান মণিৰ নাম। কাণত পিন্ধা কেতবােৰ অলংকাৰ হৈছে— খাইদং, ছন্যানে খাইদং আৰু ৰূফানে খাইদং।এনেদৰে নানা বিধৰ আ-অলংকাৰ আৰু সাজ-পাৰে বহন কৰে তিৱা সমাজৰ নিজস্ব বৈশিষ্ট্য।\n(চ) “তিৱাচা মিছন” নামৰ সংগঠনটো প্রতিষ্ঠাৰ প্ৰধান উদ্দেশ্য কি আছিল?,\nউঃ জাতীয় চেতনাৰে উদ্বুদ্ধ কৰিবলৈকে যেন তিৱা জনসমাজত জন্ম হৈছিল ইন্দ্রসিং দেউৰীৰ। জনগােষ্ঠীয় সমাজত বিশেষকৈ তিৱাসকলৰ মাজত সততে অন্ধবিশ্বাস, কুসংস্কাৰে বহু খেলিমেলিৰ সৃষ্টি কৰা দেখা যায়। এইবােৰ আঁতৰােৱাৰ প্ৰচেষ্টাৰে ইন্দ্রসিং দেউৰীয়ে জন্ম দিয়ে সামাজিক অনুষ্ঠান ‘তিৱাচা মিচনৰ। বিন্ মাছলাই ৰবটচিং আমচি আৰু পদ্মকান্ত কাকতিকে ধৰি সচেতন ব্যক্তিসকলৰ সহযােগত ১৯৬০ চনত থাৰাকুঞ্জী গাঁৱত এই অনুষ্ঠানে পােখা মেলে। কেৱল অন্ধবিশ্বাস বা কুসংস্কাৰ দূৰীকৰণেই নহয়, শিক্ষাৰ বিস্তাৰ কৰাও এই মিছনৰ উদ্দেশ্য আছিল। কিয়নাে শিক্ষাইহে সমাজ এখনক বিকাশৰ দিশে আগবঢ়াই নিব পাৰে। এই মিছনে প্রাপ্তবয়স্কসকলৰ বিদ্যালয় গঢ়িছিল আৰু গাঁৱত থকা প্রাথমিক বিদ্যালয়ত পাঠদানৰ ব্যৱস্থা কৰিছিল। অকল শিক্ষা বা কুসংস্কাৰ দূৰীকৰণেই নহয়, গাঁৱৰ কুটীৰ শিল্পৰ প্ৰসাৰৰ দিহা কৰি অর্থনৈতিক স্বাৱলম্বিতাৰ বাটো মুকলি কৰিছিল।\n(ছ) বলাইৰাম সেনাপতিৰ সাহিত্যিক অৱদানৰ বিষয়ে চমুকৈ লিখা।\nউঃ বলাইৰাম সেনাপতি অসমীয়া সাহিত্য-সংস্কৃতিৰ এগৰাকী সুপ্রতিষ্ঠিত লেখক। ছাত্ৰাৱস্থাৰে পৰাই তেওঁ সাহিত্য আৰু সংস্কৃতিৰ চৰ্চাত জড়িত আছিল। ৰামধেনু’ আলােচনীত লিখি তেওঁ সমাজত পৰিচিত হৈ পৰিছিল। আনকি ৰামধেনুত ‘মিকিৰ পাহাৰত কি ঘটিছে’ শীর্ষক প্রবন্ধ এটা লিখি তেওঁ স্কুলৰ প্রধান শিক্ষকৰ চাকৰি পর্যন্ত এৰিবলগীয়া হৈছিল। তিৱা ভাষা প্রতিষ্ঠাৰ বাবেও তেওঁ আপ্রাণ চেষ্টা কৰা লগতে অসমীয়া ভাষাতে সাহিত্য চর্চা কৰি অসমীয়া সাহিত্যৰ ভঁৰালাে সমৃদ্ধ কৰিছে। ১৯৫৪ চনত তেওঁ ‘মুকুল’ নামৰ এখন গীতৰ সংকলন প্রকাশ কৰে। অসম সাহিত্য সভাৰ কার্যনির্বাহক সদস্য পদত থকা সেনাপতি বাৰপূজীয়াত অনুষ্ঠিত নগাঁও জিলা সাহিত্য সভাৰ সভাপতি পদতো অধিষ্ঠিত হৈছিল। ২০০০ চনত তেওঁ তিৱা সাহিত্য সভাৰ সভাপতি পদে অলংকৃত কৰিছিল। তেওঁৰ সাহিত্যকর্মৰ ভিতৰত উল্লেখনীয় হ’ল – ‘অতীতৰ সন্ধানত’, ‘পাচোৰজীয়া অঞ্চলৰ লালুঙৰ লােকগীতৰ ওপৰত সামান্য আলােকপাত আৰু তিৱা জনগােষ্ঠীয় সংস্কৃতিত আলােকপাত,তিৱা সমাজ আৰু সংস্কৃতি’ ইত্যাদি গ্রন্থ। তিৱা জনজাতি আৰু বৈষ্ণৱ সমাজ’ শীর্ষক তেওঁ প্ৰদান কৰা বক্তৃতাৰ পুস্তিকাখনৰ জৰিয়তে সেনাপতিৰ চিন্তাৰ গভীৰতা আৰু সমাজ বিশ্লেষণৰ বিচক্ষণতা স্পষ্টৰূপে পাইছে। ২০১৭ চনত মৰণোত্তৰভাৱে প্ৰকাশ পায় বলাইম সেনাপতিৰ ৰচনা সমগ্র”। ‘ৰামধেনু’ত লিখিবলৈ লােৱা সেনাপতিয়ে একবিংশ শতিকাৰ সাহিত্য আলােচনী ‘গৰীয়সীলৈকে লিখাৰ চৰ্চা কৰি আছিল। তেওঁ তিৱা লােকগীতৰ স্বৰলিপিও কৰি থৈ গৈছে।\nনগাৰ নৰােত্তম গােসাঁই শ্ৰীৰাম’, ‘ফুলগুৰিৰ ধেৱা’, তিৱা সমাজ-সংস্কৃতি,“হে দিনৰ সুৰ’, স্বাধীনতা সংগ্ৰামৰ বিপ্লৱী গীত’আদি হৈছে বলাইৰাম সেনাপতিৰ ৰচিত গীত-আলেখ্য। এইবােৰ নগাঁও আৰু গুৱাহাটী অনাতাঁৰ কেন্দ্ৰৰ দ্বাৰা প্ৰচাৰ হৈছে। আজীৱন সাহিত্যলৈ আগবঢ়োৱা বৰঙণিক স্বীকৃতি দি অসম চৰকাৰে ১৯৯১ চনত তেওঁলৈ আগবঢ়ায় সাহিত্যিক পেঞ্চন। তিৱা সমাজ-সংস্কৃতিৰ অন্যতম সাধক, গৱেষক হিচাপে ২০১১ চনত তেওঁকনগাঁও জিলা সাহিত্য সভাই ‘ড” সূর্যকুমাৰ ভূঞা বঁটাৰে সন্মানিত কৰে। একেটা বৰ্ষতে বকুল বন ন্যাস, অসমে প্রদান কৰে ‘বকুল বন বঁটা।\nCategories দশম শ্ৰেণীৰ বৈচিত্র্যময় অসম, অসমীয়া Class 10 Tags Assamese class 10 Answer, class 10 Post navigation


ৰাম গোস্বামী - অসমীয়া ৱিকিপিডিয়া\nৰাম গোস্বামী (ইংৰাজী: Ram Goswami) অসমৰ এগৰাকী কবি তথা গদ্যকাৰ। ভালেকেইখনমান গ্ৰন্থ প্ৰণয়ন কৰা গোস্বামীৰ কবিতাত প্ৰকৃতিৰ সৌন্দৰ্য্য, মানৱ জীৱনৰ বিভিন্ন দিশ, ৰাজনৈতিক ঘটনা প্ৰৱাহৰ লগতে দেশ তথা সমাজৰ অস্থিৰ পৰিস্থিতিৰ বিৰূদ্ধে কৰা প্ৰতিবাদৰ ভাষা ফুটি উঠা দেখা যায়। ১৯৭৩ চনত ত্যাগবীৰ হেমচন্দ্ৰ বৰুৱাই সেউজীয়া দেশ উপাধি দিয়াৰে পৰা তেখেত ৰাম গোস্বামী (সেউজীয়া দেশ) হিচাপে পৰিচিত হয়।\n3.1 কবিতা পুথি\nৰাম গোস্বামীৰ জন্ম হয় যোৰহাটৰ কাঠগাঁৱৰ জখলাবন্ধা সত্ৰত। তেওঁৰ পিতৃ আছিল কনক চন্দ্ৰ গোস্বামী আৰু মাতৃ অম্বিকা দেৱী গোস্বামী। ভাওনাত দ্ৰোণাচাৰ্য, গণেশ, কৃষ্ণ, ৰজা হৰিশ্চন্দ্ৰ আদি চৰিত্ৰত সুন্দৰ অভিনয় কৰা গোস্বামীয়ে ডেকা বয়সত বিহু নাচতো অংশগ্ৰহণ কৰিছিল। পঢ়া-শুনা শেষ কৰি গোস্বামীয়ে শিক্ষকতাকে বৃত্তি হিচাপে বাচি লয় আৰু যোৰহাটৰ বিজয়লক্ষ্মী মধ্য ইংৰাজী বিদ্যালয়ৰ প্ৰতিস্থাপক প্ৰধানৰূপে কৰ্ম জীৱনৰ পাতনি মেলে। তাৰ পিছত বৰতল হাইস্কুলত সহকাৰী প্ৰধান শিক্ষক ৰূপে বহু বছৰ কাৰ্যনিৰ্বাহ কৰে।\nছাত্ৰাৱস্থাতেই ৰাম গোস্বামীয়ে সাহিত্য চৰ্চা আৰম্ভ কৰে। কাব্য সাহিত্যত সুনাম অৰ্জন কৰা গোস্বামীৰ প্ৰথম প্ৰকাশিত পুথি অৱশ্যে দুখন নাটকহে আছিল আৰু সেয়া আছিল অভিমান আৰু যাদৱা নগৰী (১৯৬৭)। ১৯৬৭ চনৰ পৰা ১৯৭১ চনলৈকে কবি ৰাম গোস্বামীয়ে “মোৰ দৃষ্টিত আধুনিক কবিতা” শীৰ্ষক পাঁচটা খণ্ডৰ কাব্যগ্ৰন্থ প্ৰকাশ কৰি উলিয়াই। ইয়াৰ পিছত তেখেতে শুভ আৰু স্বপ্ন, ককিলা তাঁৰৰ গান, যথাসাধ্য, মোৰ কবিতা, নিৰ্বাচিত কবিতা আদিকে ধৰি বহুকেইখন কবিতা পুথি, আমেথিৰ কবিতা আদি ব্যংগ ৰচনা লিখাৰ উপৰিও গুণমালা, ভীম চৰিত আদিৰ সম্পাদনা কৰে।\nমোৰ দৃষ্টিত আধুনিক কবিতা(১৯৬৭-১৯৭১)\nশুভ আৰু স্বপ্ন\nককিলা তাঁৰৰ গান\nআমাৰ বক্তব্যই বিচাৰে\nশ্ৰীছন্দ আধ্যাত্মিক কবিতা\nএখন সাগৰৰ মাজৰ পৰা\nকবিতাই কথা কয়\nজাহ্নৱীৰ জীৱনৰ সুৰ\nহৃদয় ভাষাৰ নদী\nসেউজীয়া দেশৰ সেউজীয়া পাত (প্ৰবন্ধাৱলী)\nআমেথিৰ কবিতা (ব্যংগ ৰচনা)\nভীম চৰিত (সম্পাদনা)\n১৯৭৩ চনত ৰাজনীতিজ্ঞ হেমচন্দ্ৰ বৰুৱাই তেখেতক “সেউজীয়া দেশ” উপাধি প্ৰদান কৰে। ১৯৭৫ চনত ধ্বনিকবি বিনন্দ চন্দ্ৰ বৰুৱাই ৰাম গোস্বামীক “কাব্যকুমাৰ” উপাধি প্ৰদান কৰে। আকৌ অসম কবি সন্মিলনে তেখেতক “কাব্য বিভূতি” উপাধি প্ৰদান কৰে। এগৰাকী কৃতি শিক্ষক ৰূপে সেৱা আগবঢ়োৱা বাবে অসমৰ ৰাষ্ট্ৰীয় বঁটাপ্ৰাপ্ত শিক্ষক আৰু ৰাজ্যিক পুৰস্কাৰ প্ৰাপ্ত শিক্ষক সন্মিলনে তেখেতক “আচাৰ্য মহীয়ান” উপাধি প্ৰদান কৰে। তদুপৰি অসমৰ ৰাইজে তেওঁক “কাব্যশ্ৰী” উপাধি প্ৰদান কৰে। পাঁচবাৰকৈ অসম সাহিত্য সভাৰ কাৰ্যনিৰ্বাহক সদস্য পদত কাৰ্যনিৰ্বাহ কৰা ৰাম গোস্বামীয়ে ১৯৮৮ চনৰ অসম সাহিত্য সভাৰ কবি সন্মিলনত বিশিষ্ট অতিথিৰ আসন গ্ৰহণ কৰে। তদুপৰি তেখেতে ১৯৯৪ চনৰ অসম সাহিত্য সভাৰ মৰিগাঁও অধিৱেশনৰ কবি সন্মিলনত সভাপতিৰ আসন গ্ৰহণ কৰে আৰু ১৯৯৬ চনত অসম সাহিত্য সভাৰ উপ-সভাপতি আসনত অধিষ্ঠিত হয়। ১৯৯৬ চনত ৰাম গোস্বামীক ৰাজ্যিক সাহিত্যিক পেন্সনপ্ৰদান কৰা হয়। তদুপৰি অসম ক্ৰীড়া-সাংস্কৃতিক উৎসৱত তেখেতক জীৱনজোৰা সাধনা বঁটা প্ৰদান কৰা হয়।\n↑ 1.0 1.1 1.2 1.3 1.4 কমল কুমাৰ ভাগৱতী (৩১ মাৰ্চ). "পৃষ্ঠা ৩, দেওবৰীয়া চ'ৰা". 'সেউজীয়া দেশ'ৰ কবি ৰাম গোস্বামী. http://www.assamtribune.com/dainik/Deubariya/Page3.html। আহৰণ কৰা হৈছে: April 01, 2013.\n↑ "Assam Sports and Cultural Festival Awards announced". The Sentinel. 2013. http://www.sentinelassam.com/ghy_city/story.php?sec=1&subsec=0&id=143405&dtP=2013-01-19&ppr=1.\n"https://as.wikipedia.org/w/index.php?title=ৰাম_গোস্বামী&oldid=180907"ৰ পৰা অনা হৈছে\nএই পৃষ্ঠাখন ০৯ আগষ্ট, ২০১৮ তাৰিখে ১৬:০৭ বজাত অন্তিম সংশোধন কৰা হৈছিল।


Utpal Badol Baruah * উৎপল বাদল বৰুৱা: August 2018\nPosted by Utpal Badol Baruah at 9:17 AM No comments:\nযোৱা শতিকাৰ শেষৰ তিনিটা দশকত অসমৰ পৰা বহু ছাত্ৰ-ছাত্ৰী দক্ষিণ ভাৰতলৈ টেকনিকেল শিক্ষা গ্ৰহন কৰিবলৈ যোৱা দেখা গৈছিল৷ সেই সময়ত অসমত তেনে সুবিধা এতিয়াৰ তুলনাত বৰ কম আছিল৷ কোনো কোনো ক্ষেত্ৰত নাছিলেই৷ সেই সময়ত দূৰ-সংযোগ ব্যৱস্থা বা তথ্য-প্ৰযুক্তিৰ বিকাশো একেবাৰে কম আছিল৷ টেলিভিছনৰ প্ৰসাৰ আমাৰ দেশত আৰম্ভ হৈছিল ১৯৮২ চনত অনুষ্ঠিত হোৱা ‘এছিয়াদ গেইমছ’-ৰ সময়ৰ পৰাহে! টেলিভিছন আৰম্ভ হোৱাৰ সময়ৰ কেইটামান আমোদজনক কথা মনত আছে৷ সেই সময়ত একোটা অঞ্চলৰ প্ৰতিজন বাসিন্দাই খবৰ ৰাখিছিল কাৰ ঘৰত কেনেকুৱা টি-ভি আছে আৰু বয়স ভেদে তেনেলোকৰ ঘৰত দৰ্শকৰ ৰূপত প্ৰতিবেশীসকলৰ সঘনে আৱিৰ্ভাৱ হৈছিল৷ যেনে পুৱা চিত্ৰহাৰৰ সময়ত শিশুসকল, আবেলিৰ চিনেমাৰ সময়ত জীয়াৰী-বোৱাৰীসকলক, সন্ধিয়া বাতৰিৰ সময়ত বয়সস্থ সকল ইত্যাদি৷ অলিম্পিক বা তেনে কোনো আন্তঃৰাষ্ট্ৰীয় মহোৎসৱৰ সময়ত অৱশ্যে বয়স লিংগ আৰু সময়ৰ কোনো বাচ-বিচাৰ নাছিল! টেলিভিছন থকা ঘৰবিলাক অঞ্চলটোৰ একোটা সৰু সৰু চিত্ৰ প্ৰদৰ্শনীগৃহৰ দৰে হৈছিল৷ ভিতৰি ভিতৰি অতিষ্ঠ হৈ পৰিলেও সৌজন্যতাৰ খাতিৰত গৃহস্থসকলে পৰিস্থিতিটো সেইসময়ত মানি ল’বলৈ বাধ্য হৈছিল৷\nঠিক তেনেকুৱা সময়তে আৰম্ভ হ’ল “ৰামায়ন” মহাকাব্যৰ ধাৰাবাহিক সম্প্ৰচাৰ৷ দেওঁবাৰে যেতিয়া ৰামায়নৰ প্ৰচাৰ হয় পথাৰৰ পৰা হাল সামৰি হালোৱা, বজাৰৰ পৰা বজাৰ সামৰি বজৰুৱা, দোকান বন্ধ কৰি দোকানী, পাকঘৰত দুৱাৰ দাং লগাই গৃহিনী টেলিভিছনৰ আগত সমবেত হৈছিল৷ ভক্তি ৰসত জুৰুলি-জুপুৰি হৈ কোনোবাই টেলিভিছনৰ আগত ধূপ-ধূনাও জ্বলাইছিল৷ তেতিয়ালৈকে ৰামায়নৰ কাহিনী মানুহৰ মনত খোপনি পুতিছিল নিজ নিজ মাতৃভাষাৰ ভাব ভাষাৰে৷ টেলিভিছনৰ ৰাম-সীতাই যেতিয়া হিন্দী ভাষাত কথা কোৱা আৰম্ভ কৰিলে, অ-হিন্দীভাষীসকলৰ অখজা লাগিল! তামিলনাডুত ইয়াৰ বিৰোধিতা কৰিবলৈ ৰাজপথত সমদল ওলাল৷ কিছুদিনৰ পিচত এই ছন্দপতন লাহে লাহে ধূসৰ হৈ আহিল আৰু ৰামায়ন চিৰিয়েলখন নিয়মীয়াকৈ চলিবলৈ ল’লে৷ ধাৰাবাহিকখন ইমানেই জনপ্ৰিয় হৈছিল যে ৰামায়ন সম্প্ৰচাৰ হোৱা সময়খিনিত বিদ্যুৎ-সেৱা ব্যাহত হোৱাত বিহাৰৰ এঠাইৰ মানুহে এটা খণ্ড চাবলৈ নাপালে৷ ক্ষোভ আৰু খঙত অন্ধ হৈ সেইঠাইৰ মানুহে বিদ্যুত সেৱা কেন্দ্ৰটোৱেই জ্বলাই দিলেগৈ৷ ৰামায়ন সম্প্ৰচাৰ হৈ থকা সময়ত কেইবাখনো ৰাজ্যৰ ৰাষ্টাত এটাও নৰ-মনিচ দেখা পোৱা নগৈছিল৷ ১৯৮৪ চনত, প্ৰধানমন্ত্ৰী ইন্দিৰা গান্ধীক দেহৰক্ষীয়ে গুলিয়াই হত্যা কৰিছিল৷ তেখেতক সমাধিস্থ কৰিবলৈ নিয়া দৃশ্য টেলিভিছনৰ পৰ্দাত পোনপটীয়া সম্প্ৰচাৰ হৈছিল৷ আমাৰ জেঠাইদেউৰ ঘৰত সেই দৃশ্য চাবৰ বাবে ইমানেই মানুহ গোট খালে যে টেলিভিছনটো এখন ডাঙৰ টেবুলৰ ওপৰত থৈ বাৰান্দালৈ উলিয়াই দিব লগা হ’ল ৷ সমগ্ৰ চোতাল মানুহেৰে ভৰপূৰ৷ ওপৰৰ পৰা মূখচোৱা আৰ্চী এখন টেলিভিছনৰ সমূখত আঁৰি লৈ ঘৰৰ মানুহখিনিয়ে টেলিভিছনটোৰ পিছফালে থিয় হৈ আইনাখনত সেই দৃশ্য চাব লগা হৈছিল৷\nটেলিভিছনে কৰা এটা ডাঙৰ উপকাৰ হৈছে অ-হিন্দীভাষীলোকসকলক হিন্দী ভাষাটোৰ লগত পোনে পোনে পৰিচয় কৰি দিয়াটো৷ এতিয়া আমাৰ ঘোকোট গাৱঁৰ আইতাৰ দৰে গৃহিনীয়েও বা অশিক্ষিত লোকেও হিন্দী ভাষাটো বুজি পায় আৰু দুই-এটা শব্দ ক’বও পাৰে৷ টেলিভিছনত ধাৰাবাহিক চাবলৈ নোপোৱা হ’লে এনে নহ’লহেঁতেন৷\nমই যেতিয়া অসমৰ বাহিৰত পঢ়িবলৈ ওলাই গৈছিলোঁ হিন্দী ভাষা সমূলি বুজি পোৱা নাছিল৷ ক্লাছ ফাইভত হিন্দী ছাৰে (মহেন্দ্ৰ কলিতা ছাৰ) “মে হু, হম হেই” শিকাইছিল৷ সেইয়াই আৰম্ভ আৰু সেইয়াই শেষ৷ বহুদিনলৈ হিন্দী ক’ব লগা পৰিৱেশত পৰিলে মই জ্বৰ ঘমাদি ঘামিছিলোঁ৷ দক্ষিণ ভাৰতত হিন্দী ক’ব নালাগে, ইংৰাজী ক’ব লাগে৷ এইটো আছিল এটা প্ৰধান আকৰ্ষণ৷ প্ৰথমে ভাবিছিলোঁ, মই ইংৰাজী ক’ব পাৰোঁ৷ ৰবীন ছাৰে (ৰবীন বৰকটকী ছাৰ) প্ৰথম প্ৰথম ইংৰাজী শিকাইছিল আৰু ম্ই এশৰ ভিতৰত পঞ্চান্নৱৈ পাইছিলোঁ৷ একেলগতে পঢ়া সহপাঠী সৰস্বতীক ছাৰে এদিন হতাশ হৈ কৈছিল – “নহব বুইছ, কিবা পাকচক্ৰত পৰি যদি বিলাতত গৈ থাকিবলৈ সুবিধা পাৱ, তেতিয়াহলে বেলেগ কথা, নহলে তোৰ জীৱনত ইংৰাজী শিকা নহ’ব, বাদ দে৷” মই ভাবিলোঁ –‘ মোৰ কিন্তু হ’ব, এশৰ ভিতৰত পঞ্চান্নৱৈ মোৰ৷’ কটন কলেজত লক্ষ্য কৰিলোঁ, দেৱেন দত্ত ছাৰে পঢ়াবলৈ আহি যি ইংৰাজী কয়, মই সমূলি বুজি নাপাওঁ! মোৰটো শুদ্ধ নে ছাৰৰটো শুদ্ধ তলকিবলৈ নৌ- পাওঁতেই মই গৈ তামিলনাডুত উপস্থিত হ’লোগৈ৷ দাক্ষিণাত্যৰ বাহিৰৰ মানুহক তাত “হিন্দী ফেলো” বুলি কয় আৰু হিন্দী ক’লে বেয়া পায়৷ মই ইংৰাজী কোৱা আৰম্ভ কৰিলোঁ৷ আগতে ভাবটো অসমীয়াত সজাই-পৰাই, তাত শুদ্ধভাবে ব্যাকৰণ প্ৰয়োগ কৰি, শব্দ ভাণ্ডাৰৰ পৰা বছা বছা শব্দ বাছি লৈ মুখেৰে মোৰ যি ইংৰাজী ওলায়, লক্ষ্য কৰিলোঁ কোনেও নুবুজে! আন ভাষাৰ মাজত ইংৰাজী শব্দ লগাই কথা কোৱা বুলি ভাবে৷ মই ইংৰাজীত কিবা কোৱাৰ পিছত বন্ধুসকলে ব্যংগ কৰে – ‘এইবাৰ ইংৰাজীত ক৷’ ‘এম্,’ ‘ইজ্’ ‘আৰ্ ‘-যে মুখ ফুটাই ক’ব নালাগে, ইংৰাজী ভাষাৰ যে এটা লয় (Rythm)আছে, তাত যে ঠায়ে ঠায়ে জোৰ প্ৰয়োগ কৰিব লাগে (Intonation) সেইবোৰ মই একো নাজানিছিলোঁ৷ লিখিব পাৰিছিলোঁ ঠিকেই, কিন্তু ক’লে কোনেও বুজি নাপায়৷ ভাষাটো শুদ্ধকৈ ক’বৰ বাবে লগা উপাদানৰ এটা কথাও আমাৰ পাঠ্যক্ৰমৰ অন্তৰ্ভুক্ত নাছিল৷ এবাৰ মঞ্চত উঠি কৈছিলো, - teaching is notapersonal affair, it isaway of bilateral contact৷ শ্ৰোতাসকলে হাই হাইকৈ চিঞৰি উঠিল – আমাৰ দেশত নহয়, আমাৰ দেশত নহয়! মইও মঞ্চৰ পৰাই দুগুণ জোৰেৰে চিঞঁৰিলো – আমাৰ দেশত কিয়, সৌৰজগতৰ সৰ্বত্ৰতে হয়! পাছত গম পালোঁ মোৰ ‘teaching’ শব্দটো উচ্চাৰণৰ বিভ্ৰান্তিত শ্ৰোতাসকলে ‘kissing’ বুলি শুনিলে৷ তাৰ অৰ্থটো সাংঘাটিত৷ ভাগ্যে মাৰ নাখালোঁ৷ তাৰ পিছৰ পৰাই s, sh আৰু ch উচ্চাৰণৰ ক্ষেত্ৰত মই আজিও সাৱধান৷\nএদিন হঠাতে মোৰ কোঠালৈ মোৰ পৰিচিত পৰিয়াল এটাৰ বাপেক-পুতেক এহাল সোমাই আহিল৷ মই চিনিপোৱা অঞ্চল এটাৰ তেওঁলোক বিত্তৱানলোক৷ এই পুতেকেই আজিৰ ৰসৰ উৎস সুন্দৰ সেনাপতি৷ সুন্দৰে ‘ৰেডিঅ’ অফিচাৰছ কোৰ্ছ’ নামৰ পাঠ্যক্ৰম এটাত নাম লগাবলৈ আহিছিল৷ দেউতাকে তাক মোৰ লগত পৰিচয় কৰি দি বিপদে-আপদে চোৱা চিতা কৰিবলৈ মোক দায়িত্ব দিলে৷ প্ৰথম তেওঁলোকক লগ পোৱা সময়তো আছিল দুপৰীয়া৷ ওচৰতে থকা উদিপী হোটেল নামৰ ৰেষ্টোৰাখনত দুপৰীয়াৰ সাঁজ খুৱাবলৈ মোকো লৈ তেওঁলোক ওলাই আহিল৷ মই লক্ষ্য কৰিলোঁ হোটেলৰ খাদ্যতালিকা চাই অৰ্ডাৰ দিয়া, তাৰ পিছত বিল পৰিশোধ কৰা আদি কামত আগ-ভাগ লৈ সুন্দৰে সাৱলীল ইংৰাজীত কথা পাতিছে৷ সুন্দৰ ভাৱ-ভাষাৰ নিৰ্ভুল ইংৰাজী! তাৰ ওপৰত থকা মোৰ পূৰ্ব-অনুমান মুহুৰ্ততে সলনি হ’ল৷ তাৰ দক্ষতাত মই মুগ্ধ হ’লো৷ লাহে লাহে মই লক্ষ্য কৰিলো সুন্দৰে যেতিয়া ইংৰাজী কয়, বহু ওপৰ ষ্টেণ্ডাৰ্ডৰ ইংৰাজী কয় কিন্তু হঠাতে সি মৌন হৈ যায় আৰু ইয়েছ, নৌ, একজেক্টলী, এবচৌলুটলি্ আদি শব্দৰেই বাকীখিনি চলাই নিয়ে৷ উৰহী গছৰ ওৰ এদিন উলিয়াম বুলি দৃঢ় সংকল্প হ’লো যদিও মই মোৰ কক্ষপথত আৰু সি তাৰ কক্ষপথত চলি থাকিলোঁ৷\nএদিন সি মোৰ আগত ক’লে- ‘দাদা, ভাষাটোৰ কাৰণে বৰ বিপদ হৈছে, বৰ অসুবিধা পাইছোঁ!’ মই উচপ খাই উঠিলোঁ৷ কিন্তু তুমি দেখোন সুন্দৰ ইংৰাজী কোৱা, মই মনে মনে তোমাক ঈৰ্ষাহে কৰোঁ৷ ধেক্-ধেক্‌কৈ হাঁহি সি ক’লে – ‘কি জানে, মই অহাৰ আগে আগে, দেহাতী পুস্তক ভাণ্ডাৰৰ পৰা প্ৰকাশ কৰা ‘স্পীদলি ইংলিছ স্পিকিং কোৰ্ছ’ আৰু ‘ৰেপিড ইংলিছ স্পিকিং কোৰ্ছ’ কিতাপ দুখন মুখস্ত কৰি আহিছোঁ৷ গতিকে কিতাপত থকা পৰিৱেশ পালে মোৰ কোনো চিন্তা নাই৷ কিন্তু তাৰ বাহিৰত কথা ক’ব লগা হ’লেই মই বৰ বিপাঙত পৰোঁ, আপুনিতো জানেই মই বেছি ইংৰাজী শব্দও নাজানোঁ! জোলোঙাৰ মেকুৰী ওলোৱাত মই তাক প্ৰথমে ‘ৱৰ্ড-বুক’ এখন কিনি ল’বলৈ উপদেশ দিলোঁ৷\nএবাৰ তাৰ জ্বৰ হৈছিল৷ তাক ডাক্তৰৰ ওচৰলৈ ময়েই লৈ গ’লো৷ তাৰ দৃঢ় বিশ্বাস ৰাতি তাক মহে কামুৰিছিল আৰু তাৰ মেলেৰীয়া হৈছে৷ ডাক্তৰৰ কোঠাটোৰ বাহিৰত মই বহি চাই আছোঁ, সুন্দৰে ডাক্তৰৰ লগত কথা পাতিছে৷ সি প্ৰাণপনে চেষ্টা কৰিছে ডাক্তৰক বুজাবলৈ যে ৰাতি তাক মহে কামুৰিছে৷ “ৰাতি”-ৰ ইংৰাজী শব্দটো তাৰ মনত আছে – নাইট্! কিন্তু মহক কি বুলি কয় সেই মূহুৰ্তত তাৰ মনত নপৰেহে নপৰে! বাৰে বাৰে বাফেল’ শব্দটো মনলৈ আহি আছে৷ ডাক্তৰেও উৎসাহ দিছে –‘কৈ যোৱা, কৈ যোৱা৷’ এসময়ত সি নিৰুপায় হৈ নিক্ষেপ কৰি দিলে – ‘নাইট্ টাইম, ফ্লাইং বাফেল’ ইটিং মি!’\nPosted by Utpal Badol Baruah at 12:13 AM No comments:\nPosted by Utpal Badol Baruah at 1:44 PM No comments:\nPosted by Utpal Badol Baruah at 10:53 AM No comments:\nAnmol wins AWES Cluster Level Debate Competition 4-Aug-18\nঅসময়ত ববীৰ (পত্নী) পৰা অহা ফোনটোৱে মোক সচকিত কৰি তুলিলে, তেতিয়া আবেলি ৪ মান বাজিছে৷ ববীৰ আবেগ-উৎফুল্লিত মাত - বাপু ফাৰ্ষ্ট হ’ল, ফাৰ্ষ্ট!\nবাপু মানে আমাৰ ল’ৰা – আনমোল৷ হায়দৰাবাদৰ “আৰ্মি পাব্লিক স্কুল”-ৰ সি একাদশ শ্ৰেণীৰ ছাত্ৰ৷ “আৰ্মি ৱেলফেয়াৰ ইডুকেচন চচাইটি”-য়ে সৰ্বভাৰতীয় পৰ্য্যায়ত পতা তৰ্ক প্ৰতিযোগীতাৰ আজি আছিল দ্বিতীয় স্তৰৰ প্ৰতিযোগিতা৷ হায়দৰাবাদৰ স্থানীয় স্কুলকেইখনৰ তাৰ্কিক সকলক ইতিমধ্যেই পৰাস্ত কৰি সি সাজু হৈ আছিল, আজি দক্ষিণ মণ্ডলৰ স্কুলসমূহৰ মাজত অনুষ্ঠিত হোৱা প্ৰতিযোগিতাটোত সি জিকি আহিল৷ চেন্নাই আৰু বাংগালোৰৰ স্কুলৰ পৰা অহাসকল এই প্ৰতিযোগিতাৰ পৰা এইবাৰলৈ বাহিৰ ওলাল৷ স্কুলখনে তাক প্ৰস্তুত কৰিবলৈ লোৱা কঠিন পদ্ধতিত কষ্ট পাই সি ভিতৰি ভিতৰি ক্ষুন্ন হৈ আছিল৷\nএতিয়া হেনো দেশৰ আন আন মণ্ডলৰ পৰা জিকি অহা পাঁচজন প্ৰতিযোগীৰ মাজত যুদ্ধ হব৷ আৰু যদি জিকে সি হেনো দেশৰ “শ্ৰেষ্ঠতম তাৰ্কিক”ৰ সন্মান পাব, আৰু নোৱাৰিলেওটো পাঁচটাৰ ভিতৰত নামটো আহিলেই! (স্কুলতে পঢ়া গৌৰৱ নামৰ পাঠটোলৈ মনত পৰিল, মানুহৰ সকলো সময়তে গৌৰৱ আৰু অহংকাৰ কৰিবলৈ কিবা নহয় কিবা এটা সমল থাকেই!)\nবৈদ্যুতিক মাধ্যমেৰে ল’ৰা-ছোৱালীক ডাঙৰ কৰা আৰু সুখ-দুখ উপভোগ কৰা দিন আহি পৰিল৷ কেৰালাৰ পৰা মোবাইল ফোনেৰে কথা পাতিলোঁ, ৱাটছআপত ফটো চালোঁ আৰু এইয়া ফে’চবুকত আপোনাৰ লগত ‘চেলিব্ৰেট’ কৰিছোঁ… (তাৰ মাতটো এই লিংকটোত শুনিব পাৰিব - https://soundcloud.com/user-866998027/bapu-wins-the-first-prize-in-debate-competition)\nUntimely phone call from Bobby (my wife) alerted me, it was about4p.m. in the afternoon. Her voice with ecstasy came in – “Bapu won the first prize, the first!”\nBapu is our elder son – Anmol. He studies in eleventh class in Army Public School, Hyderabad. This is the cluster level national competition organized by Army Welfare Education Society. He was ready after winning the first level amongst the local schools at Hyderabad. Today he headed the race in the region defeating his counterparts from many cities like Chennai, Bengaluru etc. He was not at all happy for the tough discipline the school has adopted to prepare him.\nNow, the next level competition will be held amongst the five region in India. If he wins, he would be the best Debater in the country, and if not, already one amongst the best five! (It reminded mealesson from my school days where it taught that every individual has ample of reasons to be proud at any occasion.)\nThis is perhaps the time- for parenting and for sharing happiness and sorrows, electronically! I talked to him from Kerala through mobile phone, watched the snaps through whatsapp and now am celebrating the occasion with you by Facebook….. (His voice may be reached at this link https://soundcloud.com/user-866998027/bapu-wins-the-first-prize-in-debate-competition)


অপ্ৰতিৰোধ্য কৰ’না! শিৱসাগৰতো নতুনকৈ ৬১ গৰাকীৰ দেহত ধৰা পৰিছে ক'ভিড পজিটিভ\nঅপ্ৰতিৰোধ্য কৰ’না! শিৱসাগৰতো নতুনকৈ ৬১ গৰাকীৰ দেহত ধৰা পৰিছে ক’ভিড পজিটিভ\nসমগ্ৰ ৰাজ্যৰ লগতে শিৱসাগৰতো ক’ভিড আক্ৰান্তৰ সংখ্যা দৈনিক বৃদ্ধি পাবলৈ ধৰিছে। দেওবাৰে শিৱসাগৰত ৬১ গৰাকী লোকৰ দেহত ক’ভিড পজিটিভ পোৱা গৈছে।\nইপিনে জিলাখনৰ বাহিৰৰ ৮ গৰাকী লোকৰ দেহত ক’ভিড পজিটিভ ধৰা পৰিছে। দেওবাৰৰ দিনটোত মুঠ ১০২ গৰাকী কোভিড আক্ৰান্ত ৰোগী সুস্থ হৈ ঘৰলৈ উভতে।\nজিলাখনত বৰ্তমান সময়লৈকে ৭৩১ গৰাকী লোক ক’ভিডত আক্ৰান্ত হৈ চিকিৎসাধীন হৈ আছে।\nইয়াৰে ৫৯২ গৰাকী ব্যক্তি চিকিৎসকৰ পৰামৰ্শ মতে হোম আইছ’লেশ্যনত থকাৰ বিপৰীতে ৭৭ গৰাকী শিৱসাগৰ অসামৰিক চিকিৎসালয়ত, ১৭ গৰাকী চাওলুং চ্যুকাফা হস্পাতালত, ৭ গৰাকী অ’এনজিচি হাস্পাতালত আৰু ২৭ গৰাকী ডিমৌ পলিটেক্নিকত চিকিৎসাধীন হৈ থকাৰ বিপৰীতে ডিব্ৰুগড় মেডিকেল কলেজত ৫ গৰাকী আৰু অন্যান্য ব্যক্তিগত চিকিৎসালয়ত ৬ গৰাকী ব্যক্তি চিকিৎসাধীন হৈ আছে।\nদেওবাৰৰ দিনটোত ৬১ গৰাকী ক’ভিড মুক্ত ব্যক্তিক ঘৰলৈ যাবলৈ দিয়া হৈছে। জিলাখনত যোৱা ১ এপ্ৰিলৰ পৰা ১৬ মে লৈকে ১৯৫৫ গৰাকী লোকৰ দেহত ক’ভিড পজিটিভ ধৰা পৰিছে।\nক’ভিডৰ সংক্ৰমণ ৰোধ কৰিবৰ বাবে অন্য জিলাৰ দৰে শিৱসাগৰতো প্ৰশাসনে দিনৰ ১১ বজাত সকলো দোকান পোহাৰ, শ্বপিং ম’ল, দৈনিক বজাৰ, সপ্তাহিক বজাৰ, ব্যৱসায় প্ৰতিষ্ঠান আদি বন্ধ কৰাৰ লগতে দুপৰীয়া ১২ বজাৰ পৰা পুৱা ৫ বজালৈ সান্ধ্য আইন জাৰি কৰিছে।\nইয়াৰোপৰি জিলাখনৰ সকলো চৰকাৰী-বেচৰকাৰী কাৰ্যালয়, স্কুল কলেজ আদি বন্ধ ৰখাৰ নিৰ্দেশ প্ৰদান কৰিছে।


Gentamycin (Cadila) in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Gentamycin (Cadila) ar byavahar, ppali, parshwakriya, upkaar, kriya-pratikriya aaru satarkatabani\nGentamycin (Cadila) in Assamese\n49 लोगों ने इसको हाल ही में खरीदा\nGentamycin (Cadila) ৰ লাভ আৰু ব্যৱহাৰসমূহ - Gentamycin (Cadila) Benefits & Uses in Assamese- Gentamycin (Cadila) ar laabh aaru byavaharsamuh\nGentamycin (Cadila) ৰ পালি আৰু সেয়া কেনেদৰে ল'ব - Gentamycin (Cadila) Dosage & How to Take in Assamese - Gentamycin (Cadila) ar paali aaru xeya kenedore lobo\nGentamycin (Cadila) ৰ পাৰ্শ্চক্ৰিয়াসমূহ - Gentamycin (Cadila) Side Effects in Assamese- Gentamycin (Cadila) ar parshwakriyasamuh\nGentamycin (Cadila) সংক্ৰান্ত সতৰ্কতাবাণীসমূহ - Gentamycin (Cadila) Related Warnings in Assamese- Gentamycin (Cadila) xonkranta xatarkatabanisamuh\nঅইন দৰৱৰ সৈতে Gentamycin (Cadila)ৰ গুৰুতৰ ক্ৰিয়া-প্ৰতিক্ৰিয়া - Severe Interaction of Gentamycin (Cadila) with Other Drugs in Assamese- Oinor xoite Gentamycin (Cadila) ar gurutor kriya-pratikriya\nGentamycin (Cadila) মতভেদসমূহ - Gentamycin (Cadila) Contraindications in Assamese- Gentamycin (Cadila) nishedhsamuh\nGentamycin (Cadila) ৰ বিষয়ে সততে সোধা প্ৰশ্নসমূহ - Frequently asked Questions about Gentamycin (Cadila) in Assamese- Gentamycin (Cadila) ar bikhoye satate xodha prashnasamuh\nখাদ্য আৰু মদৰ সৈতে Gentamycin (Cadila) ক্ৰিয়া-প্ৰতিক্ৰিয়া - Gentamycin (Cadila) Interactions with Food and Alcohol in Assamese- khadya aaru modor xoite Gentamycin (Cadila) kriya-pratikriya\nGentamycin (Cadila) ৰ লাভ আৰু ব্যৱহাৰসমূহ - Gentamycin (Cadila) Benefits & Uses in Assamese - Gentamycin (Cadila) ar laabh aaru byavaharsamuh\nGentamycin (Cadila) তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nGentamycin (Cadila)-ৰ উপাদানসমূহ - Gentamycin (Cadila) Active Ingredients in Assamese - Gentamycin (Cadila)-ar upadaansamuh\nGentamycin (Cadila) ৰ পাৰ্শ্চক্ৰিয়াসমূহ - Gentamycin (Cadila) Side Effects in Assamese - Gentamycin (Cadila) ar parshwakriyasamuh\nগৱেষণাৰ ভিত্তিত, Gentamycin (Cadila) ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nGentamycin (Cadila) সংক্ৰান্ত সতৰ্কতাবাণীসমূহ - Gentamycin (Cadila) Related Warnings in Assamese - Gentamycin (Cadila) xonkranta xatarkatabanisamuh\nGentamycin (Cadila)-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nGentamycin (Cadila)এ গৰ্ভৱতী মহিলাৰ ক্ষেত্ৰত সুতীব্ৰ প্ৰভাৱ দেখুৱায়। এইবাবে ইয়াক চিকিতসকৰ পৰামৰ্শৰ পিছতহে গ্ৰহণ কৰিব। আপোনাৰ ইচ্ছা অনুসৰি গ্ৰহণ কৰিলে ই ক্ষতিকাৰক হব পাৰে।\nGentamycin (Cadila)-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nGentamycin (Cadila)স্তন্যপায়ী মহিলাৰ বাবে সুৰক্ষিত।\nবৃক্কত Gentamycin (Cadila) কি প্ৰভাৱ দেখা গৈছে?\nGentamycin (Cadila)ৰ বৃক্কত মৃদু পাৰ্শ্ব-প্ৰতিক্ৰিয়া থাকিব পাৰে। বেছিভাগ মানুহেই বৃক্ক ত কেতিয়াও একো প্ৰভাৱ পৰা নেদেখিব।\nযকৃতত Gentamycin (Cadila) কি প্ৰভাৱ দেখা গৈছে?\nকলিজা ৰ বাবে Gentamycin (Cadila) সম্পূৰ্ণৰূপে সুৰক্ষিত।\nহৃদযন্ত্ৰৰ ক্ষেত্ৰত Gentamycin (Cadila) ৰ কি প্ৰভাৱ দেখা গৈছে?\nহৃদয় ৰ বাবে Gentamycin (Cadila) সম্পূৰ্ণৰূপে সুৰক্ষিত।\nঅইন দৰৱৰ সৈতে Gentamycin (Cadila)ৰ গুৰুতৰ ক্ৰিয়া-প্ৰতিক্ৰিয়া - Severe Interaction of Gentamycin (Cadila) with Other Drugs in Assamese - Oinor xoite Gentamycin (Cadila) ar gurutor kriya-pratikriya\nGentamycin (Cadila) তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nGentamycin (Cadila) মতভেদসমূহ - Gentamycin (Cadila) Contraindications in Assamese - Gentamycin (Cadila) nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Gentamycin (Cadila) লোৱা অনুচিত যাতে -\nGentamycin (Cadila) ৰ বিষয়ে সততে সোধা প্ৰশ্নসমূহ - Frequently asked Questions about Gentamycin (Cadila) in Assamese - Gentamycin (Cadila) ar bikhoye satate xodha prashnasamuh\nএই Gentamycin (Cadila)-এ অভ্য়াস বা নিচাৰ সৃষ্টি কৰে নেকি?\nনহয়, Gentamycin (Cadila)য়ে অভ্যাসৰ সৃষ্টি নকৰে।\nআপুনি Gentamycin (Cadila) লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nহয়, কিন্তু ডাক্তৰৰ পৰামৰ্শ মতেহে Gentamycin (Cadila) লওক।\nমানসিক ৰোগৰ চিকিত্সাৰ বাবে Gentamycin (Cadila) লৈ কোনো লাভ নাই।\nখাদ্য আৰু মদৰ সৈতে Gentamycin (Cadila) ক্ৰিয়া-প্ৰতিক্ৰিয়া - Gentamycin (Cadila) Interactions with Food and Alcohol in Assamese - khadya aaru modor xoite Gentamycin (Cadila) kriya-pratikriya\nখাদ্য আৰু Gentamycin (Cadila)ৰ ক্ৰিয়া-প্ৰতিক্ৰিয়া\nখাদ্যৰ সৈতে Gentamycin (Cadila) লোৱাট নিৰাপদ।\nমদ আৰু Gentamycin (Cadila)ৰ মাজৰ প্ৰতিক্ৰিয়া\nএই বিষয়ত এতিয়ালৈ কোনো গৱেষণা হোৱা নাই। সেয়ে Gentamycin (Cadila)ৰ সৈতে মদ্যাপন কৰাৰ ক্ষেত্ৰত প্ৰভাৱক লৈ এতিয়ালৈ পাৰ্শ্চক্ৰিয়াৰ বিষয়ে জনা হোৱা নাই।\nGentamycin (Cadila) ৰ মূল্য আৰু পেকৰ চাইজ - Gentamycin (Cadila) Price and Pack Size in Assamese - Gentamycin (Cadila) ar mulya aaru pakor size


স্বাধীন দেশৰ পৰাধীন নাৰীৰ দুৰ্দশা! যাক ৰাখী পিন্ধাইছিল, সিয়েই জোৰ কৈ ধৰ্ম\nস্বাধীন দেশৰ পৰাধীন নাৰীৰ দুৰ্দশা! যাক ৰাখী পিন্ধাইছিল, সিয়েই জোৰ কৈ ধৰ্ম সলোৱাই পাতিলে বিয়া\nUpdated: 28-Jul-21 @ 17:07\nএখন স্বাধীন দেশৰ পৰাধীন নাৰীৰ দুৰ্দশাৰ কথা সামাজিক মাধ্যমত মাজতে বৰকৈ প্ৰচাৰিত হৈছেল। চুবুৰীয়া এগৰাকী লোকক বছৰ বছৰ ধৰি ৰাখী পিন্ধাই ৰাখী ভাই বনোৱাৰ পিছতো, সেই ভাতৃয়েই অপহৰণ কৰি নি ধৰ্মান্তৰিত কৰি জোৰকৈ বিয়া পাতে।\nভুক্তভোগী যুৱতীয়ে নিজেই এক ভিডিঅ বনাই ছচিয়েল মিডিয়াত আপলোড কৰিছিল। তাত যুৱতীয়া কৈছেল- অনুগ্ৰহ কৰি মোক মোৰ পিতৃ-মাতৃৰ ওচৰত যাবলৈ দিয়া, মোক জোৰ কৈ অনা হৈছে। মোৰ পৰিয়ালক প্ৰাণে মৰাৰ ভাবুকিয়ো প্ৰদন কৰিছে।\nযি ভিজিঅ ভাইৰেল হোৱাৰ পিছতে তোৰপাৰ লাগি যায় সামাজিক মাধ্যম। অৱশেষত চৰকাৰে নতশিৰ কৰি ভুক্তভোগী যুৱতীগৰাকীক উদ্ধাৰ কৰি পিতৃ-মাতৃৰ ওচৰলৈ প্ৰেৰণ কৰে। এই ঘটনা ভাৰতবৰ্ষৰ চুবুৰীয়া দেশ পাকিস্তানৰ।\nসমগ্ৰ ঘটনাত ন্যায়ালয়ে হস্তক্ষেপ কৰাত অৱশেষত ন্যায় লাভ কৰে ভুক্তভোগী যুৱতীগৰাকীয়ে। সোমবাৰে আদালতত উপস্থিত হোৱাৰ পিছত নিজৰ পিতৃ-মাত-ৰ ওচৰলৈ যাবলৈ অনুমতি লাভ কৰে যুৱতীগৰাকীয়ে।\nৰীণা মেঘবাৰ নামৰ যুৱতীগৰাকীক কাষৰে ঘৰৰ মুছলীম সম্প্ৰদায়ৰ যুৱকে অপহৰণকৰি নি ধৰ্ম পৰিবৰ্তন কৰি জোৰ কৈ বিয়া পাতিছিল। সমগ্ৰ ঘটনা বৰ্তমানেও ন্যায়লয়ে চোৱা চিতা কৰি আছে। এতিয়াও যুৱকজনৰ সন্দৰ্ভত কোনো সিদ্ধান্ত গ্ৰহণ কৰা নাই ন্যায়লয়ে।\nআৰু পঢ়ক : টকিঅ’ অলিম্পিক: প্ৰি-কোৱাৰ্টাৰ ফাইনেলত প্ৰৱেশ শীৰ্ষস্থানীয় মহিলা ধনুৰ্বিদ দিপীকা কুমাৰীৰ\n28-Jul-21 @ 16:51


Application for the course of DMLT | BMLT | ANM and Coaching of Entrance Exam ( Medical | Engg and APSC) for the year 2021-22 - careerinform.in\nঅসম সংখ্যালঘু উন্নয়ন ব’র্ডৰ তৰফৰ পৰা নিম্ন উল্লেখিত বিষয়সমূহৰ পাঠ্যক্ৰমত ব’র্ডৰ আৰ্থ-সাহাৰ্যৰে (পাঠ্যক্ৰমৰ মুঠ খৰচৰ ৯০% চৰকাৰী অনুদান আৰু ১০% হিতাধিকাৰীয়ে বহন কৰিব লাগিব) অসমৰ স্থায়ী বাসিন্দাৰ অধিসূচীত ধর্মীয় সংখ্যালঘু (মুছলিম, খ্রীষ্টান, শিখ, বৌদ্ধ, জৈন আৰু পাৰ্চী) ছাত্র-ছাত্রীৰ বাবে পাঠ্যক্ৰমৰ ব্যৱস্থা কৰা হৈছে।\nছাত্র-ছাত্রীৰ অভিভাৱকৰ বছেৰকীয়া আয় দুই লাখ (2.00 লাখ) টকাতকৈ অধিক হ’ব নােৱাৰিব।\nবাছনি মেধাভিত্তিত কৰা হ’ব আৰু কিছু আসন বিভিন্ন শ্ৰেণীৰ বাবে সংৰক্ষিত থাকিব।\nছাত্র-ছাত্রীয়ে অনলাইনযােগে পূৰণ কৰা আবেদন প্রতিলিপিৰ লগত যাৱতীয় নথি-পত্র আপলােড কৰিব লাগিব ।\nইয়াৰ উপৰিও এই নথি-পত্ৰ সমূহৰ ফটোকপিসহ মূল কপি কাউঞ্চিলিংৰ সময়ত লৈ আহিব লাগিব।\nকাউঞ্চিলিংৰ বাবে বাছনিকৃত আবেদনকাৰী ছাত্র-ছাত্রীসকলক পৰৱৰ্তী সময়ত কাউঞ্চিলিংৰ তাৰিখ জনােৱা হ’ব।\nইচ্ছুক ছাত্র-ছাত্রীয়ে অহা 28/01/2022 তাৰিখৰ ভিতৰত amdb.assam.gov.in (Assam Minorities Development Board) ৱেবচাইটত অনলাইন যােগে আবেদন দাখিল কৰিব লাগিব।\nঅসম্পূর্ণ আবেদন প্ৰ-পত্র গ্রহনযােগ্য নহ’ব।\nঅসম সংখ্যালঘু উন্নয়ন ব’র্ডৰ বাছনি কমিটিৰ সিদ্ধান্তই চূড়ান্ত সিদ্ধান্ত হ’ব।\nHSLC Admit and Marksheet,\nHS Admit and Marksheet,\nVoter ID, Aadhaar,\nCast Certificate (if available )\nOfficially Notice Click Here\nক্রমিক নং পাঠ্যক্ৰমৰ নাম শিক্ষাগত অৰ্হতা পাঠ্যক্ৰমৰ সময়সীমা বয়স\n1 বি.এম.এল.টি. (B.M.L.T) উচ্চতৰ মাধ্যমিক (১০+২) বিজ্ঞান শাখাত (পি.চি.বি.ৰ সৈতে) নিম্নতম ৪৫% নম্বৰ। ৩ ১/২ বছৰ ১৭-২৪ বছৰ\n2 ডি.এম.এল.টি. (D.M.L.T.) উচ্চতৰ মাধ্যমিক (১০+২) বিজ্ঞান শাখাত (পি.চি.বি.ৰ সৈতে) নিম্নতম ৪৫% নম্বৰ। ২ বছৰ ১৭-২৪ বছৰ\n3 এ.এন.এম. (A.N.M) উচ্চতৰ মাধ্যমিকৰ (১০+২) যিকোনাে শাখাত নিম্নতম ৪০% ৬ মাহ ১৭-২৪ বছৰ\n4 মেডিকেল, ইঞ্জিনিয়াৰিং ও এ.পি.এচ.চি পাঠ্যক্ৰমৰ পৰীক্ষাৰ বাবে\n(Coaching for Entrance Exam. (Medical, Engineering & APSC) মেডিকেল ইঞ্জিনিয়াৰিং বাবে উচ্চতৰ মাধ্যমিক (১০+২) বিজ্ঞান শাখাত অৱতীর্ণ , অথবা উত্তীর্ণ হব লাগিব। অৱতীর্ণ প্ৰৱেশ প্রার্থীয়ে উচ্চ মাধ্যমিক (HSLC)ত নিম্নতম ৬০% অথবা উচ্চতৰ মাধ্যমিক (HS) উত্তীর্ণ প্রার্থীয়ে (পি.চি.বি./পি.চি.এম.ৰ সৈতে) নিম্নতম ৬০% নম্বৰ। ৬ মাহ ১৭-৩০ বছৰ\nএ.পি.এচ.চি ৰ বাবে স্নাতক (১০+২+৩) যিকোনাে শাখাত উত্তীর্ণ হব লাগিব। ৬ মাহ ২১-৩৮ বছৰ\n১. বি.এম.এল.টি., ডি.এম.এল.টি, আৰু এ.এন.এম. পাঠ্যক্ৰমৰ মুঠ খৰচৰ ৯০% চৰকাৰী অনুদান আৰু ১০% হিতাধিকাৰীয়ে বহন কৰিব লাগিব। মেডিকেল ও ইঞ্জিনিয়াৰিং পাঠ্যক্ৰমৰ প্ৰৱেশ পৰীক্ষাৰ বাবে প্রশিক্ষণৰ সম্পূর্ণ খৰচ চৰকাৰে বহন কৰিব।\n2. The above schemes will be implemented subject to issue of sanction and FOC from the Govt.\nFor any official clarification: Cell No. 7635998002 (M) For any technical issues relating to uploading of forms: Cell No. 8822935542 (M)


ধেমাজি মহাবিদ্যালয়. স্বচলিত বতৰ তথ্য কেন্দ্ৰ Automatic weat\nⓘ ধেমাজি মহাবিদ্যালয়. স্বচলিত বতৰ তথ্য কেন্দ্ৰ Automatic weather information centre শিশু শিক্ষা আৰু বৃত্তি বিকাশ কেন্দ্ৰ CECDC ..\nⓘ ধেমাজি মহাবিদ্যালয়\nস্বচলিত বতৰ তথ্য কেন্দ্ৰ Automatic weather information centre\nশিশু শিক্ষা আৰু বৃত্তি বিকাশ কেন্দ্ৰ CECDC\nমহাবিদ্যালয় খনত বৰ্তমান উপলব্ধ পাঠ্যক্ৰম সমূহ:--\nউচ্চতৰ মাধ্যমিক কলা আৰু বিজ্ঞান শাখা\nকম্পিউটাৰ বিজ্ঞান ডিগ্ৰী Bachelor of Computer Application অনাগত\nস্নাতক ডিগ্ৰী কলা আৰু বিজ্ঞান শাখা\nস্নাতকোত্তৰ ডিপ্লমা পাঠ্যক্ৰম\nদুৰ্যোগ ব্যৱস্থাপনা স্নাতকোত্তৰ ডিপ্লমা\nভ্ৰমণ আৰু পৰ্যটন পৰিচালনা,\nবন আৰু বন্যজীৱন পৰিচালনাৰ ওপৰত স্নাতকোত্তৰ ডিপ্লমা পাঠ্যক্ৰম ইত্যাদি.\nমহাবিদ্যালয়খনে কৃষ্ণকান্ত সন্দিকৈ ৰাজ্যিক মুক্ত বিশ্ববিদ্যালয়ৰ ভিন্ন পাঠ্যক্ৰম সমূহ প্ৰদান কৰে।\n2. স্বচলিত বতৰ তথ্য কেন্দ্ৰ\nমহাবিদ্যালয় খনত স্বচলিত বতৰ তথ্য কেন্দ্ৰ Automatic Weather Information Centre আছে যি Indian Space Research Organisation ISRO, Bangalore and Assam Science, Technology and Environment Council ASTEC, Guwahati ৰ অন্তৰ্গত। তদুপৰি অন্য এটা Automatic Weather Information Centre মহাবিদ্যালয়ত আছে যি ASTEC আৰু Department of Science and Technology, অসম চৰকাৰৰ দ্বাৰা নিয়ন্ত্ৰিত।\nWikipedia: ধেমাজি মহাবিদ্যালয়


আমাৰ খাদ্যাভ্যাস কিমান স্বাস্থ্যসন্মত? স্বনিৰ্ভৰশীল খাদ্য-সংস্কৃতি গঢ়ি তুলিব নোৱাৰিনে? (মনোৰম গগৈ) - সাহিত্য ডট অৰ্গ\nআমাৰ খাদ্যাভ্যাস কিমান স্বাস্থ্যসন্মত? স্বনিৰ্ভৰশীল খাদ্য-সংস্কৃতি গঢ়ি তুলিব নোৱাৰিনে? (মনোৰম গগৈ)\nকেইবছৰমানৰ আগৰ কথা। মই তেতিয়া ‘অসমীয়া প্ৰতিদিন’ৰ দেওবৰীয়া আলোচনী ‘সম্ভাৰ’ৰ সম্পাদক হিচাপে কাম কৰি আছিলোঁ। শিৱসাগৰ জিলাৰ দিচাংমুখৰ এটা সাংবাদিকৰ সংগঠনে এখন সভালৈ নিমন্ত্ৰণ জনালে।\nসভাখন শেষ হোৱাৰ পিচত উদ্যোক্তাসকলে মোক দিচাংঘাটৰ এখন হোটেললৈ লৈ গ’ল। ‘গুপ্তা হোটেল’ত আবেলিৰ চহ খোৱাৰ সময় হৈছিল। হোটেলখনৰ ভিতৰত চকু ফুৰাই ভাবিছিলোঁ হয়তো চাহ-চিঙৰা খাবলৈকে উদ্যোক্তাসকলে মোক গুপ্তা হোটেললৈ আনিছে। পিছে মোক একপ্ৰকাৰ আচৰিত কৰিয়েই হোটেলৰ ‘বয়’ এজনে মোক এখন ষ্টিলত থালত এথাল চিৰা গুৰ আৰু দৈৰে সৈতে খাবলৈ দিলে। মালভোগ ধানৰ চিৰাৰ লগত দিচাংমুখৰ কোনোবা এটা ম’হৰ খুটিৰ থমা দৈ অৰু লুইতৰ কোনো এটা চাপৰিৰ সতেজ গুৰ! ভাবিছিলোঁ, মোক গুৱাহাটীৰ পৰা বিশেষভাৱে মাতি লৈ যোৱা হৈছে বাবেই এই হোটেলখনত মোৰ বাবে এই দৈ-চিৰা-গুৰৰ আয়োজন কৰা হৈছে! পিছে, সেয়া আছিল মোৰ সম্পূৰ্ণ এটা ভুল ধাৰণা। উদ্যোক্তা সাংবাদিক বন্ধুসকলে জনালে যে এইখন হোটেলত দৈ-চিৰা-গুৰৰ থাল এনেদৰে সদায়েই বিক্ৰী কৰা হয়। বিশেষকৈ পুৱাৰ ভাগত ফেৰী বা নাৱেৰে যিসকল যাত্ৰী সিপাৰৰ পৰা দিচাংমুখলৈ আহে, তেওঁলোকে গুপ্তা হোটেলত সোমাই দৈ-চিৰা অতি তৃপ্তিৰে খায়। গতিকে এইখন হোটেলত সদায়েই দৈ-চিৰা-গুৰ খাবলৈ পোৱা যায়।\nএখন সাধাৰণ চাহ-চিঙৰাৰ হোটেলত দৈ-চিৰা-গুৰ! কথাটোৱে মোৰ মনত দ-কৈ সাঁচ বহুৱাই গ’ল। এইখন হোটেলত যিসকলে দৈ-চিৰা আৰু গুৰ যোগান ধৰে তেওঁলোক স্থানীয় লোক। অৰ্থাৎ এই স্থানীয় যোগানকাৰীসকলে গুপ্তা হোটেলত এইকেইপদ সামগ্ৰী যোগান ধৰাৰ বাবদ কেইটকামান নিয়মীয়াকৈ উৰ্পাজন কৰে। দ্বিতীয়তে চিৰা-দৈৰ গ্ৰাহকসকল গাঁৱৰ মানুহ। পৰঠা, পুৰী বা চিঙৰা-কচুৰি আদি খাই তেওঁলোকে ভাল নাপায়; কিন্তু দৈ-চিৰা-গুৰু তৃপ্তিৰে খায়।\nকেৱল দিচাংমুখৰ গুপ্তা হোটেলতে কিয়- অসমৰ প্ৰতিখন হোটেল-ৰেস্তোৰাঁতে দৈ-চিৰা-গুৰৰ সুন্দৰ এক ‘আইটেম’ সংযোজন কৰিব নোৱাৰিনে? এই প্ৰশ্নটোৱে তেতিয়াৰে পৰা মোক মাজে-সময়ে আমনি কৰি থাকে।\n‘অসমীয়া প্ৰতিদিন’ত থকা সময়ৰে কথা। এজন কৰ্মঠ অসমীয়া আহিছিল মোক লগ ধৰিবলৈ। নতুন বছৰৰ কেলেণ্ডাৰ এখন মোলৈ আগবঢ়াই দি মানুহজনে কৈছিল- ‘বৰ কষ্টৰে এটা সৰু উদ্যোগ আৰম্ভ কৰিছোঁ। আপুনি কাকতত লেখা-মেলা কৰি অলপ সহায় কৰি দিলে ভাল লাগিব’।\nকেলেণ্ডাৰখন ভালকৈ মেলি চালোঁ- ‘ভোগালী জলপান’ৰ কেলেণ্ডাৰ। বুজিবলৈ বাকী নাথাকিল – মোৰ সন্মুখত বহি থকা, সাধাৰণ পোছাকেৰে অহা এই মানুহজনেই ভোগালী জলপানৰ স্বত্বাধিকাৰী! তেতিয়া ভোগালী জলপানে গুৱাহাটীত খোপনি পুতিবলৈ আৰম্ভ কৰিছেহে মাথোন। জাপৰিগোগত সৰু ঘৰ এটাত অসমীয়া জলপান আৰু পিঠা-পনা তৈয়াৰ আৰু পেকেট কৰাৰ ব্যৱস্থা কৰা হৈছিল। বেছিভাগ জা-জলপানেই উজনি অসমৰ কেইবাখনো গাঁৱত প্ৰস্তুত কৰি অনাৰ কথা তেখেতে জানিবলৈ দিছিল।\nমানুহজনক আগবঢ়াই দিবলৈ গৈ দেখিছিলোঁ সাধাৰণ চাইকেল এখন ঠেলি ঠেলি তেওঁ আমাৰ কাৰ্যালয়ৰ পৰা ওলাই গৈছে!\nবহুদিন তেখেতক লগ পোৱা নাই । কিন্ত ‘ভোগালী জলপান’ৰ পিঠাগুড়ি , সান্দহ , কোমল-চাউল, চিৰা আদি মই নিয়মীয়াকৈ কিনি আছোঁ। গুৱাহাটীৰ ৰাজপথত এতিয়া কেইবাখনো অটোভান আৰু ডাঙৰ গাড়ীও দেখিছোঁ– য’ত ডাঙৰকৈ লিখা আছে ‘ভোগালী জলপান’! এতিয়া গুৱাহাটীৰ বহুকেইখন আগশাৰীৰ শ্বপিং মল আৰু ডিপাৰ্টমেণ্টেল ষ্ট’ৰত ভোগালী জলপানৰ জা-জলপান আৰু পিঠা-পনা পোৱা যায়। ভোগালী জলপানে কাটি দিয়া বাটেৰে আন কেইবাটাও থলুৱা পিঠা-পনা উৎপাদনকাৰী গোটে উৎপাদন আৰু ব্যৱসায় আৰম্ভ কৰা দেখিছোঁ।\nপুৱা শুই উঠাৰ পিচৰ পৰা ৰাতিৰ আগলৈকে অসমৰ মানুহে কি কি খাদ্য খায়- তাৰ এখন তালিকা তৈয়াৰ কৰোঁ আহক। পুৱা চাহৰ লগত বিস্কুট। ব্ৰেকফাষ্টত ব্ৰে’ড, ৰুটি কিম্বা লুচি-ভাজি! দুপৰীয়া ভাত। আবেলি চাহৰ লগত মেগী, চাও-চাও, ৰুটি , পৰঠা ,ম’ম আদি। আকৌ ৰাতি ভাত বা ৰুটি।\nযিসকলে ব্যৱসায়-বাণিজ্য বা অফিচ-কাছাৰী আদিত কাম কৰে, তেওঁলোকে সাধাৰণতে দিনৰ ভাগত হোটেল , কেণ্টিন , ৰেস্তোৰাঁ আদিৰ ওপৰতে নিৰ্ভৰশীল হ’বলগীয়া হয়। এই হোটেল বা কেণ্টিনত কেনেধৰণৰ খাদ্যবস্তু পোৱা যায়? পুৰী-তৰকাৰী, পৰঠা , চিঙৰা, কচুৰি, বিভিন্ন মিঠাই, চাও-চাও, ম’ম, ৰুটি, নান, পিজ্জা, চেণ্ডুইছ , কেক বাৰ্গাৰ ইত্যাদি ইত্যাদি!\nদুপৰীয়া বা ৰাতিৰ ভাতসাজৰ বাহিৰে এতিয়া আমি আমাৰ খাদ্য-তালিকাত সুমুৱাই লোৱা বেছিভাগ খাদ্যবস্তুৱেই প্ৰস্তত কৰা হয় ঘেঁহুৰ পৰা। অৰ্থাৎ আমি এতিয়া ঘেঁহুৰ পৰা তৈয়াৰী আটা-ময়দাৰ দ্বাৰা প্ৰস্তুত কৰা খাদ্যৰ ওপৰত নিৰ্ভৰশীল হ’বলৈ আৰম্ভ কৰিছোঁ! অথচ অসমত ঘেঁহু খেতি কৰা নহয়। আমি পৰম্পৰাগতভাৱে ধান খেতিহে কৰোঁ! কোনো কোনোৱে নামমাত্ৰ পৰিমাণে ঘেঁহু খেতি কৰে যদিও অসমৰ জলবায়ুত ঘেঁহুৰ উৎপাদন ভাল নহয়।\nবিজ্ঞানসন্মতভাবে এটা কথা প্ৰমাণিত হৈছে যে এটা অঞ্চলত যিবোৰ খাদ্য-শস্য উৎপাদিত হয়, তেনেবোৰ খাদ্য-শস্যহে সেই অঞ্চলৰ জনগণে প্ৰধানকৈ গ্ৰহণ কৰা উচিত। সেই দিশত শিক্ষিত, অৰ্ধশিক্ষিত যুৱ-সমাজে এই কৰ্ম-বিপ্লৱৰ যোগেদিয়েই স্বচ্ছলভাৱে জীৱননিৰ্বাহ কৰিব পাৰিব।\n‘Think Globally , act locally’ – এয়া হৈছে বিশ্বায়নৰ যুগত ক্ৰমান্বয়ে বিশ্বজুৰি জনপ্ৰিয় হোৱা এটা ‘শ্লোগান’। আমি ভাল পাঁও বা নাপাওঁ, বিশ্বায়ন বা ‘গ্ল’বেলাইজেচন’ এতিয়া এই ২১ শতিকাৰ এটা এৰাব নোৱাৰা অৰ্থনৈতিক পৰিঘটনা। ইয়াৰ সৈতে খাপ খাই বৰ্তি থাকিবলৈ হ’লে প্ৰত্যেক জাতি-জনগোষ্ঠীয়েই নিজৰ স্বকীয় সংস্কৃতিৰ সংৰক্ষণ আৰু পৰিৱৰ্ধনৰ মাজেৰে এই অৰ্থনৈতিক পৰিঘটনাটোত অংশগ্ৰহণ কৰিব লাগিব। নিজৰ পোছাক-পৰিচ্ছদ, খাদ্যাভাস আদিকো স্বকীয়তা বজাই ৰাখিয়েই বিজ্ঞানন্মত দৃষ্টিকোণেৰে পৰিৱৰ্ধন কৰাটো সময়ৰ দাবী। তাৰবাবে প্ৰয়োজন আমাৰ দূৰ-দৃষ্টি, সৃষ্টিশীলতা আৰু কৰ্মস্পৃহা। আহক আমি সকলোৱে সংকল্প লওঁ: নিজৰ খাদ্য-সংস্কৃতিক শ্ৰদ্ধা কৰি ইয়াক আমি যথাৰ্থ পৰিৱৰ্ধন আৰু পৰিৰ্ৱতনৰ মাজেৰে জগতসভালৈ উলিয়াই লৈ যাওঁ !\n← সাক্ষাৎকাৰ : “ভোগালী জলপান”ৰ সৈতে এসন্ধ্যা\nসম্পাদকীয়: হত্যাকাৰী গোমধান আৰু পুঁজিবাদী শুকৰ বনাম ঘাতক দুগ্ধ আৰু অসংগঠিত কৃষি →\nচিন্তা কৰিবলৈ বাধ্য কৰা সময়োপযোগী লেখা।\nচিধা-চাধা কিন্তু দৰকাৰী কথা। কিছুমান জলপান অকল কোনেও ব্যৱসায়িক দৃষ্টিভংগীৰে লোৱা নাই বাবেই বহলকৈ চলা নাই। অসমৰ বাছ আষ্ঠান, ৰেল ষ্টেচন আদিত ৰাতিপুৱাই যিমান টেকেলী পিঠা বিক্ৰী হয়, সিমানখিনি টেকেলী পিঠা কিজানি আগতে অসমত বছৰটোতহে খাইছিল। ভোগালী জলপানৰ নিচিনাকৈ নতুন চিন্তা কৰাৰ সময় আছেই। লিখাটোৰ বাবে অলেখ ধন্যবাদ।


7th Pay Commission|Odisha Government Employess DA-DR Hikes|Odisha Naveen Patnaik Government's big decision|Central Government Employees DA may hike|Central Governments' Ex-Employees DR may be hike|Narendra Modi Government Employees DA, Ex Employees DR may hike|Business: কৰ্মচাৰীসকলৰ বাবে নতুন বছৰত বাম্পাৰ উপহাৰ ! ৩% DA বৃদ্ধি, Arrearৰ ওপৰতো ডাঙৰ সিদ্ধান্ত ...– News18 assam\nHome » photogallery » lifestyle »7th Pay Commission: কৰ্মচাৰীসকলৰ বাবে নতুন বছৰত বাম্পাৰ উপহাৰ ! ৩% DA বৃদ্ধি, Arrearৰ ওপৰতো ডাঙৰ সিদ্ধান্ত ...\n7th Pay Commission: কৰ্মচাৰীসকলৰ বাবে নতুন বছৰত বাম্পাৰ উপহাৰ ! ৩% DA বৃদ্ধি, Arrearৰ ওপৰতো ডাঙৰ সিদ্ধান্ত ...\n7th Pay Commission|Odisha Government Employess DA-DR Hikes|Odisha Naveen Patnaik Government's big decision|Central Government Employees DA may hike|Central Governments' Ex-Employees DR may be hike|Narendra Modi Government Employees DA, Ex Employees DR may hike|Business: ডাঙৰ খবৰঃ নবীন পাটনায়ক চৰকাৰে উৰিষ্যা ৰাজ্য চৰকাৰৰ কৰ্মচাৰীৰ ডিএ ৩ শতাংশ বৃদ্ধি কৰাৰ সিদ্ধান্ত লৈছে।\n| January 02, 2022, 00:11 IST\nনতুন বছৰত কেন্দ্ৰীয় চৰকাৰৰ কৰ্মচাৰীসকলৰ বাবে ডাঙৰ খবৰ। (7th Pay Commission Latest News)। চৰকাৰে কৰ্মচাৰীসকলৰ বাবে পুনৰ DA-DR বৃদ্ধি কৰাৰ সিদ্ধান্ত লৈছে। সাংকেতিক প্ৰতিচ্ছবি।৷\nএই বৰ্ধিত ডিএ-ডিআৰ ১ জুলাই, ২০২১ৰ পৰা ৩ শতাংশ হিচাপে কাৰ্যকৰী কৰা হৈছে৷ ইয়াৰ পূৰ্বে কেন্দ্ৰীয় চৰকাৰে কৰ্মচাৰীৰ ডিএ ৩ শতাংশ বৃদ্ধি কৰিছে৷ সাংকেতিক প্ৰতিচ্ছবি৷\nফলস্বৰূপে, কেন্দ্ৰীয় চৰকাৰে কেন্দ্ৰীয় চৰকাৰৰ কৰ্মচাৰীৰ ডিএ ৩১ শতাংশ কৰি তুলিছে৷ এইবাৰ উৰিষ্যা চৰকাৰেও সেই পথ অনুসৰণ কৰিছে৷ তাত থকা চৰকাৰী কৰ্মচাৰীসকলেও ডিএ-ডিআৰৰ ৩১ শতাংশ ডিএ লাভালাভ লাভ কৰিব৷ সাংকেতিক ছবি৷\nউৰিষ্যাৰ মুখ্যমন্ত্ৰী নবীন পাটনায়কে (Chief minister of Odisha Naveen Patnaik) শুকুৰবাৰে ৰাজ্য চৰকাৰৰ কৰ্মচাৰী আৰু পেঞ্চনাৰসকলৰ DA ৩ শতাংশ বৃদ্ধি কৰাৰ সিদ্ধান্ত লৈছে৷ সাংকেতিক প্ৰতিচ্ছবি৷\nইয়াৰ পূৰ্বে ৰাজ্যখনৰ প্ৰায় ৭.৫ লাখ কৰ্মচাৰী আৰু পেঞ্চনাৰ প্ৰত্যক্ষভাৱে লাভান্বিত হৈছে৷ ৰাজ্য চৰকাৰে সপ্তম দৰমহা আয়োগৰ অধীনত কৰ্মচাৰীসকলক DA পৰিশোধ কৰাৰ সিদ্ধান্ত লৈছে৷ সাংকেতিক ছবি৷\nচৰকাৰী কৰ্মচাৰীসকলে জানুৱাৰী ২০১৬ (January 2016) আৰু আগষ্ট ২০১৭ (August 2017)ৰ ভিতৰত বৰ্ধিত দৰমহাৰ ৫০শতাংশ বকেয়া লাভ কৰিব। পোনপটীয়াকৈ ৬ লাখ কৰ্মচাৰীয়ে ৰাজ্য চৰকাৰৰ কৰ্মচাৰীসকলক লাভান্বিত কৰিব। সাংকেতিক ছবি।\nফলস্বৰূপে, নতুন বছৰৰ আৰম্ভণিতে চৰকাৰী কৰ্মচাৰীসকলে ভাল খবৰ পাব বুলি আশা কৰা হৈছে৷ ডিএ উৰিষ্যা চৰকাৰৰ হৈ মূল দৰমহা ৩১ শতাংশ বৃদ্ধি কৰাৰ সিদ্ধান্ত লৈছে৷ এই বৃদ্ধি ১ জুলাই, ২০২১ৰ পৰা কাৰ্যকৰী হ'ব৷\nআনহাতে, কেন্দ্ৰীয় চৰকাৰে আকৌ এবাৰ কৰ্মচাৰীৰ ডিএ বৃদ্ধি কৰিব পাৰে৷ এআইচিপিআই সূচক আৰু গড় দেখি ২০২১ চনৰ ডিএ ছেপ্টেম্বৰত ৩৩ শতাংশ কৰিছে৷ সাংকেতিক প্ৰতিচ্ছবি৷\nএই দৃষ্টিকোণৰ পৰা বিশ্লেষণে সূচায় যে ২ শতাংশ বৃদ্ধি হৈছে। অক্টোবৰ, নৱেম্বৰ, ডিচেম্বৰৰ তথ্য পোহৰলৈ অহা নাই। তথাপিও বিশ্বাস কৰা হয় যে ১ শতাংশলৈকে বৃদ্ধি হ'ব পাৰে। সাংকেতিক প্ৰতিচ্ছবি।\nচি.পি.আই সূচক ডিচেম্বৰ ২০২১লৈকে ১২৫ সূচীবদ্ধ কৰা হৈছে, যাক ডি.এ. সাংকেতিক ছবিত ৩ শতাংশ বৃদ্ধি বুলি ক'ব পাৰি।\nমুঠ ডিএ বৃদ্ধি 34 শতাংশলৈ বৃদ্ধি হ'ব। ই জানুৱাৰী ২০২২ৰ পৰা কাৰ্যকৰী হ'ব। অৰ্থাৎ কেন্দ্ৰীয় চৰকাৰৰ কৰ্মচাৰীৰ দৰমহা পুনৰ বৃদ্ধি পাব। সাংকেতিক প্ৰতিচ্ছবি।